**ЗАКОН**

**О ЈАВНИМ НАБАВКАМА**

**(Неслужбени пречишћени текст „Службени гласник БиХ“, бр. 39/14 и 59/22 ¹)**

Одјељак ПРВИ – ОПШТЕ ОДРЕДБЕ

Члан 1.

(Предмет Закона)

(1) Овим законом уређује се систем јавних набавки у Босни и Херцеговини, утврђују правила за поступке јавних набавки, и то на начин да се дефинишу права, дужности, одговорности и правна заштита учесника у поступку јавне набавке, те надлежности Агенције за јавне набавке Босне и Херцеговине (у даљем тексту: Агенција) и Канцеларије за разматрање жалби Босне и Херцеговине (у даљем тексту: КРЖ).

(2) Поступак јавне набавке односи се на поступке набавке робе, услуга или радова које проводи уговорни орган или секторски уговорни орган из чл. 4. и 5. овог закона, у складу с одредбама овог закона и подзаконских аката.

**(3) Изрази који су ради прегледности дати у једном граматичком роду без дискриминације се односе и на мушкарце и на жене**.

Члан 2.

(Дефиниције појмова)

(1) Поједини појмови који се користе у овом закону имају сљедећа значења:

а) уговор о јавној набавци је уговор с финансијским интересом који се закључује у писаној форми између једног или више добављача и једног или више уговорних органа и има за циљ набавку робе, услуга или извођења радова у оквиру значења овог закона, и то:

**1) уговор о јавној набавци робе је уговор чији је предмет куповина, лизинг, најам или куповина на отплату са или без могућности куповине робе. Уговор о јавној набавци робе може као споредни предмет обухватати послове постављања и инсталације;**

**\_\_\_\_\_\_\_\_\_\_\_\_\_\_\_\_\_\_\_\_\_\_\_**

¹Овај неслужбени пречишћени текст садржи: Закон о јавним набавкама ("Службени гласник БиХ", број 39/14); Закон о измјенама и допунама Закона о о јавним набавкама ("Службени гласник БиХ", број 59/22) - **означен подебљаним словима.** Овај неслужбени пречишћени текст представља неслужбену верзију и на њега се не може позивати приликом службене употребе.

**2) уговор о јавној набавци услуга је уговор чији је предмет пружање услуга, осим оних из подтачке 3) ове тачке;**

3) уговор о јавној набавци радова је уговор чији је предмет пројектовање и извођење радова или извођење радова који се односе на једну или више дјелатности утврђених у Анексу I., који је саставни дио овог закона, или радова или извођење радова, било којим средствима, који одговарају захтјевима које је навео уговорни орган или секторски уговорни орган. Појам "радови" подразумјева резултат градње или грађевинских радова узет у цјелини, а који је сам по себи довољан за испуњење неке економске или техничке функције.

**4) ознака је сваки документ, потврда или сертификат којим се потврђује да одређени радови, производи, услуге, процеси или поступци задовољавају одређене захтјеве;**

**5) захтјеви за ознаку су захтјеви које одређени радови, производи, услуге, процеси или поступци морају испунити да би добили ознаку;**

**6) животни вијек подразумијева све узастопне и/или међусобно повезане фазе, укључујући потребно истраживање и развој, производњу, трговину и њене услове, превоз, кориштење и одржавање током постојања производа или радова или пружања услуге, од стицања сировина или генерисања ресурса до одлагања, уклањања и завршетка услуге или употребе.**

б) уговорни орган у смислу овог закона је:

1) уговорни орган из члана 4. овог закона који проводи поступак јавне набавке робе, услуга и/или радова;

2) секторски уговорни орган из члана 5. овог закона који обавља дјелатност у области водоснабдијевања или енергетике или промета или поштанских услуга и који проводи поступак јавне набавке робе, услуга и/или радова;

ц) привредни субјекат је правно или физичко лице, или група таквих лица, који на тржишту нуде робе, услуге и/или радове, а регистровани су за обављање предметне дјелатности, те могу учествовати у поступку јавне набавке, као:

1) понуђач који је доставио понуду;

2) кандидат који је доставио захтјев за учешће у ограниченом, преговарачком поступку или такмичарском дијалогу;

3) група кандидата/понуђача (два или више кандидата/понуђача) који су доставили заједнички захтјев за учешће или заједничку понуду;

4) добављач којем је након поступка јавне набавке додјељен уговор о јавној набавци.

д) тендерска документацијаје документација која садржи минимум јасних и одговарајућих информација у односу на изабрани поступак додјеле уговора, а објављује је или кандидатима/понуђачима представља уговорни орган; ова документација укључује обавјештење о набавци, позив за достављање захтјева за учешће/понуда (почетних и коначних), техничке спецификације, критеријуме за квалификацију и избор најповољније понуде, нацрт или основне елементе уговора и друге релевантне документе и објашњења;

е) отворени поступак је поступак у којем сваки заинтересовани понуђач може доставити понуду;

ф) захтјев за учешће је писани документ који привредни субјекат подноси у првој фази у ограниченом поступку, преговарачком поступку или такмичарском дијалогу;

г) претквалификација је фаза поступка у којој уговорни орган, на основу квалификационих критеријума дефинисаних у тендерској документацији, врши избор квалификованих кандидата који ће се позвати да доставе понуде у ограниченом поступку, преговарачком поступку или такмичарском дијалогу;

х) ограничени поступак је поступак у којем привредни субјекат може захтјевати учешће и у којем уговорни орган након обављене квалификације позива све квалификоване кандидате да поднесу понуде;

и) преговарачки поступак је поступак у којем уговорни орган преговара о условима уговора с једним или више позваних понуђача. Овај поступак може се проводити са или без претходног објављивања обавјештења о набавци, искључиво према условима утврђеним у овом закону;

ј) такмичарски дијалог је поступак у којем сваки заинтересовани привредни субјекат може затражити да учествује у поступку, при чему уговорни орган с учесницима позваним у тај поступак води дијалог с циљем развијања једног или више одговарајућих рјешења која могу испунити његове захтјеве, и на основу којих су изабрани понуђачи позвани да поднесу понуде;

к) конкурс за израду идејног рјешења је поступак који уговорном органу омогућава да осигура, у областима просторног уређења, урбанизма, архитектуре и грађења или обраде података, план или рјешење које бира конкурсна комисија у поступку јавног надметања са или без додјеле награда;

**л) Понуда је документ који подноси понуђач, при чему нуди испоруку робе, пружање услуге или извођење радова, под условима које одређује уговорни орган у тендерској документацији. Понуда може бити:**

**1) прихватљива- коју је поднио понуђач који није био искључен у складу са чланом 45. овог закона и који испуњава критеријуме за избор најповољније понуде, те чија је понуда у складу са техничким спецификацијама без да је неправилна или неприхватљива;**

**2) неприхватљива - чија цијена прелази планирана, односно осигурана новчана средства уговорног органа за набавку или понуда понуђача који не испуњава критеријуме за квалификацију привредног субјекта;**

**3) неправилна - која није у складу са тендерском документацијом или је примљена изван рока за достављање понуда или постоје докази о тајном споразуму или корупцији или није резултат тржишне конкуренције или је уговорни орган утврдио да је цијена понуде изузетно ниска;**

м) алтернативна понуда је понуда у којој се нуде другачије карактеристике предмета уговора у односу на оне које су наведене у тендерској документацији, при чему та понуда мора задовољити минималне услове које је поставио уговорни орган;

н) оквирни споразум је споразум између једног или више уговорних органа и **једног или** више добављача, закључен у писаном облику, којим се дефинишу услови под којим се могу додјелити уговори током одређеног периода, у складу с предвиђеном цијеном и, гдје је могуће, предвиђеним количинама;

о) ексклузивно или искључиво право је право на обављање дјелатности из члана 5. овог закона, које надлежни орган у Босни и Херцеговини посебним законом, другим прописом, или одговарајућим уговором додјели једном или више правних субјеката, што значајно утиче на могућност других субјеката да обављају те дјелатности. Носилац тог ексклузивног или искључивог права дужан је приликом набавке робе, услуга или радова неопходних за обављање тих дјелатности, које су додијељене као ексклузивно или искључиво право, примјењивати одредбе овог закона;

п) Јединствени рјечник јавне набавке (Common Procurement Vocabulary) референтна је номенклатура која се примјењује у поступку јавне набавке, а истовремено осигурава усклађеност са осталим постојећим номенклатурама;

р) електронско средство односи се на кориштење електронске опреме за обраду и архивирање података који се шаљу, преносе и примају жичаном или радиовезом, оптичким или другим електромагнетним средствима;

с) писани или у писаној форми подразумијева сваки израз који се састоји од ријечи или бројева који се могу прочитати, умножити и накнадно саопштити, а такође и информације које се преносе и архивирају уз помоћ електронских средстава, под условом да је садржај осигуран и да се потпис може идентификовати;

т) лот (група) је дио предмета набавке настао као резултат дијељења предмета набавке у посебне, сродне цјелине, које се као такве означавају у тендерској документацији;

**у) портал јавних набавки  је информациони систем који омогућава електронску комуникацију, објаву докумената и провођење поступака јавне набавке електронским путем;**

**в) динамички систем куповине је систем који се успоставља и води као потпуно електронски процес, а користи се за набавку уобичајених предмета набавке који су опште доступни на тржишту те је отворен свим привредним субјектима који испуњавају критеријуме за квалитативни избор током цијелог раздобља његова трајања, односно динамички систем набавке представља стварање листе способних понуђача која се за читаво вријеме трајања динамичког система набавке употпуњава новим понуђачима.**

Члан 3.

(Општи принципи)

(1) Уговорни орган дужан је да поступа транспарентно, да се у поступку јавне набавке према кандидатима/понуђачима понаша једнако и недискриминирајуће, на начин да осигура праведну и активну конкуренцију, с циљем најефикаснијег кориштења јавних средстава у вези с предметом набавке и његовом сврхом.

(2) Општи принципи обавезно се примјењују и поштују и у поступку правне заштите.

Члан 4.

(Уговорни орган)

(1) Уговорни орган, у смислу овог закона, је:

а) Свака институција власти у Босни и Херцеговини, ентитетима, Брчко Дистрикту Босне и Херцеговине, на нивоу кантона, града или општине (у даљем тексту: институција власти на државном, ентитетском или локалном нивоу);

б) Правно лице које је основано за одређену сврху с циљем задовољавања потреба од општег интереса, а које нема индустријски или комерцијални карактер и испуњава најмање један од сљедећих услова:

1) финансирано је, највећим дијелом, из јавних средстава, или

2) надзор над управљањем врши уговорни орган дефинисан у тач. а) и б) овог става, или

3) више од половине чланова скупштине, управног или надзорног одбора су именовани или изабрани представници уговорних органа из тач. а) и б) овог става;

ц) Асоцијација коју су формирали једна или више институција власти или правна лица дефинисани у тач. а) и б) овог става.

(2) Уговорни органи могу донијети одлуку да заједнички проводе поступак јавне набавке или основати централни набавни орган. Правила провођења заједничке набавке и оснивања централног набавног органа прописује подзаконским актом Савјет министара Босне и Херцеговине (у даљем тексту: Савјет министара БиХ).

(3) Агенција доноси правилник који садржи листу уговорних органа по категоријама који су обавезни примјењивати овај закон. Сви уговорни органи, који су уврштени у дефиницију из овог члана, дужни су примјењивати овај закон и у случају када нису наведени на листи уговорних органа.

**Члан 4а.**

**(Набавке које укључују уговорне органе са сједиштем у БиХ и уговорне органе из држава чланица Европске уније )**

**(1) Уговорни орган може заједнички провести поступак јавне набавке с једним или више уговорних органа из држава чланица Европске уније на начин прописан одредбама овог члана и члана 4б. овог закона.**

**(2) Уговорни орган може користити услуге обављања послова централизоване јавне набавке које пружају органи за централизоване јавне набавке из државе чланице Европске уније.**

**(3) Право државе чланице Европске уније у којој орган за централизоване јавне набавке из става (2) овог члана има сједиште примјењује се на обављање послова централизованих јавних набавки, на додјелу уговора на основу оквирног споразума који је закључио орган за централизоване јавне набавке и на додјелу уговора на основу динамичког система куповине којим управља орган за централизоване јавне набавке.**

**(4) Уговорни органи не могу да користе могућности из ст. (1) и (2) овог члана с циљем избјегавања примјене одредби овог закона, других закона и прописа у Босни и Херцеговини .**

**(5) Одредбе овог члана примјењују се од дана приступања Босне и Херцеговине Европској унији.**

**Члан 4б.**

**(Провођење поступака набавке који укључује уговорне органе из различитих држава чланица Европске уније )**

**(1) Уговорни орган може с једним или више уговорних органа из држава чланица Европске уније заједнички провести поступак за додјелу уговора о јавној набавци, склопити оквирни споразум, управљати динамичким системом куповине те додијелити уговоре на основу оквирног споразума или динамичког система куповине.**

**(2) Осим ако су неопходни елементи заједничке набавке прописан међународним споразумом склопљеним између Босне и Херцеговине и држава чланица Европске уније у којима уговорни органи имају сједиште, уговорни органи који учествују у заједничкој набавци обавезни су да склопе споразум у којем утврђују:**

**а) одговорност странака и мјеродавно национално право Босне и Херцеговине или једне од држава чланица Европске уније из које уговорни органи долазе;**

**б) унутрашњу организацију поступка набавке, укључујући управљање поступком, расподјелу робе, радова или услуга које се набављају те склапање уговора.**

**(3) Приликом утврђивања одговорности и мјеродавног националног права, у складу са ставом (2) овог члана, уговорни органи који учествују у заједничкој набавци могу расподијелити одређене одговорности међу собом те утврдити да ће се у поступку примјењивати одредбе националног права било које државе из које уговорни органи долазе.**

**(4) У обавјештењу о набавци и тендерској документацији предметног поступка наводе се расподјела одговорности и мјеродавно национално право.**

**(5) Одредбе овог члана примјењују се од дана приступања Босне и Херцеговине Европској унији .**

Члан 5.

(Секторски уговорни орган)

(1) Секторски уговорни орган је обвезник примјене овог закона ако обавља дјелатности у области водоснабдијевања, енергетике, промета и поштанских услуга, и то:

а) уговорни орган из члана 4. овог закона када набавља робу, услуге или радове за потребе обављања дјелатности наведених у чл. 78. до 83. овог закона;

б) привредно друштво у којем уговорни орган или више уговорних органа има или може имати непосредан или посредан превладавајући утицај на основу власништва, финансијског учешћа или на основу прописа који вриједе за друштво и које обавља једну или више дјелатности наведених у чл. 78. до 83. овог закона, када набавља робу, услуге или радове за потребе обављања тих дјелатности. Преовладавајући утицај у смислу ове тачке постоји у случају када уговорни орган директно или индиректно:

1) има натполовичну већину основног капитала тог привредног друштва; или

2) има натполовичну већину гласова који су повезани с улозима у том привредном друштву; или

3) може именовати више од половине чланова управе, управног или надзорног одбора тог привредног друштва.

(2) Привредно друштво које на основу посебног или искључивог права обавља једну или више дјелатности наведених у чл. 78. до 83. овог закона и када набавља робу, услуге или радове за потребе обављања тих дјелатности, а није уговорни орган у смислу овог закона или привредно друштво у смислу става (1) тачка б) овог члана, обвезник је примјене овог закона.

(3) У случају да неку од дјелатности дефинисаних у овом члану обавља више привредних друштава која нису обухваћена ст. (1) и (2) овог члана, Конкуренцијски савјет Босне и Херцеговине, на захтјев Агенције, а по захтјеву односног уговорног органа, оцијениће да ли је релевантно тржиште за дату дјелатност отворено за конкуренцију. У случају да је одлуком Конкуренцијског савјета Босне и Херцеговине то релевантно тржиште проглашено отвореним за конкуренцију, привредно друштво које обавља конкретну дјелатност није обавезно примјењивати овај закон за обављање те дјелатности.

Члан 6.

(Уговори који су предмет овог закона)

Уговорни орган дужан је додјељивати уговоре о јавној набавци робе, услуга и радова примјењујући поступке дефинисане овим законом и подзаконским актима.

Члан 7.

(Субвенционисани уговори)

(1) Одредбе овог закона примјењују се и за уговоре које уговорни орган директно субвенционише с више од 50% ако:

а) ти уговори укључују радове у смислу Анекса I. овог закона;

б) ти уговори укључују радове на болницама, објектима намијењеним за спорт, рекреацију и одмор, школским и универзитетским зградама и зградама које се користе у административне сврхе.

(2) Одредбе овог закона примјењују се и за уговоре које уговорни орган директно субвенционише с више од 50% за уговоре за пружање услуга које су у вези с радовима у смислу става (1) овог члана.

(3) Уговорни орган који даје такве субвенције дужан је осигурати поштивање одредби овог закона у случајевима када субвенционисани уговор додјељује неко друго физичко или правно лице, односно дужан је и сам поштивати одредбе овог закона у случајевима када додјељује субвенционисани уговор за или у име тих физичких или правних лица.

Члан 8.

(Уговори на чију додјелу се примјењује посебан режим)

(1) На додјелу уговора који за предмет јавне набавке има услуге из Анекса II., који је саставни дио овог закона, примјењују се одредбе овог закона, и то: одредбе које се односе на опште принципе, припрему техничке спецификације, период на који се закључује уговор, правну заштиту, објаву обавјештења о додјели уговораи добровољно *ex ante* обавјештење о транспарентности.

(2) Поступак додјеле уговора из става (1) овог члана биће уређен правилником који доноси Савјет министара БиХ.

(3) Поступци, услови, захтјеви, дефиниције појмова, изузећа и остала битна питања у вези с додјелом уговора у области одбране и безбједности биће уређена правилником који доноси Савјет министара БиХ на приједлог Агенције.

(4) Уговори у области одбране и безбједности из става (3) овог члана односе се на набавку:

а) војне опреме, укључујући било који њен дио, састав и/или склоп;

б) безбједносно осјетљиве опреме, укључујући било који њен дио, састав и/или склоп;

ц) радова, робе и услуга директно повезаних с опремом из тач.а) и б) овог става за било који и за све елементе њеног трајања;

д) радова и услуга за изричито војне намјене;

е) безбједносно осјетљивих радова и безбједносно осјетљивих услуга.

(5) Уговори које додјељују дипломатско-конзуларна представништва и мисије Босне и Херцеговине, а чија је вриједност мања од вриједносних разреда из члана 14. ст. (2) и (3) овог закона, биће уређени посебним правилником који ће донијети Савјет министара БиХ, на приједлог Министарства иностраних послова Босне и Херцеговине и уз претходну сагласност Агенције.

Члан 9.

(Резервирани уговори)

(1) Уговорни орган може у плану набавки дефинисати поступке јавне набавке резервисане само за кандидате, односно понуђаче који запошљавају, у односу на укупан број запослених, више од 50% лица с инвалидитетом, а који не могу обављати послове у нормалним условима.

(2) У обавјештењу о јавној набавци уговорни орган мора назначити да је поступак јавне набавке резервисан искључиво за привредне субјекте из става (1) овог члана.

**Члан 10.**

**(Додјела уговора о јавној набавци према међународним правилима)**

**(1) Овај закон не примјењује се на уговоре о јавној набавци које уговорни орган додјељује или проводи у складу с поступцима набавке који се разликују од поступака прописаних овим законом, а који су прописани на један од сљедећих начина:**

**а) правним инструментом који ствара међународне правне обавезе између Босне и Херцеговине и једне или више других држава или њихових дијелова, а који обухвата радове, робу или услуге намијењене заједничкој имплементацији или кориштењу пројекта од стране држава потписница;**

**б) у оквиру међународне организације.**

**(2) Овај закон не примјењује се на уговоре о јавној набавци које уговорни орган додјељује или проводи у складу с правилима о набавци које одређује међународна организација или међународна финансијска институција, ако та организација или институција у цјелини финансира наведене уговоре о јавној набавци.**

**(3) У случају уговора о јавној набавци из става (2) овога члана које у износу већем од 50 % суфинансира међународна организација или међународна финансијска институција, уговорне стране споразумијевају се о примјењивим поступцима набавке.**

**Члан 10а.**

**(Изузећа за уговоре о јавној набавци услуга)**

**Овај закон не примјењује се на уговор о јавној набавци услуга за:**

**а) стицање, најам или закуп, било каквим финансијским средствима, земљишта, постојећих грађевина или друге непокретне имовине или права која се њих тичу;**

**б) стицање, развој, продукцију или копродукцију програмског материјала намијењеног за аудиовизуалне медијске услуге или радијске медијске услуге које додјељују пружаоци аудиовизуалних или радијских медијских услуга, или на пружање услуга радиотелевизијског или програмског емитовања који су додјељени пружаоцима аудиовизуелних или радијских услуга.**

**1) појам „аудиовизуелна медијска услуга“, „медијска услуга радија“ и “ програм“, имају значење утврђено у прописима из области емитовања;**

**2) појам „програм“ укључује и радијске програме те материјале за радијске програме, а појам „програмски материјал“ има исто значење као и појам „програм“.**

**ц) услуге арбитраже и мирења;**

**д) правне услуге;**

**1) услуге правног заступања странака од стране адвоката у арбитражи или мирењу у Босни и Херцеговини и другој земљи или пред међународном инстанцом арбитраже или мирења;**

**2) услуге правног заступања странака од стране адвоката у поступку пред судовима или органима управе у Босни и Херцеговини или другој земљи или пред међународним судовима или институцијама;**

**3) услуге правног савјетовања које адвокат пружа током припреме било којег од поступака из тачке а) и б) овога става или ако постоји конкретна назнака и велика вјероватност да ће правна ствар на коју се савјет односи постати предмет таквих поступака;**

**4) услуге овјеравања и потврђивања докумената које пружају нотари;**

**5) правне услуге које пружају скрбници или законски заступници малољетника или друге правне услуге чије је пружаоце именовао надлежни суд у Босни и Херцеговини или су одређени законом за извођење одређених задатака под надзором тих судова;**

**6) друге правне услуге које су у Босни и Херцеговини повезане, чак и повремено, с извршавањем службених овлаштења.**

**е) финансијске услуге у вези с издавањем, продајом, куповином или преносом вриједносних папира или других финансијских инструмената у смислу посебног закона којим се уређује тржиште капитала, услуге Централне банке Босне и Херцеговине;**

**ф) зајмове и кредите, без обзира на то јесу ли повезани с издавањем, продајом, куповином или преносом вриједносних папира или других финансијских инструмената;**

**г) уговоре о раду и рјешења о именовању;**

**х) цивилну одбрану, цивилну заштиту и услуге спречавања опасности које пружају непрофитне организације или удружења, обухваћене ознакама ЈРЈН 75250000-3, 75251000-0, 75251100-1, 75251110-4, 75251120-7, 75252000-7, 75222000-8, 98113100-9 и 85143000-3, осим услуга превоза пацијената возилом хитне помоћи;**

**и) услуге јавног жељезничког превоза путника или превоза путника подземном жељезницом;**

**ј) услуге политичких кампања, обухваћене ознаком ЈРЈН 9341400-0, 92111230-3 и 92111240-6, ако их је додјелила политичка странка у оквиру изборне кампање;**

**к) услуге истраживања и развоја које су обухваћене ознакама ЈРЈН 73000000-2 до 73120000-9, 73300000-5, 73420000-2 и 73430000-5 ако корист од њих нема искључиво уговорни орган за своју употребу у обављању својих послова и у цјелини не плаћа пружање тих услуга;**

**л) концесиони уговор додјељује се у складу са законима о концесијама у Босни и Херцеговини.**

**м) уговор о јавно-приватном партнерству додјељује се у складу са законским прописима о јавно-приватном партнерству.**

**Члан 10б.**

**(Посебна изузећа у подручју електронских комуникација)**

**Овај закон не примјењује се на уговор о јавној набавци чија је главна сврха омогућити уговорном органу пружање или искориштавање јавне комуникацијске мреже или пружање јавности једне или више електронских комуникационих услуга, како су дефинисане у посебном закону којим се уређује подручје електронских комуникација.**

**Члан 10ц.**

**(Уговори између субјеката у јавном сектору)**

**(1) Овај закон не примјењује се на уговор о јавној набавци који уговорни орган додјељује другом правном лицу ако:**

**а) над тим правним лицем уговорни орган обавља надзор сличан оном који проводи над својим пословним јединицама;**

**б) надзирано правно лице обавља више од 80 % својих активности у извршавању задатака које му је повјерио уговорни орган који над њим проводи надзор или које су му повјерила друга правна лица над којима тај уговорни орган проводи надзор;**

**ц) нема директног учешћа приватног капитала у правном лицу под надзором, осим учешћа приватног капитала, а који не контролише, не блокира и који не врши одлучујући утицај на то правно лице.**

**(2) Уговорни орган проводи надзор над правним лицем из става (1) тачке а) овога члана ако има пресудан утицај на стратешке циљеве и на важне одлуке дотичног правног лица, с тим да такву контролу може проводити и други субјект над којим уговорни орган на исти начин проводи контролу.**

**(3) Уговорни органи проводе заједнички надзор над правним лицем из става (1) тачке а) овога члана ако су испуњени сви сљедећи услови:**

**а) органе надлежне за одлучивање у том правном лицу чине представници свих уговорних органа који учествују, с тим да појединачни представници могу представљати неколико уговорних органа који учествују или све њих;**

**б) ти уговорни органи могу заједно имати пресудан утицај на стратешке циљеве и важне одлуке у том правном лицу;**

**ц) то правно лице нема интересе различите од интереса уговорних органа који над њим проводе контролу.**

**(4) Одредба става (1) овога члана примјењује се и ако правно лице под надзором које је уговорни орган додијели уговор уговорном органу који над њим проводи надзор или другом правном лицу над којим исти уговорни орган проводи надзор, под условом да у правном лицу којем се додјељује уговор нема директног учешћа приватног капитала, осим учешћа приватног капитала које је обавезно на основу одредби посебног закона, а који не контролише, не блокира и који не врши одлучујући утицај на то правно лице.**

**(5) Овај закон не примјењује се на склапање уговора искључиво између два или више уговорних органа ако су испуњени сви сљедећи услови:**

**а) уговор се утврђује или остварује сарадња између тих уговорних органа с циљем осигуравања да јавне услуге које они требају пружити остварују њихове заједничке циљеве;**

**б) та сарадња успостављена искључиво на основу потреба везаних уз јавни интерес;**

**ц) ти уговорни органи остварују на отвореном тржишту мање од 20 % дјелатности на које се односи сарадња.**

**(6) За утврђивање процентуалног учешћа дјелатности из става (1) тачка б) и става (5) тачка ц) у обзир се узима просјек свеукупног промета, или одговарајуће алтернативно мјерило везано уз дјелатности попут трошкова насталих релевантном правном лицу или уговорном органу у односу на услуге, робу или радове током три године које претходе години у којој се додјељује уговор.**

**(7) Изузетно, за утврђивање процентуалног учешћа дјелатности довољно је да то правно лице пословним пројекцијама докаже да је алтернативно мјерило везано уз дјелатности вјеродостојно, ако подаци о промету или другом мјерилу везаном уз дјелатности, попут трошкова, нису доступни за претходне три године или више нису релевантни, због датума оснивања или датума почетка обављања дјелатности релевантног правног лица или уговорног органа или због реорганизације њихове дјелатности.**

**Члан 10д.**

**(Набавка која укључује одбрамбене или безбједносне аспекте)**

**(1) Овај закон се не примјењује на склапање уговора о јавној набавци који укључују одбрамбене или безбједносне аспекте:**

**а) на који се примјењују посебна правила набавке у складу с међународним споразумом или договором, склопљеним између Босне и Херцеговине и једне или више других држава, а који могу обухватати радове, робу или услуге намијењене заједничком провођењу или кориштењу пројекта од стране држава потписница;**

**б) на који се примјењују посебна правила набавке у складу с међународним споразумом или договором који се односи на размјештај јединица и тиче се подухвата Босне и Херцеговине и друге државе;**

**ц) у оквиру међународне организације;**

**д) на који се примјењују посебна правила набавке међународне организације када она набавља за своје потребе, или уговори које Босна и Херцеговина мора склопити у складу с тим правилима;**

**е) који се додјељује у складу с правилима о набавци које одређује међународна организација или међународна финансијска институција, ако та организација или институција у цјелини финансира дотичне уговоре о јавној набавци;**

**ф) код којег би примјена одредби овога закона или прописа којим се уређује набавка за потребе одбране и безбједности обавезала Босну и Херцеговину да открије податке чије откривање је у супротности с битним интересима њене безбједности који интереси су у складу са Законом о одбрани Босне и Херецеговине (“Службени гласник БиХ”, број 88/05) и осталим важећим прописима који регулишу безбједносне интересе БиХ;**

**г) за потребе органа безбједносно-обавјештајног система;**

**х) у оквиру програма сарадње који се заснива на истраживању и развоју, који заједнички проводи Босна и Херцеговина са једном или више држава за развој новог производа и, ако је примјењиво, за идуће фазе цијелог или дијелове животног вијека тога производа;**

**и) који се склапа у другој држави, укључујући и за цивилне потребе, када су снаге размјештене изван територије Босне и Херцеговине ако оперативне потребе захтјевају да ти уговори буду склопљени с привредним субјектима смјештенима у подручју активности;**

**ј) који склапа Босна и Херцеговина с другом државом, а односи се на:**

**1) набавку војне опреме или безбједносно осјетљиве опреме;**

**2) радове и услуге директно повезане с таквом опремом;**

**3) радове и услуге за изричито војне намјене или безбједносно осјетљиве радове и безбједносно осјетљиве услуге.**

**(2) У случају уговора о јавној набавци из става (1) тачке е) овога члана које у износу већем од 50 % суфинансира међународна организација или међународна финансијска институција, уговорне стране се споразумијевају о примјењивим поступцима набавке.**

**Члан 10е.**

**(Набавка с циљем заштите битних безбједносних интереса)**

**Овај закон не примјењује се на склапање уговора о јавној набавци који нису изузети у складу са чланом 10д. овога закона, у мјери у којој се заштита битних безбједносних интереса Босне и Херцеговине, који интереси су у складу са Законом о одбрани Босне и Херецеговине Херецеговине („Службени гласник БиХ“, број 88/05) и осталим важећим прописима који регулишу безбједносне интересе БиХ, не може гарантовати с мање драстичним мјерама, на примјер одређивањем захтјева с циљем заштите тајности података које уговорни орган ставља на располагање у поступку јавне набавке како је предвиђено овим законом.**

**Члан 10ф.**

**(Посебна изузећа за уговоре који су проглашени тајним или морају бити попраћени посебни безбједносним мјерама)**

**Овај закон не примјењује се ако су склапање и извршење уговора о јавној набавци проглашени тајнима или морају бити попраћени посебним безбједносним мјерама у складу са Законом о заштити тајних података, под условом да је Босна и Херцеговина утврдила да битне безбједносне интересе, који интереси су у складу са Законом о одбрани Босне и Херецеговине** **Херецеговине („Службени гласник БиХ“, број 88/05) и осталим важећим прописима који регулишу безбједносне интересе БиХ, није могуће заштитити мање драстичним мјерама, попут оних из чланка 10е. овога закона.**

Члан 11.

(Повјерљивост)

(1) Повјерљивим подацима не могу се сматрати:

а) укупне и појединачне цијене исказане у понуди;

б) предмет набавке, односно понуђена роба, услуга или рад, од које зависи поређење с техничком спецификацијом и оцјена да ли је одређени понуђач понудио робу, услуге или рад у складу с техничком спецификацијом;

ц) потврде, увјерења од којих зависи квалификација везана за личну ситуацију кандидата/ понуђача.

(2) Ако кандидат/понуђач као повјерљиве означи податке који, према одредбама става (1) овог члана, не могу бити проглашени повјерљивим подацима, они се неће сматрати повјерљивим.

(3) Након јавног отварања понуда ниједна информација у вези са испитивањем, појашњењем или оцјеном понуда не смије се откривати ниједном учеснику у поступку или трећем лицу прије него што се одлука о резултату поступка не саопшти учесницима у поступку.

(4) Учесници у поступку јавне набавке ни на који начин не смију неовлаштено присвајати, користити за властите потребе нити прослиједити трећим лицима податке, рјешења или документацију (информације, планове, цртеже, нацрте, моделе, узорке, компјутерске програме и др.) који су им стављени на располагање или до којих су дошли на било који начин у току поступка јавне набавке.

(5) Након пријема одлуке о избору најповољнијег понуђача или одлуке о поништењу поступка набавке, а најкасније до истека рока за жалбу, уговорни орган ће по пријему захтјева понуђача, а најкасније у року од два дана од дана пријема захтјева, омогућити увид у сваку понуду, укључујући документе поднесене у складу с чланом 45. став (2) овог закона, као и појашњења оригиналних докумената у складу с чланом 68. став (3) овог закона, са изузетком информација понуђача означених као повјерљиве у складу с овим чланом.

**(6) Уговорни орган дужан је омогућити копирање код уговорног органа или фотографисање понуда или омогућити пренос података на медиј за похрањивање података сваком понуђачу који поднесе писани захтјев, осим података који су означени као повјерљиви, у складу са ставом (5) овог члана.**

Члан 12.

(Употреба језика)

(1) Уговорни орган дужан је припремити тендерску документацију у вези с поступцима јавне набавке на једном од језика у службеној употреби у Босни и Херцеговини.

(2) Уговорни орган може додатно припремити тендерску документацију и на енглеском или другом страном језику, с тим да је дужан сачувати цјеловитост садржаја информација из тендерске документације припремљене на једном од језика у службеној употреби у Босни и Херцеговини.

(3) Понуђач подноси понуду на једном од језика у службеној употреби у Босни и Херцеговини. Штампана литература, брошуре, каталози или слично прилажу се без превода, осим ако уговорни орган тендерском документацијом не захтјева да се и ти дијелови преведу.

Члан 13.

(Комисија за набавке)

(1) За провођење отвореног поступка, ограниченог поступка, преговарачког поступка с објавом обавјештења и без објаве обавјештења, конкурса за израду идејног рјешења, такмичарског дијалога и конкурентског захтјева за достављање понуда уговорни орган обавезан је именовати комисију за набавке.

(2) Успостављање и рад комисије за набавке регулише се подзаконским актом који доноси Савјет министара БиХ.

**(3) Сваки уговорни орган у Босни и Херцеговини доноси интерни правилник којим прописује и уређује организацију и ефикасно вршење набавне функције унутар уговорног органа, као што су: начин циркулисања документације везане за јавне набавке, конкретна задужења службеника и административног особља који проводе јавне набавке или су у одређеној вези с истим, рокове за поступање, начин именовања и евентуалну ротацију чланова комисија за набавку и сва друга односна питања.**

**(4) Приликом доношења правилника из става (3) овог члана, уговорни орган води рачуна о врсти послова које обавља, организацији, величини, кадровским капацитетима, евентуалној децентрализованости и подручним јединицама и свим другим односним питањима.**

**Члан 13а.**

**(Службеник за јавне набавке)**

**(1) Уговорни орган чији је буџет за набавке једнак или виши од износа од 1.000.000,00 КМ интерним актом уређује радно мјесто службеника за јавне набавке.**

**(2) Уговорни орган је дужан омогућити свом запосленику похађање обуке за службеника за јавне набавке, коју организује и одржава Агенција, у складу с чланом 92. став (3) тачка и) овог закона.**

**(3) Уговорни орган осигурава да у поступцима набавке чија процијењена вриједност прелази 250.000,00 КМ учествује најмање један службеник за јавне набавке. Уговорни орган који нема стално запосленог службеника за јавне набавке на располагању, може ангажовати службеника за јавне набавке изван уговорног органа, што мора бити посебно образложено.**

Одјељак ДРУГИ - ТОК ПОСТУПКА ЈАВНЕ НАБАВКЕ

ПОГЛАВЉЕ I. ПОЧЕТАК, ВРСТЕ И ИЗБОР ПОСТУПКА ЈАВНЕ НАБАВКЕ

Одјељак А. Почетак поступка јавне набавке

Члан 14.

(Вриједносни разреди)

(1) За набавке вриједности мање од 50.000,00 КМ, у случају робе и услуга, или 80.000,00 КМ, у случају радова, уговорни орган може примијенити један од поступака утврђених овим законом, осим директног споразума, уз обавезу испуњења прописаних услова за сваки поступак.

(2) Примјена отвореног или ограниченог поступка, или преговарачког поступка с објавом обавјештења или без објаве обавјештења, или конкурса за израду идејног рјешења, или такмичарског дијалога обавезна је у случају када је вриједност набавке за робе и услуге једнака или већа од:

а) 250.000,00 КМ, за уговорне органе из члана 4. став (1) тач. а) и ц) овог закона;

б) 400.000,00 КМ, за уговорне органе из члана 4. став (1) тачка б) овог закона;

ц) 800.000,00 КМ, за секторске уговорне органе из члана 5. овог закона.

(3) Када је вриједност набавке, у случају радова, једнака или већа од 9.000.000,00 КМ, уговорни орган дужан је провести отворени или ограничени поступак, или преговарачки поступак с објавом обавјештења или без објаве обавјештења, или конкурс за израду идејног рјешења, или такмичарски дијалог.

(4) Када је вриједност набавке робе, услуга и радова једнака или већа од вриједности из става (1) овог члана, а мања од вриједности из ст. (2) и (3) овог члана, уговорни орган обавезан је примијенити отворени или ограничени поступак, или преговарачки поступак с објавом обавјештења или без објаве обавјештења, или конкурс за израду идејног рјешења, или такмичарски дијалог.

(5) Када је вриједност јавне набавке једнака или већа од вриједносних разреда из ст. (2) и (3) овог члана, уговорни орган дужан је додатно огласити и сажетак обавјештења на енглеском језику на порталу Агенције и КРЖ-а (у даљем тексту: портал јавних набавки).

(6) Иницијативу за измјену и допуну овог закона по хитном поступку, у погледу промјене износа вриједносних разреда, покреће Агенција, уз претходну сагласност Одбора Агенције, у случајевима значајних промјена, и то:

а) стопе инфлације; и/или

б) економских услова у БиХ; и/или

ц) законодавства у ЕУ о јавним набавкама.

**Члан 14а.**

**(Претходна провјера тржишта)**

**(1) Прије покретања поступка уговорни орган проводи провјеру тржишта у сврху припреме набавке и информисања привредних субјеката о својим плановима и захтјевима у вези с набавком. У ту сврху уговорни орган може тражити или прихватити савјет независних стручњака, надлежних органа или учесника на тржишту.**

**(2) О претходној провјери тржишта, сачињава се писана забиљешка о свим радњама и поступцима и улаже у предмет списа. Тај савјет може се користити у планирању и провеђењу поступка набавке, под условом да тај савјет не доводи до нарушавања тржишне конкуренције, те да не крши принцип забране дискриминације и транспарентности.**

Члан 15.

(Процијењена вриједност јавне набавке)

(1) Уговорни орган заснива рачунање процијењене вриједности уговора о јавној набавци на укупном износу који ће платити, без пореза на додату вриједност (ПДВ).

(2) Одређивање процијењене вриједности јавне набавке врши се на сљедећи начин:

а) Процијењена вриједност набавке робе, услуга или радова једнака је новчаном износу који уговорни орган плаћа, без обрачунатог пореза на додату вриједност. **Приликом израчунавања процијењене вриједности уговора о радовима у обзир се узимају трошкови радова и укупна процијењена вриједност свих роба или услуга које уговорни органи стављају на располагање извођачу радова под условом да су оне потребне за извођење радова;**

б) Процијењену вриједност робе, услуга или радова чини њихова процијењена тржишна вриједност у вријеме објављивања обавјештења о јавној набавци или, у случајевима када такво обавјештење није потребно, у тренутку када уговорни орган започиње поступак јавне набавке;

ц) У одређивању процијењене вриједности јавне набавке робе, услуга или радова уговорни орган дужан је укључити све елементе цијене коју плаћа за набавку те робе, услуге или радова;

д) Ако је јавна набавка робе, услуга или радова подијељена у неколико лотова, процијењена вриједност представља збир свих таквих лотова и она се користи за одређивање вриједносног разреда те набавке;

е) У одређивању процијењене вриједности оквирног споразума, уговорни орган узеће у обзир максималну процијењену вриједност, без обрачунатог пореза на додату вриједност, свих предвиђених уговора за цијели период трајања оквирног споразума.

(3) **Код уговора о јавној набавци робе чији је предмет лизинг, закуп, најам или куповина на отплату, вриједност која се узима као основ за израчунавање процијењене вриједности уговора је сљедећа:**

а) у случају уговора о јавној набавци на одређени рок, ако је рок краћи од 12 мјесеци, или је 12 мјесеци, укупна процијењена вриједност за уговор или, ако је рок уговора дужи од 12 мјесеци, укупна вриједност укључујући процијењену преосталу вриједност;

б) у случају уговора о јавној набавци без одређених рокова или за које се рокови не могу дефинисати, мјесечна вриједност помножена с 48.

(4) У случају уговора о јавној набавци робе или услуга који су по природи редовни или који се намјеравају обновити у оквиру датог времена, калкулација процијењене вриједности уговора биће израчуната на основу сљедећег:

а) или укупна стварна вриједност узастопних уговора исте врсте који су додјељени током претходних 12 мјесеци или, ако је могуће, током финансијске године како би се узеле у обзир измјене у износу или вриједности које би се могле појавити током 12 мјесеци након закључивања основног уговора;

б) или укупна процијењена вриједност узастопних уговора додјељених током 12 мјесеци који су услиједили након прве испоруке, или током финансијске године, ако је то дуже од 12 мјесеци.

(5) У случају уговора о јавној набавци услуга, вриједност која треба да се узме као основа за израчунавање процијењене вриједности уговора ће, ако је потребно, бити процијењена како слиједи:

а) за сљедеће врсте услуга:

1) услуге осигурања: плаћање премија и друге форме плаћања,

2) банкарство и друге финансијске услуге: накнаде, провизије, камате и друге форме плаћања,

3) уговори за израду идејног рјешења: исплата накнада, провизија и друге форме плаћања;

б) за уговоре о услугама при чему није назначена укупна цијена:

1) у случају уговора с одређеним роком, ако је рок једнак или мањи од 48 мјесеци: укупна вриједност за њихов пуни рок,

2) у случају уговора без одређеног рока или с роком дужим од 48 мјесеци, мјесечна вриједност помножена с 48.

6**) Ако се уговорни орган састоји од посебних оперативних јединица, у обзир се узима укупна процијењена вриједност набавке за све оперативне јединице.**

(7) Уговорном органу није дозвољено дијељење предмета набавке с намјером избјегавања примјене одговарајућег поступка дефинисаног овим законом.

(8) Ако предложени уговор садржи алтернативну понуду, основ за утврђивање процијењене вриједности уговора је максимални могући укупни износ јавне набавке.

**Члан 16.**

**(Подјела предмета набавке на лотове)**

(1) **Уговорни орган може подијелити предмет набавке на лотове на основу објективних критеријума, нпр. према врсти, карактеристикама, намјени, мјесту или времену испуњења. У том случају одређује предмет примјењујући правила груписања из Јединственог ријечника јавне набавке (у даљем тексту: ЈРЈН) кода и величину појединог лота, узимајући у обзир могућност учешћа малих и средњих привредних субјеката у поступку јавне набавке.**

**(2) Ако уговорни орган у поступку јавне набавке из *ДИЈЕЛА ДРУГОГ* овог закона није подијелио предмет набавке на лотове, у обавјештењу о набавци наводи основне разлоге за такву одлуку.**

**(3) Уговорни орган у тендерској документацији одређује може ли се понуда доставити за један, неколико или за све лотове уз навођење образложења.**

**Члан 17.**

**(Услови за почетак поступка јавне набавке)**

1. **Уговорни орган започиње поступак јавне набавке ако је набавка предвиђена у плану набавки.**

**(2) План набавки садржи сљедеће податке:**

**а) назив предмета јавне набавке;**

**б) бројчана ознака и назив предмета набавке из ЈРЈН;**

**ц) врста поступка;**

**д) да ли се предмет дијели на лотове;**

**е) врста уговора;**

**ф) да ли ће бити закључен уговор о јавној набавци или оквирни споразум;**

**г) период трајања уговора о јавној набавци или оквирног споразума;**

**х) процијењена вриједност набавке;**

**и) оквирни датум покретања поступка набавке;**

**ј) извор финансирања;**

**к) податак за коју годину се план доноси;**

**л) додатне напомене.**

**(3) Изузетно од става (1) овог члана за набавке које нису предвиђене у плану набавки уговорни орган доноси посебну одлуку о покретању поступка јавне набавке, којом мијења план јавних набавки.**

**(4) Посебна одлука о покретању поступка јавне набавке из става (3) овог члана садржи податке из става (2) овог члана.**

**(5) Уговорни орган објављује план набавки на порталу јавних набавки, и то најкасније у року од 30 дана од дана усвајања буџета, односно финансијског плана или другог документа којим се одобравају средства за набавке, у форми и на начин како је дефинисано у систему „е-Набавке“.**

**(6) У случају неусвајања буџета, односно финансијског плана или другог документа којим се одобравају средства за набавке, уговорни орган објављује привремени план јавних набавки за период привременог финансирања.**

**(7) Уговорни орган објављује све измјене и допуне плана јавних набавки на порталу јавних набавки.**

**(8) Ако постоје оправдани разлози, посебно у вези с предметом набавке из уговора, трајање уговора може бити дуже од једне године.**

Члан 18.

(Одлука о покретању поступка јавне набавке)

(1) Уговорни орган покреће поступак јавне набавке доношењем одлуке или рјешења у писаном облику које обавезно садржи:

а) законски основ за провођење поступка јавне набавке;

б) предмет јавне набавке;

ц) процијењену вриједност јавне набавке;

д) податке о извору – начину финансирања;

е) врсту поступка јавне набавке.

(2) У случају изузећа од примјене из члана 10. овог закона или за додјелу уговора о набавци услуга из Анекса II., уговорни орган дужан је донијети одлуку која, осим законске основе за изузеће од примјене овог закона, садржи основне елементе из става (1) тач. б), ц) и д) овог члана.

**(3) У поступку директног споразума, уговорни орган не доноси одлуку или рјешење о покретању поступка у писаном облику.**

Одјељак Б. Поступци набавке

Члан 19.

(Поступци јавне набавке)

(1) Уговорни орган из члана 4. овог закона за додјелу уговора о јавној набавци примјењује отворени или ограничени поступак, као основне и редовне поступке. Преговарачки поступак с објавом обавјештења или без објаве обавјештења, као и такмичарски дијалог могу се примијенити као изузетак само ако су за то испуњени услови утврђени овим законом.

(2) Секторски уговорни орган из члана 5. овог закона примјењује отворени или ограничени или преговарачки поступак с објавом обавјештења на равноправном основу. Преговарачки поступак без објаве обавјештења, као и такмичарски дијалог могу се примијенити као изузетак само ако су за то испуњени услови утврђени овим законом.

(3) Уговорни орган може додјелити уговор након проведеног конкурса за израду идејног рјешења, за послове просторног планирања, архитектуре, грађења, обраде података, израде плана или дизајна.

Члан 20.

(Услови за примјену преговарачког поступка с објавом обавјештења)

(1) Уговор о јавној набавци робе, услуга или радова може се додјелити у преговарачком поступку с објавом обавјештења:

а) ако у отвореном или ограниченом поступку или у поступку такмичарског дијалога добије све понуде које не испуњавају услове квалификације, а основни услови за додјелу уговора се нису битно промијенили, уговорни орган није обавезан поново објавити обавјештење о набавци, под условом да позове све понуђаче, односно кандидате да отклоне недостатке у својим понудама, те своје понуде учине прихватљивим;

б) у изузетним случајевима, када због природе робе, услуга или радова или због ризика повезаних са извршавањем предмета набавке није могуће претходно одређивање укупне цијене.

(2) Уговор о јавној набавци услуга може се закључити у преговарачком поступку с објавом обавјештења ако су предмет набавке интелектуалне услуге, као што је услуга пројектовања, и услуге из Анекса II. Одјељак А категорије 6 овог закона чији се опис предмета набавке не може одредити с довољном прецизношћу па уговор није могуће закључити избором најповољније понуде у отвореном или ограниченом поступку набавке.

(3) Уговор о јавној набавци радова може се закључити у преговарачком поступку с објавом обавјештења ако су предмет набавке радови који се изводе искључиво у истраживачке, тестне или развојне сврхе, а не с циљем стицања добити или поврата трошкова истраживања и развоја.

Члан 21.

(Услови за примјену преговарачког поступка без објаве обавјештења)

Уговорни орган изузетно може уговор о набавци додјељивати путем преговарачког поступка без објаве обавјештења о набавци у сљедећим случајевима:

а) када ниједна понуда или ниједна прихватљива понуда није достављена у отвореном или ограниченом поступку и када услови за уговор нису битно промијењени у односу на услове из претходног поступка;

б) када ниједан захтјев за учешће у ограниченом поступку није достављен или ниједан квалификовани кандидат није затражио учешће у ограниченом поступку и када услови за уговор нису битно промијењени у односу на услове из претходног поступка;

ц) када се из суштинских, доказивих техничких или умјетничких разлога, или из разлога који се односе на заштиту ексклузивних права, уговор може додјелити само одређеном добављачу;

д) када изузетно, због доказивих разлога крајње хитности, проузроковане догађајима непредвидивим за уговорни орган, не могу испоштовати овим законом утврђени минимални рокови за отворени, ограничени или преговарачки поступак с објавом обавјештења. Околности којима се оправдава изузетна хитност поступка ни у ком случају не смију се довести у везу с уговорним органом.

Члан 22.

(Посебни услови за примјену преговарачког поступка без објаве обавјештења

за набавку робе)

Уговор о јавној набавци робе може се закључити у преговарачком поступку без објаве обавјештења у сљедећим случајевима:

а) када је роба која се набавља произведена искључиво у сврхе: истраживања, експериментисања, проучавања или развоја; ова одредба не односи се на серијску производњу, с циљем остварења зараде или надокнаде трошкова истраживања и развоја;

б) за додатне испоруке од добављача из основног уговора, које су намијењене или као дјелимична замјена редовних испорука или уградње, или као проширење постојећих испорука или уградње, ако би промјена добављача обавезала уговорни орган да набави робу која има другачије техничке карактеристике, што би резултовало нескладом и несразмјером, и довело до значајних техничких потешкоћа у функционисању и одржавању, под условом да вријеме трајања основног уговора као и уговора који се понављају не смије бити дуже од једне године и не може прећи 10% од вриједности основног уговора;

ц) за робе које се продају и купују на берзанском тржишту;

д) за робе под изузетно повољним условима када се набављају или од привредног субјекта који је у поступку ликвидације својих пословних активности или од стечајног повјериоца или стечајног управника у поступку стечаја или од повјериоца по основу пословног аранжмана или у сличним поступцима.

Члан 23.

(Посебни услови за примјену преговарачког поступка без објаве обавјештења за набавку услуга)

Уговор о јавној набавци услуга може се закључити у преговарачком поступку без објаве обавјештења у сљедећим случајевима:

а) у случају уговора о јавној набавци услуга, када поступак додјеле уговора слиједи након поступка конкурса за израду идејног рјешења, проведеног у складу с одредбама чл. 33. и 34. овог закона, а уговор се додјељује побједнику, односно једном од побједника конкурса; у случају више побједника, сви побједници конкурса позивају се на учешће у преговорима;

б) у случају уговора о јавној набавци услуга за додатне услуге које нису укључене у првобитно разматрани пројекат или у првобитно закључени уговор, али које усљед непредвиђених околности постану неопходне за извршење или извођење у њима описаних услуга, и када се такве додатне услуге не могу, технички или економски, одвојити од основног уговора без већих непогодности за уговорни орган. Такав уговор може се закључити с добављачем којем је додјељен основни уговор, а укупна вриједност уговора додјељених за додатне услуге не може прећи 30% од вриједности основног уговора;

ц) за нове услуге које представљају понављање сличних услуга повјерених добављачу којем је уговорни орган додјелио ранији уговор, уз услов да су такве услуге у складу с основним пројектом за који је био додјељен основни уговор, након проведеног отвореног или ограниченог поступка. На могућност провођења овог поступка уговорни орган дужан је указати при провођењу отвореног или ограниченог поступка за основни пројекат, а укупне процијењене трошкове каснијих услуга уговорни орган узима у разматрање приликом процјењивања вриједности јавне набавке. Овај поступак може се примијенити само у периоду од три године од дана закључивања основног уговора.

Члан 24.

(Посебни услови за примјену преговарачког поступка без објаве обавјештења за набавку радова)

Уговор о јавној набавци радова може се закључити у преговарачком поступку без објаве обавјештења у сљедећим случајевима:

а) у случају уговора о јавној набавци радова за додатне радове који нису укључени у првобитно разматрани пројекат или у првобитно закључени уговор, али који усљед непредвиђених околности, постану неопходни за извршење или извођење у њима описаних радова, и када се такви додатни радови не могу, технички или економски, одвојити од основног уговора без већих непогодности за уговорни орган. Такав уговор може се закључити с добављачем којем је додјељен основни уговор, а укупна вриједност уговора додјељених за додатне радове не може прећи 20% од вриједности основног уговора;

б) за нове радове који представљају понављање сличних радова повјерених добављачу којем је уговорни орган додјелио ранији уговор, уз услов да су такви радови у складу са основним пројектом за који је био додјељен основни уговор, након проведеног отвореног или ограниченог поступка. На могућност провођења овог поступка уговорни орган дужан је указати при провођењу отвореног или ограниченог поступка за основни уговор, а укупне процјењене трошкове нових радова уговорни орган узима у разматрање приликом процјењивања вриједности јавне набавке. Овај поступак може се примијенити само у периоду од три године од дана закључивања основног уговора.

Одјељак Ц. Врсте поступака

Члан 25.  
(Отворени поступак)

У провођењу отвореног поступка уговорни орган дужан је:  
а) припремити тендерску документацију;

б) објавити обавјештење о јавној набавци;

ц) привредним субјектима ставити на располагање тендерску документацију;

д) провести јавно отварање благовремено примљених понуда;

е) извршити провјеру квалификација понуђача према условима учешћа у тендерској документацији и оцјенити понуде према критеријумима за додјелу уговора;

ф) обавјестити понуђаче о исходу поступка јавне набавке;

г) понудити уговор најуспјешнијем понуђачу;

х) објавити обавјештење и доставити извјештај Агенцији у складу с чланом 75. овог закона.

Члан 26.  
(Ограничени поступак)

(1) У провођењу ограниченог поступка уговорни орган дужан је припремити тендерску документацију. Тендерска документација припрема се и доставља у два дијела, и то:

а) у фази претквалификације и

б) у фази позива за достављање понуда који обавезно садржи и критеријуме за додјелу уговора.

(2) Ограничени поступак проводи се на сљедећи начин:

а) објављује се обавјештење о набавци, којим уговорни орган позива све заинтересоване кандидате да затраже документацију за фазу претквалификације;

б) кандидатима се учини доступном документација за фазу претквалификације **на порталу јавних набавки;**

ц) изврши се провјера квалификација кандидата;   
д) обавјесте се кандидати који се нису квалификовали;

е) достави се тендерска документација с позивом за достављање понуда свим квалификованим кандидатима истовремено;  
ф) проведе се јавно отварање благовремено примљених понуда;  
г) оцјене се понуде према критеријумима за додјелу уговора утврђеним у тендерској документацији;

х) обавјесте се понуђачи о исходу поступка јавне набавке;

и) понуди се уговор најуспјешнијем понуђачу;

ј) објави се обавјештење и достави извјештај Агенцији у складу с чланом 75. овог закона.

Члан 27.

(Преговарачки поступак с објавом обавјештења о набавци)

У провођењу преговарачког поступка с објавом обавјештења о набавци уговорни орган дужан је:

а) објавити обавјештење о набавци;

б) кандидатима **учини претквалификациону документацију доступном на порталу јавних набавки;**

ц) извршити провјеру квалификација кандидата и о резултатима квалификација обавјестити учеснике у поступку;

д) истовремено упутити позив изабраним кандидатима да учествују у преговорима о техничким, економским, правним и другим аспектима уговора;

**е) упутити квалификованим понуђачима захтјев за достављање почетне понуде;**

Свим кандидатима/понуђачима поставити исте захтјеве и дати им исте информације. Уговорни орган дужан је водити записнике о поступку преговора са сваким понуђачем који ће потписати обе стране након окончаних преговора. Ниједна информација која се добије од кандидата/понуђача нити информације о рјешењима која су предложили кандидати/понуђачи не могу се открити трећим лицима без претходне сагласности тог кандидата/понуђача;

ф) преговарати са сваким кандидатом/понуђачем посебно.

г) на основу резултата обављених преговора, **учини доступном тендерску документацију на порталу јавних набавки** за коначну понуду и позивати понуђаче да поднесу своје коначне понуде;

х) провести јавно отварање благовремено примљених понуда;

и) изабрати најуспјешнијег понуђача, у складу с критеријумима за додјелу уговора утврђеним у тендерској документацији;

ј) објавити обавјештење и доставити извјештај Агенцији у складу с чланом 75. овог закона.

Члан 28.

(Преговарачки поступак без објаве обавјештења о набавци)

(1) Ако је на основу услова за избор преговарачког поступка без објаве обавјештења о набавци прописаних у чл. 21. до 24. овог закона могуће, поступак се води с једним понуђачем уз поштивање принципа овог закона, осим у случајевима из члана 21. став (1) тач. а) и б) овог закона када се поступак може водити с више понуђача.

(2) У преговарачком поступку без објаве обавјештења о набавци, услови за квалификацију морају се унапријед утврдити. Након провјере квалификованости кандидата, у даљем току поступка могу учествовати само квалификовани кандидати. О исходу квалификованости кандидата саставља се записник у који се уносе све битне чињенице и доставља се оним кандидатима који се нису квалификовали.

(3) За случајеве из члана 21. став (1) тачка д) и члана 22. став (1) тачка д) овог закона уговорни орган није обавезан тражити документацију која се односи на провјеру личне способности кандидата из члана 45. став (1) тач. б), ц) и д) овог закона.

**(4) У случајевима из члана 21. тач. а), б) и ц) уговорни орган објављује на порталу јавних набавки информације о преговарачком поступку који намјерава проводити без објаве обавјештења о набавци, тако што ће тендерску документацију учинити доступном свим заинтересованим кандидатима.**

**(5) У случајевима из члана 21. тачка д), уговорни орган може објавити на порталу јавних набавки информације о преговарачком поступку који намјерава проводити без објаве обавјештења о набавци,тако што ће тендерску документацију учинити доступном свим заинтересованим кандидатима.**

(6) Квалификовани кандидати позивају се да доставе почетне понуде. Достављање почетних понуда је основ за преговарање. Уговорни орган дужан је водити записнике о поступку преговора са сваким понуђачем који ће потписати обе стране након окончаних преговора. Коначну понуду могу доставити само један или више позваних понуђача. Уговорни орган бира понуду према критеријумима за додјелу уговора утврђеним у тендерској документацији.

(7) У случају да су позвана два или више понуђача да доставе коначне понуде, уговорни орган дужан је извршити јавно отварање коначних понуда.

(8) Уговорни орган може након избора понуде објавити добровољно *ex ante* обавјештење о транспарентности у којем образлаже испуњење услова утврђених овим законом који оправдавају примјену преговарачког поступка без објаве обавјештења и изражава своју намјеру о закључењу уговора с најуспјешнијим понуђачем. Ако објави добровољно *ex ante* обавјештење о транспарентности, уговорни орган не може потписати уговор о јавној набавци у року 15 дана од дана објављивања обавјештења.

(9) Након окончаног поступка, уговорни орган дужан је:

а) закључити уговор с најуспјешнијим понуђачем или поништити поступак јавне набавке;

б) објавити обавјештење о исходу поступка;

ц) доставити извјештај Агенцији, у складу с чланом 75. овог закона, а по захтјеву Агенције и детаљно образложење.

Члан 29.

(Такмичарски дијалог)

(1) Уговорни орган обавезан је у позиву за достављање понуда путем такмичарског дијалога и/или у описној документацији навести своје потребе и захтјеве у вези с предметном набавком.

(2) Кандидатима који су на основу објаве благовремено доставили захтјеве за учешће и који су, у складу с овим законом, доказали своју способност доставља се позив за учешће као понуђачу у поступку такмичарског дијалога.

(3) О оцјени способности кандидата саставља се записник у који се уносе све околности битне за оцјену захтјева за учешће. Записник мора бити састављен тако да кандидату омогућава увид у онај дио записника који се односи на његов захтјев за учешће.

(4) Кандидатима који неће бити позвани на учешће у такмичарском дијалогу уговорни орган обавезан је доставити одлуку о недопустивости учешћа најкасније седам дана од дана доношења. Одлука о недопустивости учешћа мора садржавати разлоге недопустивости учешћа.

(5) Уговорни орган обавезан је изабраним кандидатима истовремено послати писани позив за учешће у такмичарском дијалогу. Позиву се мора приложити описна документација и могућа додатна документација или позив треба да садржи обавјештење да се описна документација ставља на располагање електронским путем.

(6) Позив за учешће у такмичарском дијалогу мора садржавати податке о:

а) објави на основу које се упућује позив за учешће у достави понуда, односно у такмичарском дијалогу;

б) додатним документима које треба предати;

ц) рангирању или редослиједу значаја критеријума за додјелу уговора – од најважнијег према мање важном, ако нису садржани у објави;

д) датуму и мјесту почетка фазе дијалога, те о језику или језицима који се користе.

(7) Уговорни орган води дијалог с кандидатима с циљем проналажења једног или више рјешења која удовољавају потребама и захтјевима уговорног органа. У дијалогу с кандидатима уговорни орган може расправити све аспекте уговора о јавној набавци.

(8) Уговорни орган не смије достављати податке на дискриминишући начин којим би се у поступку дијалога могло погодовати одређеним кандидатима.

(9) Током дијалога уговорни орган расправља са сваким кандидатом само о његовом рјешењу или рјешењима која је доставио. О рјешењу или рјешењима других кандидата смије се расправљати само ако је испуњен услов из става (10) овог члана.

(10) Уговорни орган смије, само уз сагласност кандидата, његова рјешења или дијелове рјешења или повјерљиве информације прослиједити другим кандидатима.

(11) Ако уговорни орган користи могућност одвијања поступка такмичарског дијалога у више фаза које слиједе једна за другом, тада се број рјешења о којима се расправља у појединој фази може смањити на основу критеријума за додјелу уговора, а који су наведени у објави или у описној документацији. Уговорни орган ће у објави или у описној документацији предвидјети ту могућност. Уговорни орган обавезан је одлуку којом се не уважава неко рјешење у фази дијалога, уз навођење разлога, доставити кандидату препорученом поштом или електронским путем уз обавезу да је такав начин доставе доказив, најкасније у року од седам дана од дана завршетка наведене фазе.

(12) Уговорни орган може наставити дијалог све док не пронађе рјешење или рјешења најпримјеренија за испуњавање његових потреба и захтјева. На крају фазе дијалога мора постојати још толико рјешења да је осигурано тржишно такмичење.

(13) Одлуку о закључењу фазе дијалога, с наводом основних одредница одабраног рјешења или одабраних рјешења уговорни орган обавезан је без одгађања доставити свим кандидатима у дијалогу, препорученом поштом или електронским путем, уз обавезу да је такав начин доставе доказив.

(14) Након завршетка дијалога позивом на предају коначне понуде, уговорни орган обавезан је позвати преосталог кандидата или кандидате да на основу основних одредница одабраног рјешења или одабраних рјешења у фази дијалога доставе своју коначну понуду. У том позиву уговорни орган обавезан је навести крајњи рок за пријем понуда, адресу на коју се понуде морају послати и језик или језике на којима понуде морају бити састављене.

(15) Понуда мора садржавати све потребне елементе у складу с потребама и захтјевима предмета набавке уговорног органа.

(16) На захтјев уговорног органа понуђач може своју понуду објаснити, прецизирати и надопунити ако се тиме не мијењају основни елементи понуде, али не на начин који би могао бити супротан принципима тржишног такмичења или који би могао имати дискриминирајући ефекат.

(17) Уговорни орган обавезан је према критеријумима за додјелу уговора, који су одређени у позиву за учешће или описној документацији и који су током позива за учешће у такмичарском дијалогу надопуњени или прилагођени, одабрати економски најповољнију понуду.

Члан 30.

(Услови за примјену такмичарског дијалога)

(1) Избор такмичарског дијалога допуштен је ако је ријеч о нарочито сложеном предмету набавке и ако закључивање уговора није могуће путем отвореног или ограниченог поступка јавне набавке.

(2) Предмет набавке се, у смислу одредбе става (1) овог члана, сматра нарочито сложеним ако уговорни орган објективно није у могућности навести:

а) техничке спецификације (техничке описе предмета набавке) којима може задовољити своје потребе и захтјеве и/или

б) правне и/или финансијске услове уговора.

(3) При закључивању уговора на основу такмичарског дијалога одлука о избору доноси се искључиво према критеријуму економски најповољније понуде.

Члан 31.

(Учесници у такмичарском дијалогу)

(1) Број кандидата којима ће се доставити позив за учешће у такмичарском дијалогу уговорни орган мора навести у објави, а одређује се у складу с предметом набавке и не смије бити мањи од три. Правила морају бити објективна и недискриминирајућа и морају се објавити.

(2) Ако уговорни орган утврди да је број способних кандидата већи од објављеног броја кандидата којима ће бити упућен позив за учешће у такмичарском дијалогу, може их позвати све или између способних кандидата одабрати најбоље кандидате, у складу с бројем и правилима наведеним у објави. Разлози за избор наводе се у записнику.

(3) Уговорни орган може наставити поступак позивањем једног или више способних кандидата ако утврди да је број способних кандидата мањи од објављеног броја кандидата којима ће бити упућен позив за учешће у такмичарском дијалогу, а ако нема ниједног способног кандидата, уговорни орган мора поништити поступак.

Члан 32.  
(Оквирни споразум)

1. Оквирни споразум може се закључити након проведеног отвореног, ограниченог, преговарачког поступка с објавом обавјештења и конкурентског захтјева за достављање понуда. Изузетно, оквирни споразум може се закључити и након преговарачког поступка без објаве обавјештења након поништеног отвореног или ограниченог поступка због тога што није запримљена ниједна или ниједна прихватљива понуда. Један или више понуђача с којима ће бити закључен оквирни споразум бирају се у складу с критеријумима за додјелу утврђеним у члану 64. овог закона.

(2) Након закључења оквирног споразума, његове одредбе не могу се мијењати.

(3) Трајање оквирног споразума не може бити дуже од четири године, осим ако постоје оправдани разлози, посебно у вези с предметом набавке оквирног споразума.

(4) Оквирни споразум закључује се с више понуђача за исти предмет набавке, те број понуђача с којима се закључује оквирни споразум не може бити мањи од три, под условом да постоји довољан број понуђача. Оквирни споразум може се закључити и с два понуђача у случају понављања поступка због недовољног броја примљених понуда.

(5) Уговори који се закључују с понуђачима с којима је закључен оквирни споразум могу се додјелити:

1. примјеном услова утврђених у оквирном споразуму без новог захтјева за достављање понуде, гдје се уговор додјељује најповољнијем понуђачу, осим у случају да најповољнији понуђач није у могућности испоручити робу или услугу или извести радове, уговор се може додијелити наредном најповољнијем понуђачу с којим је закључен оквирни споразум или
2. ако сви услови нису утврђени у оквирном споразуму и када се понуђачи позивају да поново доставе понуде на основу истих или прецизније дефинисаних услова у оквиру услова из оквирног споразума, поступак се проводи у складу са сљедећим:
3. за сваки уговор уговорни орган писмено се обраћа свим понуђачима с којима има закључен оквирни споразум;
4. уговорни орган одређује рок за подношење понуда, узимајући у обзир сложеност предмета набавке и вријеме потребно за достављање понуда;
5. понуде се подносе у писменом облику, а њихов садржај остаје тајан све до истека рока предвиђеног за достављање понуда;
6. уговорни орган јавно отвара понуде и доставља записник с отварања понуда свим понуђачима који су доставили понуде;
7. **уговорни орган одлуку о избору најповољнијег понуђача или поништењу поступка јавне набавке доставља свим понуђачима који су доставили понуде;**
8. уговорни орган додјељује уговор понуђачу који је доставио најповољнију понуду, у складу са условима из оквирног споразума, односно у складу с прецизно дефинисаним условима, у оквиру услова из оквирног споразума.

Одјељак Д. Конкурс за израду идејног рјешења

Члан 33.  
(Провођење конкурса за израду идејног рјешења)

(1) Конкурс за израду идејног рјешења (у даљем тексту: конкурс) проводи се како би уговорни орган изабрао учесника или учеснике који су понудили најбоље рјешење, односно идејно рјешење с циљем да се:

а) додјели уговор о јавној набавци услуга побједнику конкурса или једном од побједника конкурса за израду идејног рјешења или

б) додјели награда побједнику или побједницима конкурса за израду идејног рјешења.

(2) У случају из става (1) тачка а) овог члана, уговорни орган након успјешно проведеног конкурса проводи преговарачки поступак без објаве обавјештења, у складу с чланом 23. став (1) тачка а) овог закона, тако што позива побједника или све побједнике конкурса на преговоре о условима уговора.

(3) Уговорни орган у одлуци о покретању поступка и у обавјештењу о набавци утврђује циљ конкурса за израду идејног рјешења.

(4) Конкурс се проводи на основу конкурсне документације која обавезно садржи податке о:

а) предмету конкурса/опису пројекта;

б) критеријумима за оцјењивање према редослиједу њиховог значаја;

ц) роковима;

д) броју побједника конкурса (један или више);

е) праву примјене и кориштења конкурсних радова;

ф) новчаним наградама, ако се додјељују;

г) враћању документације;

х) начину рада конкурсне комисије.

(5) На конкурс за израду идејног рјешења могу се пријавити сва заинтересована и правна и физичка лица, у смислу члана 2. **став (1)** **тачка ц)** овог закона, као и физичка лица која нису регистрована као привредни субјекти.

(6) Уговорни орган може се одлучити на провођење претквалификационог избора кандидата које ће позвати да доставе своја идејна рјешења. У том случају, уговорни орган одређује недискриминационе квалификационе услове којима се осигурава стварна конкуренција, те их наводи у тендерској документацији.

Члан 34.

(Конкурсна комисија)

(1) Конкурсна комисија проводи поступак и доноси одлуку о избору једног или више најповољнијих рјешења у складу с одговарајућим овлаштењем које је уговорни орган дужан благовремено осигурати.

(2) Конкурсну комисију именује уговорни орган. У њен састав улазе искључиво физичка лица признате стручне репутације. У састав конкурсне комисије не могу се бирати чланови чији приватни интерес утиче или може утицати на непристрасност њиховог рада у комисији. Ако се од учесника конкурса захтјева одређена професионална квалификација, онда већина чланова конкурсне комисије мора имати исту или једнако вриједну квалификацију.

(3) Садржај приспјелих конкурсних радова не смије се отварати прије истека рока за њихову достављање, уз обавезно осигурање анонимности, и то све до доношења одлуке.

(4) Конкурсна комисија је потпуно независна при избору једног или више побједника између конкурсних радова, који се предају анонимно. Имена учесника у конкурсу конкурсна комисија може сазнати искључиво након доношења одлуке о избору.

(5) Благовремено приспјели радови оцјењују се и рангирају у складу с критеријумима за оцјењивање утврђеним у конкурсној документацији. Ови критеријуми не морају обавезно подразумијевати најнижу цијену или економски најповољније понуђено рјешење.

(6) Конкурсна комисија обавезна је о раду на својим састанцима водити записнике, које потписују сви присутни чланови и који су саставни дио њеног коначног извјештаја о поступку.

(7) Одлуку о избору једног или више најповољнијих рјешења конкурсна комисија доноси у извјештају о поступку који, такође, потписују сви њени чланови и коју комисија по окончању поступка доставља уговорном органу на даљње поступање.

Одјељак Е. Обавјештење о набавци и рокови у поступку јавне набавке

Члан 35.

(Обавјештење о набавци)

(1) Уговорни орган објављује обавјештење о набавци за отворени поступак, ограничени поступак, преговарачки поступак с објавом обавјештења, конкурс за израду идејног рјешења, такмичарски дијалог и конкурентски захтјев за достављање понуда.

(2) Обавјештење о набавци свим заинтересованим привредним субјектима треба пружити довољно информација које ће им омогућити да оцијене да ли имају интерес да учествују у поступку јавне набавке и доставе захтјев за учешће, односно понуду.

(3) Обавјештење о набавци садржи кратке информације, у складу с битним елементима из тендерске документације.

(4) Сажетак који се објављује на енглеском језику садржи само минимум података из обавјештења о набавци из става (3) овог члана.

Члан 36.

(Објављивање обавјештења)

(1) Сва обавјештења о набавци, додјели уговора, поништењу поступка јавне набавке, добровољно *ex ante* обавјештење о транспарентности и претходно информационо обавјештење као и сажетак обавјештења о набавци на енглеском језику, уговорни орган објављује на порталу јавних набавки. Сажетак свих обавјештења објављује се у "Службеном гласнику БиХ".

(2) Обавјештења из става (1) овог члана припремају се и шаљу на објављивање електронски, у форми, на начин и у роковима који се дефинишу подзаконским актом који доноси Агенција.

(3) Обавјештења из става (1) овог члана уговорни орган може додатно објавити и у другим публикацијама или на другој интернет страници, под условом да се та обавјештења не смију објавити прије дана њиховог објављивања на порталу јавних набавки. Таква додатно објављена обавјештења не смију садржавати друге информације, осим оних објављених на порталу јавних набавки.

(4) У случају поступка јавне набавке чија је вриједност дефинисана у члану 14. став (5) овог закона, сажетак обавјештења о набавци на енглеском језику обавезно се објављује на порталу јавних набавки.

(5) Додатно објављивање из става (4) овог члана уговорни орган може користити и у случају када је вриједност јавне набавке мања од износа из члана 14. став (5) овог закона.

(6) **ЈПНИО Службени лист БиХ је обавезан најмање 15% прихода које оствари од накнада за објаву обавјештења из става (1) у току године уложити у истраживање и развој, те унапређење система јавних набавки. Савјет министара БиХ доноси подзаконски акт којим се прецизније регулише финансирање и начин вршења истраживања, развоја и унапређења система јавних набавки на приједлог Агенције.**

Члан 37.

(Претходно информационо обавјештење)

1. Уговорни орган може у претходном информационом обавјештењу објавити:

а) приликом набавке робе - укупну процијењену вриједност уговора или оквирних споразума по групама производа које уговорни орган намјерава додјелити у сљедећих 12 мјесеци. Групе производа уговорни орган утврђује у складу са ознакама из Јединственог рјечника јавне набавке;

б) приликом набавке услуга – укупну процијењену вриједност уговора или оквирних споразума које уговорни орган намјерава додјелити у сљедећих 12 мјесеци;

ц) код набавке радова - битна обиљежја уговора или оквирних споразума које уговорни орган намјерава додијелити.

(2) Обавјештење из става (1) тач. а) и б) овог члана објављује се на почетку календарске године.

(3) Обавјештење наведено у ставу (1) тачка ц) овог члана објављује се одмах након доношења одлуке којом се одобравају планирани уговори о радовима или оквирни споразуми које уговорни орган намјерава додјелити.

Члан 38.

(Кориштење Јединственог рјечника јавне набавке – ЈРЈН-а)

(1) Уговорни орган обавезан је у обавјештењу о набавци и тендерској документацији, приликом описа предмета набавке, позвати се на ознаке и називе из Јединственог рјечника јавне набавке (у даљем тексту: ЈРЈН).

(2) ЈРЈН и услове његове примјене, на приједлог Агенције, прописује Савјет министара БиХ посебном одлуком.

Одјељак Ф. Рокови

Члан 39.

(Начин одређивања рокова)

(1) Уговорни орган дужан је одредити рокове за пријем захтјева за учешће и понуда, узимајући у обзир сложеност предмета набавке и вријеме потребно за припрему захтјева за учешће и понуда који не могу бити краћи од рокова утврђених овим законом.

(2) Рок за пријем понуда у отвореном поступку, односно захтјева за учешће у ограниченом поступку, преговарачком поступку с објавом обавјештења и такмичарском дијалогу рачуна се од дана слања на објаву обавјештења о набавци на портал јавних набавки. Рок за пријем понуда у ограниченом и преговарачком поступку са и без објаве обавјештења рачуна се од дана упућивања позива за достављање понуда квалификованим кандидатима.

Члан 40.

(Редовни рокови за подношење захтјева за учешће и понуда)

(1) Уговорни орган дужан је у отвореном поступку за вриједносни разред из члана 14. ст. (2) и (3) овог закона утврдити минимални рок за пријем понуда од 45 дана од дана слања на објаву обавјештења о набавци на портал јавних набавки.

(2) У случају ограниченог поступка, преговарачког поступка с објавом обавјештења о набавци и такмичарског дијалога за вриједносне разреде из члана 14. ст. (2) и (3) овог закона уговорни орган дужан је утврдити:

а) минимални рок за пријем захтјева за учешће не краћи од 30 дана од дана слања на објаву обавјештења на портал јавних набавки и

б) у случају ограниченог поступка, минимални рок за пријем понуда не краћи од 35 дана од дана упућивања позива квалификованим кандидатима за достављање понуда.

(3) У отвореном поступку набавке за вриједносни разред из члана 14. став (4) овог закона, рок за пријем понуда не може бити краћи од 20 дана од дана слања на објаву обавјештења о набавци на портал јавних набавки.

(4) У ограниченом поступку, преговарачком поступку с објавом обавјештења и такмичарском дијалогу, за вриједносни разред из члана 14. став (4) овог закона, рок за пријем захтјева за учешће не може бити краћи од 15 дана од дана слања на објаву обавјештења о набавци на портал јавних набавки, а рок за пријем понуда у ограниченом поступку не може бити краћи од 15 дана од дана упућивања захтјева за достављање понуда.

Члан 41.

(Скраћени рокови за подношење понуда)

(1) Ако је уговорни орган објавио претходно информационо обавјештење, може утврдити:

а) рок за пријем понуда из члана 40. став (1) и став (2) тачка б) овог закона који није краћи од 25 дана од дана слања на објаву обавјештења о набавци на портал јавних набавки у отвореном поступку, односно упућивања позива квалификованим кандидатима за достављање понуда у ограниченом поступку и

б) рок за пријем понуда из члана 40. ст. (3) и (4) овог закона који није краћи од 13 дана од дана слања на објаву обавјештења о набавци на портал јавних набавки у отвореном поступку, односно упућивања позива квалификованим кандидатима за достављање понуда у ограниченом поступку.

(2) Уговорни орган смије користити скраћене рокове из става (1) овог члана под условом:

а) да су у претходном информационом обавјштењу биле садржане све информације које треба да буду садржане у обавјештењу о набавци, ако су те информације биле познате у тренутку објављивања претходног информационог обавјештења и

б) да је претходно информационо обавјештење послано на објављивање најмање 52 дана, али највише 12 мјесеци прије дана слања обавјештења о набавци на портал јавних набавки.

Члан 42.

(Остали рокови)

Остале рокове у преговарачком поступку са и без објаве обавјештења, такмичарском дијалогу и у конкурсу за израду идејног рјешења дефинише уговорни орган на начин да кандидати/понуђачи на које се ти рокови односе имају довољно времена за предузимање одговарајућих радњи и припрему понуда, у зависности од сложености предмета набавке.

Члан 43.

(Рачунање рокова)

На рокове који нису посебно дефинисани овим законом примјењују се одредбе Закона о управном поступку.

ПОГЛАВЉЕ II. ПРОВОЂЕЊЕ ПОСТУПКА ЈАВНЕ НАБАВКЕ

Одјељак А. Квалификација кандидата и понуђача

Члан 44.

(Провјера квалификација кандидата или понуђача)

(1) Уговорни орган провјерава и оцјењује да ли је кандидат/понуђач поуздан и способан да изврши уговор, у складу са условима утврђеним у тендерској документацији.

(2) Уговорни орган у тендерској документацији дефинише услове за квалификацију на начин да утврди минимум захтјева за квалификацију кандидата/понуђача у погледу њихове личне способности, економског и финансијског стања, те њихове техничке и/или професионалне способности.

(3) Минимум квалификационих услова које уговорни орган одреди за кандидате/понуђаче, као и документи који су потребни за њихово доказивање обавезно треба да буду сразмјерни предмету јавне набавке и у складу с њим. Постављени услови не смију имати ограничавајући карактер на конкуренцију и морају бити јасни и прецизни.

(4) Уговорни орган од кандидата/понуђача захтјева само оне доказе који су неопходни да би се утврдило да ли кандидат/понуђач задовољава квалификационе услове које је поставио уговорни орган.

(5) Уговорном органу није допуштено да одбије захтјев за учешће или понуду искључиво на основу тога што су их поднијели или правно или физичко лице из члана 2. став (1) тачка ц) овог закона или група кандидата/понуђача.

(6) Само оним кандидатима/понуђачима чије квалификације задовољавају услове утврђене у тендерској документацији допуштено је да наставе поступак јавне набавке.

**(7) Провјера квалификације кандидата/понуђача електронским путем уређује се подзаконским актом који доноси Савјет министара БиХ најкасније у року од једне године од почетка примјене овог закона, а након стицања услова у једном или више надлежних органа у којима се воде базе података које се односе на привредне субјекте.**

Члан 45.

(Лична способност)

(1) Уговорни орган, осим у случајевима из члана 21. став (1) тачка д) и члана 22. став (1) тачка д) овог закона, дужан је одбацити захтјев за учешће или понуду ако:

а) је кандидат/понуђач у кривичном поступку осуђен правоснажном пресудом за кривична дјела организованог криминала, корупцију, превару или прање новца, у складу с важећим прописима у Босни и Херцеговини или земљи у којој је регистрован;

б) је кандидат/понуђач под стечајем или је предмет стечајног поступка, осим у случају постојања важеће одлуке о потврди стечајног плана или је предмет поступка ликвидације, односно у поступку јеобустављања пословне дјелатности, у складу с важећим прописима у Босни и Херцеговини или земљи у којој је регистрован;

ц) кандидат/понуђач није испунио обавезе у вези с плаћањем пензионог и инвалидског осигурања и здравственог осигурања, у складу с важећим прописима у Босни и Херцеговини или прописима земље у којој је регистрован;

д) кандидат/понуђач није испунио обавезе у вези с плаћањем директних и индиректних пореза, у складу с важећим прописима у Босни и Херцеговини или земљи у којој је регистрован.

(2) Кандидат/понуђач којем буде додјељен уговор обавезан је доставити сљедеће документе којима ће потврдити да се случајеви наведени у ставу (1) овог члана не односе на њега:

а) увјерење надлежног суда којим доказује да у кривичном поступку није изречена правоснажна пресуда којом је осуђен за кривично дјело учешћа у криминалној организацији, за корупцију, превару или прање новца;

б) увјерење надлежног суда или органа управе код којег је регистрован кандидат/понуђач којим се потврђује да није под стечајем нити је предмет стечајног поступка, да није предмет поступка ликвидације, односно да није у поступку обустављања пословне дјелатности;

ц) увјерења надлежних институција којим се потврђује да је кандидат/понуђач измирио доспјеле обавезе, а које се односе на доприносе за пензионо и инвалидско осигурање и здравствено осигурање;

д) увјерења надлежних институција да је кандидат/понуђач измирио доспјеле обавезе у вези с плаћањем директних и индиректних пореза.

(3) Као доказ за испуњавање услова из става (2) тач. ц) и д) овог члана, прихвата се и споразум понуђача с надлежним пореским институцијама о репрограмираном, односно одгођеном плаћању обавеза понуђача по основу пореза и доприноса и индиректних пореза, уз потврду пореских органа да понуђач у предвиђеној динамици измирује своје репрограмиране обавезе.

(4) Кандидат/понуђач у сврху доказа о испуњавању услова из става (1) овог члана дужан је доставити изјаву овјерену код надлежног органа, у форми и на начин који прописује Агенција подзаконским актом.

**(5) Уговорни орган може на период од 12 мјесеци искључити из учешћа у поступку набавке кандидата/понуђача који се нађе у било којој од сљедећих ситуација:**

1. **ако има доказ да је кандидат/понуђач склопио споразум с другим кандидатом/понуђачем којима је циљ нарушавање тржишне конкуренције;**
2. **ако уговорни орган може доказати одговарајућим доказним средствима да је понуђач крив за тешки професионални пропуст који доводи у питање његов интегритет;**
3. **ако се утврде значајни недостаци током провођења претходног јавног уговора или претходног уговора са секторским уговорним органом чија је посљедица била пријевремени раскид тог претходног уговора, накнада штете или друга слична санкција;**
4. **ако је кандидат/понуђач лажно приказао чињенице при достављању података потребних за провјеру квалификационих и/или критеријума за додјелу уговора, ако је прикрио такве информације или није у стању приложити попратне документе;**
5. **ако се сукоб интереса у смислу члана 52. овог Закона не може уклонити другим, мање драстичним мјерама.**

**(6) Рок од 12 мјесеци рачуна се од дана доношења одлуке надлежног органа из става (5) овог члана Закона.**

**(7) Кандидат /понуђач код којег су остварене основе за искључење из члана 45. став (5) овога Закона може уговорном органу доставити доказе о мјерама које је предузео како би доказао своју поузданост без обзира на постојање релевантне основе за искључење. Предузимање мјера из овог става кандидат/понуђач доказује:**

1. **плаћањем накнаде штете или предузимањем других одговарајућих мјера у циљу плаћања накнаде штете проузроковане кривичним дјелом или пропустом;**
2. **активном сарадњом с надлежним истражним органима ради потпуног разјашњења чињеница и околности у вези с кривичним дјелом или пропустом;**
3. **одговарајућим техничким, организационим и кадровским мјерама ради спречавања даљих кривичних дјела или пропуста.**

**(8) Мјере које је предузео кандидат/понуђач оцјењују се узимајући у обзир тежину и посебне околности дјела или пропуста те је обавезан образложити разлоге прихватања или неприхватања мјера. Уговорни орган неће искључити кандидата/понуђача из поступка јавне набавке ако је оцијењено да су предузете мјере примјерене.**

**(9) Кандидат/понуђач којем је правоснажном пресудом одређена забрана учешћа у поступцима јавне набавке на одређено вријеме нема право кориштења могућности из става (7) овога члана до истека рока забране у држави у којој је пресуда на снази.**

(10) Ако уговорни орган има сумње о постојању околности наведених у ст. (1) и (4) овог члана, може се обратити надлежним органима с циљем прибављања потребних информација у предметном поступку.

(11) Уговорни орган дужан је у тендерској документацији дефинисати документе које захтјева од кандидата/понуђача који их, као физичко лице регистровано за обављање предметне дјелатности, доставља уз понуду, а који су докази о испуњавању услова из овог члана.

(12) За кандидате/понуђаче чије је сједиште изван Босне и Херцеговине не тражи се посебна надовјера докумената који се захтјевају у ставу (2) овог члана.

(13) У поступку конкурса за израду идејног рјешења од физичких лица тражи се само увјерење надлежног суда којим доказује да у кривичном поступку није изречена правоснажна пресуда којом је осуђен за кривично дјело учешћа у криминалној организацији, за корупцију, превару или прање новца.

Члан 46.

(Способност обављања професионалне дјелатности)

(1) Уговорни орган у тендерској документацији може од кандидата/понуђача захтјевати да докажу своју регистрацију у одговарајућим професионалним или другим регистрима  земље  у  којој  су регистровани  или  да  осигурају  посебну  изјаву  или потврду надлежног органа којом  се  доказује  њихово  право  да  обављају професионалну дјелатност, која је у вези с предметом набавке.

1. Документи из става (1) овог члана признају се на територији Босне и Херцеговине, без обзира на којем нивоу власти су издати.

Члан 47.

(Економска и финансијска способност)

(1) Уговорни орган у тендерској документацији може утврдити минималне услове у погледу економске и финансијске способности кандидата/понуђача, као и доказе који се захтјевају, а који могу бити:

а) одговарајући документ који издаје банка или друга финансијска институција, а којим се доказује економско-финансијска способност у погледу чињеница које се могу доказати из докумената које издаје банка или друга финансијска институција у складу с позитивним прописима;

б) гаранција за покриће осигурања од одговорности за реализацију предметног уговора из области његове регистроване дјелатности;

ц) пословни биланси или изводи из пословних биланса, за период не дужи од три посљедње финансијске године или од датума регистрације, односно почетка пословања у предметном сегменту, ако је понуђач односно кандидат регистрован, односно почео с радом прије мање од три године, ако је објављивање пословног биланса законска обавеза у земљи у којој је кандидат/понуђач регистрован; у случају када не постоји законска обавеза у земљи у којој је кандидат/понуђач регистрован, дужан је доставити изјаву овјерену од надлежног органа;

д) изјаву о укупном промету кандидата/понуђача и, када је то примјерено, о промету у сегменту пословања који је предмет уговора, за период не дужи од три посљедње финансијске године или од датума регистрације, односно почетка пословања,ако је кандидат/понуђач регистрован, односно почео с радом прије мање од три године; изјава која се прилаже овјерава се код надлежног органа.

(2) Ако захтјева један или више докумената из става (1) овог члана, уговорни орган дужан је у тендерској документацији јасно и прецизно дефинисати доказе које је кандидат/понуђач дужан доставити у сврху доказивања економске и финансијске способности.

(3) Кандидат/понуђач може, гдје је то одговарајуће и за одређени уговор, у понуди назначити да располаже капацитетима других субјеката, без обзира на правну природу односа који с њима има. У том случају, мора доказати уговорном органу да ће на располагању имати потребне ресурсе. Под истим условима група кандидата/понуђача може се ослонити на капацитете учесника групе или других привредних субјеката.

(4) Документи наведени у ставу (1) овог члана достављају се као обичне копије заједно са изјавом коју овјерава кандидат/понуђач, у форми и на начин који прописује Агенција подзаконским актом.

Члан 48.

(Општи услови за техничку и професионалну способност)

(1) Уговорни орган може, зависно од врсте, количине или обима, или намјене предмета набавке, захтјевати доказе који се односе на техничку и професионалну способност.

(2) Ако уговорни орган захтјева доказ о уредно извршеним уговорима, тај доказ подноси се у форми списка извршених уговора уз потврду коју даје друга уговорна страна о њиховој реализацији. У случају да се таква потврда из објективних разлога не може добити од уговорне стране која није уговорни орган, вриједи изјава привредног субјекта о уредно извршеним уговорима, уз предочавање доказа о учињеним покушајима да се такве потврде осигурају.

(3) Потврда о уредно извршеним уговорима мора садржавати сљедеће податке:  
а) назив и сједиште уговорних страна или привредних субјеката;  
б) предмет уговора;  
ц) вриједност уговора;  
д) вријеме и мјесто извршења уговора;  
е) наводе о уредно извршеним уговорима.

(4) Кандидат/понуђач може, гдје је то одговарајуће и за одређени уговор, у понуди

назначити да располаже капацитетима других субјеката, без обзира на правну природу односа који с њима има. У том случају, мора доказати уговорном органу да ће на располагању имати потребне ресурсе. Под истим условима група понуђача може се ослонити на капацитете учесника групе или других привредних субјеката.

(5) Уговорни орган може тражити од кандидата/понуђача да писмено појасне достављене референце.

(6) Ако се у тендерској документацији захтјева осигурање сертификата које издају независни органи, а којима се потврђује да кандидат/понуђач задовољава одређене стандарде осигурања квалитета, уговорни орган дужан је позвати се на системе осигурања квалитета који се заснивају на одговарајућим европским серијама стандарда које су потврдили органи која су у складу с европским серијама стандарда које се тичу издавања сертификата. Уговорни орган дужан је прихватити и друге доказе о еквивалентним мјерама осигурања квалитета од кандидата/понуђача који немају приступа таквим сертификатима.

(7) Ако захтјева један или више докумената којим кандидат/понуђач доказује техничку и професионалну способност, уговорни орган дужан је у тендерској документацији јасно и прецизно дефинисати те захтјеве.

Члан 49.

(Техничка и професионална способност у поступку набавке робе)

У поступку јавне набавке робе уговорни орган може захтјевати један или више доказа о техничкој и професионалној способности кандидата/понуђача, и то:

а) списак извршених уговора у складу с чланом 48. став (2) овог закона, а који су у вези с предметном набавком, за период не дужи од три године или од датума регистрације, односно почетка пословања, ако је кандидат/понуђач регистрован, односно почео с радом прије мање од три године;

б) опис техничке опремљености и оспособљености кандидата/понуђача, мјере за осигурање квалитета и његову опремљеност и оспособљеност за испитивања и истраживања;  
ц) наводе о ангажованом техничком особљу и техничким органима, за послове постављања и инсталације робе која се набавља, а за које се не може захтјевати да су запослени код кандидата/понуђача;

д) узорке, описе и/или фотографије робе која је предмет испоруке, а чију је вјеродостојност кандидат/понуђач обавезан потврдити ако то уговорни орган захтјева;

е) увјерење које издаје надлежна институција или агенција за контролу квалитета, а којим се потврђује да на одговарајући начин тачно означена роба одговара одређеним спецификацијама или нормама;

ф) потврду кандидата/понуђача о прихватању поступка контроле робе сложеније врсте или робе која изузетно треба служити некој посебној сврси, коју проводи уговорни орган или у његово име надлежни орган земље сједишта привредног субјекта, а која се односи на производне капацитете привредног субјекта и, ако је потребно, на начин израде студија и истраживања, те мјере за контролу квалитета које користи привредни субјекат.

Члан 50.

(Техничка и професионална способност у поступку набавке услуга)

(1) У поступку јавне набавке услуга уговорни орган може захтјевати један или више доказа о техничкој и професионалној способности кандидата/понуђача, и то:

1. списак извршених уговора у складу с чланом 48. став (2) овог закона, а који су у вези с предметном набавком, за период не дужи од три године или од датума регистрације, односно почетка пословања, ако је кандидат/понуђач регистрован, односно почео с радом прије мање од три године;
2. образовне и професионалне квалификације пружаоца услуга и/или квалификације његовог руководећег особља, и нарочито квалификације лица која су одговорна за пружање конкретних услуга;
3. изјаву о ангажованом техничком особљу или техничким органима, а за које се не може захтјевати да су запослени код кандидата/понуђача;
4. изјаву пружаоца услуга о просјечном годишњем броју запослених и о броју руководећег особља у посљедње три године;
5. изјаву о техничкој опремљености и оспособљености и мјерама којима располаже пружалац услуга за извршење конкретних услуга и осигурање квалитета;
6. потврду кандидата/понуђача о прихватању поступка контроле услуга сложеније врсте или услуге која изузетно треба служити некој посебној сврси, коју проводи уговорни орган или у његово име надлежни орган земље сједишта привредног субјекта, а која се односи на производне капацитете привредног субјекта и, ако је потребно, на начин израде студија и истраживања, те мјере за контролу квалитета које користи привредни субјекат;
7. изјаву кандидата/понуђача да прихвата предузимање мјера за управљање заштитом околине и мјера енергетске ефикасности које ће привредни субјекат примјењивати приликом пружања услуга.

**(2) У случају ограниченог поступка, преговарачког поступка с објавом обавјештења, преговарачког поступка без објаве обавјештења о набавци и такмичарском дијалогу документи наведени у ставу (1) тач. ц), д), е) и ф) овог члана достављају се као обичне копије заједно са изјавом коју овјерава кандидат/понуђач, у форми и на начин који прописује Агенција подзаконским актом који доноси Савјет министара БиХ, најкасније у року од три мјесеца од ступања на снагу овог Закона.**

Члан 51.

(Техничка и професионална способност у поступку набавке радова)

(1) У поступку јавне набавке радова уговорни орган може захтјевати један или више доказа о техничкој и професионалној способности кандидата/понуђача, и то:

1. списак извршених уговора у складу с чланом 48. став (2) овог закона, а који су у вези с предметном набавком, за период не дужи од пет година или од датума регистрације, односно почетка пословања, ако је кандидат/понуђач регистрован, односно почео с радом прије мање од пет година;
2. образовне и професионалне квалификације извођача радова и/или квалификације његовог руководећег особља, и нарочито квалификације лица која су одговорна за извођење конкретних радова;
3. изјаву о ангажованом техничком особљу или техничким органима, нарочито оном особљу које је ангажовано за послове надзора и контроле квалитета, а за које се не може захтјевати да су запослени код кандидата/понуђача;
4. изјаву извођача радова о просјечном годишњем броју запослених и броју руководећег особља у посљедње три године;
5. потврду о грађевинским машинама и техничкој опреми којом извођач располаже у сврху извршења уговора;
6. изјаву кандидата/понуђача да прихвата предузимање мјера управљања заштитом околине и мјера енергетске ефикасности које ће привредни субјекат примјењивати приликом извођења радова.

**(2) У случају ограниченог поступка, преговарачког поступка с објавом обавјештења, преговарачког поступка без објаве обавјештења о набавци и такмичарском дијалогу документи наведени у ставу (1) тач. ц), д) и ф) овог члана достављају се као обичне копије заједно са изјавом коју овјерава кандидат/понуђач, у форми  и на начин који прописује Агенција подзаконским актом који доноси Савјет министара БиХ, најкасније у року од три мјесеца од ступања на снагу овог закона .**

**Члан 52.  
(Дисквалификација по основу сукоба интереса или корупције)**

**(1) Уговорни орган предузима одговарајуће мјере како би ефикасно спречио, препознао и уклонио сукобе интереса у вези с поступком јавне набавке, а ради избјегавања нарушавања тржишног такмичења и осигурања једнаког поступања према свим привредним субјектима.**

**(2) Сукоб интереса између уговорног органа и привредног субјекта обухвата ситуације када представници уговорног органа, који су укључени у провођење поступка јавне набавке или могу утицати на резултат тог поступка, имају, директно или индиректно, финансијски, привредни или било који други лични интерес који би се могао сматрати штетним за њихову непристраност и независност у оквиру поступка, а нарочито:**

1. **ако представник уговорног органа истовремено обавља управљачке послове у привредном субјекту;**
2. **ако је представник уговорног органа власник пословног учешћа, дионица односно других права на основу којих учествује у управљању, односно у капиталу тога привредног субјекта са више од 0,5 %.**

**(3) Представником уговорног органа у смислу овога члана сматра се:**

1. **руководилац, те члан управног, управљачког и надзорног органа уговорног органа;**
2. **члан комисије за јавну набавку;**
3. **друга особа која је укључена у провођење или која може утицати на одлучивање уговорног органа у поступку јавне набавке.**

**4) Одредба става (1) овог члана на одговарајући начин** **примјењује се на сроднике по крви у правој линији или у побочној линији до трећег степена, сроднике по тазбини до другог степена, брачног или ванбрачног друга, без обзира на то да ли је брак престао, те усвојитеље и усвојенике (у даљем тексту: повезане особе) представника уговорног органа из става (3) овог члана.**

**(5) Пренос учешћа у власништву на другу особу или посебни орган (повјереника-пуномоћника) који ће као повјереник у остваривању чланских права и учешћа у друштву дјеловати у своје име, а за рачун дужносника у складу са посебним прописима о спречавању сукоба интереса, не утиче на сукоб интереса у смислу ст. од (1) до (4) овог члана.**

**(6) Представник уговорног органа потписује изјаву о постојању или непостојању сукоба интереса, те је дужана ажурирати је, без одгађања, ако наступе промјене.**

**(7) Уговорни орган, на основу изјава својих представника:**

1. **на својим интернет страницама објављује попис привредних субјеката с којима је представник уговорног органа, или с њим повезане особе, у сукобу интереса или обавјештава да такви субјекти не постоје, те исти ажурирају без одгађања ако наступе промјене;**
2. **у тендерској документацији о набавци за поједини поступак јавне набавке наводи попис привредних субјеката с којима је представник уговорног органа у сукобу интереса или наводи да такви субјекти не постоје.**

**(8) Ако уговорни орган нема властите интернет странице, попис објављује на интернет страници оснивача.**

**(9) Представник уговорног органа из става (3) тач. б) и ц) овог члана обавезан је одмах по сазнању о постојању сукоба интереса изузети се из поступка јавне набавке и о томе обавјестити руководиоца уговорног органа.**

**(10) Сваки кандидат/понуђач дужан је уз понуду доставити и посебну писану изјаву овјерену код надлежног органа да није нудио мито нити учествовао у било каквим радњама које за циљ имају корупцију у предметној јавној набавци.**

**(11) Уговор о јавној набавци склопљен супротно одредбама овога члана је ништаван.**

**(12) У поступку јавне набавке понуђачи су дужни поднијети своју понуду без нарушавања тржишне конкуренције у смислу забрањених договора са другим понуђачима. За  поступке заштите тржишне конкуренције надлежан је Конкуренцијски савјет Босне и Херцеговине. У случају постојања основа сумње да се у поступку јавне набавке нарушава тржишна конкуренција захтјев за покретање поступка пред Конкуренцијским савјетом Босне и Херцеговине може поднијети свако привредно или физичко лице које за то има правни или економски интерес, привредне коморе, удружења послодаваца или привредника, удружења потрошача  и органи извршне власти.**

Одјељак Б. Тендерска документација

Члан 53.

(Неопходне информације)

(1) Уговорни орган дужан је припремити тендерску документацију у складу с одредбама овог закона и подзаконским актима. У тендерској документацији уговорни орган даје потпуне информације о условима уговора и поступку додјеле уговора, а који су кандидатима/понуђачима довољни за припрему захтјева за учешће, односно понуда на стварно конкурентској основи.

**(2) Тендерска документација објављује се на порталу јавних набавки.**

(3) Тендерска документација садржи минимално сљедеће информације:  
а) назив и адресу уговорног органа, те лице за контакт од којег кандидати/понуђачи могу тражити информације или појашњење;

б) изабрани поступак додјеле уговора и податак о томе да ли се предвиђа закључивање оквирног споразума;  
ц) опис робе, услуга или радова, те навођење ознаке и назива из ЈРЈН-а;  
д) количинске спецификације за робу или опис посла или задатка за услуге и радове и техничке спецификације;  
е) мјесто испоруке робе или извршења услуге или извођења радова;  
ф) назнаку могућности за подношење понуда по лотовима;  
г) рокове за испоруке робе; извршење услуга; извођење радова;

х) навођење могућности за подношење алтернативних понуда и минималне захтјеве који морају бити испуњени у случају алтернативних понуда;  
и) минималне услове за квалификацију кандидата, односно понуђача, као и доказе на основу којих се врши оцјена;  
ј) критеријум за додјелу уговора утврђен као "економски најповољнија понуда" с поткритеријумима или "најнижа цијена“;  
к) период важења понуда;  
л) гаранцију за озбиљност понуде, гаранцију за добро извршење посла и свако друго тражено осигурање за привремена плаћања;  
м) мјесто, датум и вријеме за пријем захтјева за учешће, односно понуда;  
н) мјесто, датум и вријеме отварања понуда;  
о) информацију о калкулацији цијене, ако је примјењиво;  
п) захтјев у погледу употребе језика;

р) нацрт уговора или основне елементе уговора;  
**с) процијењена вриједност јавне набавке.**

(4) Тендерска документација припрема се у складу с моделима стандардне тендерске документације које прописује Агенција.

(5) Приликом припреме тендерске документације, уговорни орган дужан је поштовати принципе једнаког третмана и недискриминације кандидата/понуђача. Уговорни орган не смије користити савјете било којег лица које може имати било какав директни или индиректни интерес за исход поступка додјеле уговора, ако је вјероватно да то може утицати на стварну конкуренцију за предметни уговор.

(6) Уговорни орган може направити измјене и допуне тендерске документације под условом да се оне доставе заинтересованим кандидатима/понуђачима истог дана, а најкасније пет дана прије истека утврђеног рока за пријем захтјева за учешће или понуда. У случају да такве измјене подразумијевају суштинску промјену предмета набавке, уговорни орган продужиће рок за пријем захтјева за учешће или понуда у зависности од сложености предмета набавке. Рок за продужење не може бити краћи од седам дана.

Члан 54.

(Техничке спецификације)

(1) Техничке спецификације морају свим кандидатима/понуђачима омогућити једнак и недискриминирајући приступ такмичењу. Техничке спецификације укључивће, кад год је то могуће, критеријум приступачности за људе с инвалидитетом или критеријум дизајна за све кориснике.

(2) Техничке спецификације, уз поштовање обавезних босанскохерцеговачких техничких правила, одређују се:

а) позивањем на техничке спецификације и, уз уважавање сљедећег редослиједа, на босанскохерцеговачке стандарде којима се преузимају европски стандарди, европска техничка одобрења, заједничке техничке спецификације, међународни стандарди, друге техничке референтне системе које су основали европски органи за стандардизацију или, ако они не постоје, на босанскохерцеговачке стандарде, босанскохерцеговачка техничка одобрења или босанскохерцеговачке техничке спецификације које се односе на пројектовање, израчун и извођење радова те употребу производа, при чему се свака упута мора означити ријечима “или еквивалент”; или

б) у форми изведбених или функционалних захтјева који могу укључивати еколошке елементе и елементе енергетске ефикасности; или

ц) у форми изведбених или функционалних захтјева из става (2) тачка б) овог члана, уз позив на техничке спецификације из става (2) тачка а) овог члана као средство за претпоставку усклађености са изведбеним или функционалним захтјевима; или

д) позивањем на техничке спецификације из става (2) тачка а) овог члана у погледу одређених обиљежја и позивањем на изведбене или функционалне захтјеве из става (2) тачка б) овог члана у погледу других обиљежја.

(3) Ако се техничке спецификације одреде у складу са ставом (2) тачка а) овог члана, уговорни орган не смије понуду одбити с образложењем да понуђена роба и услуге не одговарају спецификацијама које је он навео, ако понуђач одговарајућим средствима (технички досије, извјештај о извршеном тестирању од овлаштеног органа и други слични документи издати од надлежних институција) у својој понуди докаже да рјешења која је он у понуди предложио у једнакој мјери одговарају техничким спецификацијама на које се позива.

(4) Ако се техничке спецификације одреде у облику изведбених или функционалних захтјева, у складу са ставом (2) тачка б) овог члана, уговорни орган не смије одбити понуду која одговара босанскохерцеговачком стандарду којим се преузима европски стандард или европском техничком одобрењу, заједничкој техничкој спецификацији, међународном стандарду или техничком систему стандарда који је израдио европски орган за стандардизацију, ако се те спецификације односе на изведбене или функционалне захтјеве које уговорни орган захтјева. Понуђач мора у својој понуди одговарајућим средствима доказати да понуђена роба, услуге или радови који одговарају стандарду одговарају изведбеним или функционалним захтјевима уговорног органа.

(5) Овлаштени орган за оцјењивање усклађености у смислу овог члана је независни лабораториј, орган које ће потврдити усклађености, надзорни или друго орган које учествује у поступку оцјењивања усклађености, које је од органа државне управе овлаштено да проводи поступке оцјењивања усклађености према одговарајућим стандардима којима се преузимају европски стандарди. Уговорни орган прихватиће сертификате које су издали овлаштени органи у другим државама, ако су издати у складу с међународним уговорима које је закључила Босна и Херцеговина.

(6) Одговарајућим средством, у смислу овог члана, сматрају се технички досијеи које израђује произвођач или извјештај о испитивању које саставља овлаштени орган за оцјењивање усклађености.

(7) Ако су еколошки захтјеви за предмет набавке одређени у форми изведбених захтјева или функционалних захтјева у складу са ставом (2) тачка б) овог члана, уговорни орган може се у сврху описа предмета набавке позивати на техничке спецификације или њихове дијелове одређене европским, босанскохерцеговачким, мултинационалним или другим еколошким ознакама квалитета:

а) ако су спецификације прикладне за дефиницију обиљежја робе или услуга које су предмет уговора о јавној набавци;

б) ако се захтјеви постављени за еколошку ознаку квалитета заснивају на информацијама с научном подлогом;

ц) ако су еколошке ознаке квалитета израђене и донесене у оквиру поступка у којем могу учествовати сви заинтересовани као што су: потрошачи, произвођачи, трговци и организације за заштиту околине те

д) ако је еколошка ознака квалитета доступна и стоји на располагању свим заинтересованим.

(8) Уговорни орган може у тендерској документацији навести претпоставку да роба и услуге означене одређеном еколошком ознаком квалитета одговарају техничким спецификацијама утврђеним у тендерској документацији.

(9) Осим ако није оправдано предметом набавке, у техничкој спецификацији не смије се упутити на одређеног произвођача, на поријекло или на посебан поступак, на марке, патенте, типове или одређено поријекло, ако би се тиме погодовало или би се искључили одређени привредни субјекти или одређени производи. Такве напомене допуштене су само ако се предмет набавке не може довољно прецизно и разумљиво описати, али се без изузетка морају означити с додатком “или еквивалент”. Непознавање предмета набавке не ослобађа уговорни орган обавезе за дефинисање предмета набавке на стварно конкурентској основи.

(10) Ако се изузетно објави позив за одређени производ с додатком “или еквивалент”, понуђач мора на за то предвиђеним празним мјестима, према одговарајућим ставкама, навести податке о производу и типу одговарајућег производа који нуди те, ако се то тражи, и остале податке који се односе на тај производ. Критеријуми мјеродавни за оцјењивање еквивалентности наводе се у опису предмета набавке. Доказ еквивалентности у смислу испуњавања захтјева у вези с предметом набавке дужан је осигурати понуђач, у складу са захтјевима дефинисаним у тендерској документацији. Производи који су у тендерској документацији наведени као примјери сматрају се понуђенима ако понуђач не наведе никакве друге производе на предвиђеном мјесту.

(11) Уговорни орган може утврдити посебне услове у вези са извршењем уговора, под условом да су они у складу с релевантним прописима у Босни и Херцеговини и да су наведени у објави или у техничким спецификацијама. Услови којима се уређује извршење уговора могу се посебно тицати социјалних и еколошких питања.

**Члан 55.**

**Брисан.**

Члан 56.

(Појашњења тендерске документације)

(1) заинтересовани кандидати/понуђачи могу, у писаној форми, тражити од уговорног органа појашњења тендерске документације благовремено, али најкасније десет дана прије истека рока за подношење захтјева за учешће или понуда.

**(2) Уговорни орган одговара на захтјев за појашњење тендерске документације путем портала јавних набавки, у року од три дана од пријема захтјева за појашњење, а најкасније пет дана прије истека рока за подношење захтјева за учешће или понуда.**

(3) Ако одговор уговорног органа доводи до измјена тендерске документације и те измјене од кандидата/понуђача захтјевају да изврше знатне измјене и/или да прилагоде њихове понуде, уговорни орган дужан је продужити рок за подношење захтјева за учешће или понуда најмање за седам дана.

(4) Ако се након осигурања тендерске документације покаже да се понуде могу припремити само након посјете мјесту извођења услуга или радова, или након прегледа докумената на основу којих је припремљена тендерска документација, рокови за пријем понуда продужавају се за најмање седам дана, како би се омогућило да се сви понуђачи упознају са свим информацијама које су неопходне за припрему понуда.

Одјељак Ц. Понуда

Члан 57.

(Припрема понуде)

(1) У поступку јавне набавке кандидат/понуђач придржава се захтјева и услова из тендерске документације.

(2) Понуђач може прије истека рока за достављање понуда своју понуду измијенити, допунити или од ње одустати. Ако због измјене или допуне дође до промјене укупне цијене понуде, нова цијена мора се обавезно навести. Измјена или допуна понуде доставља се на исти начин као и понуда, и то у року који је назначен у обавјештењу о набавци и тендерској документацији. У случају повлачења понуде, прије истека рока за достављање понуда, понуђач може писмено захтјевати поврат своје неотворене понуде.

1. Сваки понуђач може поднијети само једну понуду.

Члан 58.

(Садржај понуде)

(1) Свака понуда обавезно садржи сљедеће елементе:

а) име и сједиште понуђача, а за групу понуђача податке о сваком члану групе понуђача, као и јасно одређење члана групе који је овлаштени представник групе понуђача за учешће у поступку јавне набавке, за комуникацију и за закључивање уговора;

б) доказ о гаранцији, ако се тражи;

ц) цијену са свим елементима који је чине, као и потребним објашњењима, на начин како је дефинисано у тендерској документацији;

д) доказе о личној, пословној, финансијској, техничкој и професионалној способности, осим у фази достављања понуда у ограниченом, преговарачком поступку са или без објаве обавјештења и такмичарском дијалогу, према захтјевима из тендерске документације;

е) наводе да је ријеч о алтернативној понуди, ако је она дозвољена;

ф) датум понуде;

г) потпис подносиоца понуде или овлаштеног лица на основу пуномоћи која у том случају мора бити приложена у оригиналу или овјереној копији;   
х) понуда мора бити овјерена печатом подносиоца понуде, ако по закону државе у којој је сједиште подносиоца понуде подносилац понуде има печат или доказ да по закону државе у којој је сједиште подносиоца понуде подносилац понуде нема печат;

и) попис документације приложене уз понуду.

(2) Понуда мора бити чврсто увезана и све стране понуде нумериране (осим доказа о гаранцији из става (1) тачка б) овог члана, те штампане литературе, брошура, каталога и сл.).

Члан 59.

(Алтернативна понуда)

(1) Алтернативна понуда је понуда којом понуђач даје алтернативни приједлог за предмет јавне набавке. Уговорни орган обавезан је у тендерској документацији назначити да ли одобрава алтернативну понуду. Алтернативна понуда допуштена је само онда када је критеријум за додјелу уговора економски најповољнија понуда. Ако тендерска документација не садржи одредбу којом се допушта достављање алтернативних понуда, онда оне нису допуштене и као такве се одбацују.

(2) Уговорни орган дужан је у тендерској документацији навести минимум захтјева које алтернативна понуда обавезно треба испуњавати, као и остале захтјеве за њено подношење. Уговорни орган разматра само оне алтернативне понуде које испуњавају минимум постављених захтјева и осигуравају реализацију одговарајућег предмета набавке.

(3) Понуђач је дужан доставити доказ да алтернативна понуда у свим елементима задовољава минимум постављених захтјева из тендерске документације.

(4) Уговорни орган који даје могућност подношења алтернативних понуда не може одбити алтернативну понуду само на основу чињенице да би она водила ка промјени врсте и карактера уговора.

Члан 60.

(Период важења понуде)

(1) Период важења понуде одређује уговорни орган у тендерској документацији. Период важења не може бити краћи од рока наведеног у тендерској документацији, али уговорни орган не може утврди рок краћи од 30 дана. Ако понуђач у понуди не наведе период њеног важења, сматра се да понуда важи за период назначен у тендерској документацији.

(2) У периоду важења понуде, уговорни орган може захтјевати од понуђача, у писаној форми, да продужи период важења до одређеног рока. Сваки понуђач има право одбити такав захтјев и у том случају не губи право на поврат гаранције за озбиљност понуде.

(3) Ако понуђач не одговори на писмени захтјев уговорног органа у погледу продужења периода важења понуде или не пристане продужити рок важења понуде или не осигура продужење гаранције за озбиљност понуде, сматра се да је понуђач одбио захтјев уговорног органа, те се његова понуда не разматра у даљем току поступка.

(4) Понуђач који пристане продужити период важења понуде, и о томе у писаној форми обавијести уговорни орган, продужава период важења понуде и дужан је осигурати продужење гаранције за озбиљност понуде. У периоду продужења важења понуде понуда се не може мијењати.

Члан 61.

(Гаранције уз понуду)

(1) Врсте гаранција су:

а) гаранција за озбиљност понуде је гаранција у случају да понуђач одустане од своје понуде у року важења понуде;

б) гаранција за уредно извршење уговора је гаранција у случају да понуђач којем је додјељен уговор не извршава своје обавезе из уговора или их неуредно извршава.

(2) Уговорни орган може захтјевати да се понуда гарантује одговарајућом гаранцијом за озбиљност понуде. Гаранција за озбиљност понуде не може се захтјевати ако је вриједност набавке мања од 100.000,00 КМ.

(3) У случају када је вриједност набавке једнака или већа од вриједности из става (2) овог члана, гаранција за озбиљност понуде неће прећи 1,5% процијењене вриједности уговора. Група понуђача доставља гаранцију која одговара траженом износу без обзира да ли је доставља један члан, више или сви чланови групе понуђача.

(4) Уговорни орган може захтјевати да се извршење уговора гарантује одговарајућом гаранцијом за извршење уговора. Гаранција за извршење не може се захтјевати у износу већем од 10% од вриједности уговора. Група понуђача доставља гаранцију која одговара траженом износу без обзира да ли је доставља један члан, више или сви чланови групе понуђача.

(5) Уговорни орган не може одбацити гаранцију за озбиљност понуде или гаранцију за уредно извршење уговора на основу чињенице да гаранција није издата у Босни и Херцеговини, под условом да гаранција за озбиљност понуде и гаранција за уредно извршење уговора испуњавају услове постављене у тендерској документацији.

(6) Форме гаранције за озбиљност понуде и извршење уговора дефинисаће се подзаконским актом који доноси Агенција.

Члан 62.

(Група кандидата/понуђача)

(1) Уговорни орган у тендерској документацији прецизира документе које доставља група кандидата/понуђача, односно сваки члан групе.

(2) Уговорни орган не може захтјевати да група кандидата/понуђача оснује ново правно лице како би доставила захтјев или понуду, али може након избора од групе понуђача захтјевати одређени правни облик у мјери у којој је то потребно за задовољавајуће извршење уговора. Група кандидата/понуђача дужна је доставити податке које уговорни орган захтјева у тендерској документацији.

(3) Кандидат/понуђач који је самостално поднио захтјев за учешће, односно понуду, не може бити члан групе кандидата/понуђача у истом поступку јавне набавке. Члан групе кандидата/понуђача не може бити члан друге групе кандидата/понуђача у истом поступку јавне набавке.

1. Група кандидата/понуђача солидарно одговара за све обавезе.

ПОГЛАВЉЕ III. ПОСТУПАЊЕ УГОВОРНОГ ОРГАНА

Одјељак А. Евалуација понуда

Члан 63.  
(Отварање понуда)

(1) Понуде се отварају на јавном отварању понуда, непосредно након истека рока за пријем понуда. Понуде примљене након истека рока одређеног за пријем понуда неотворене се враћају понуђачима.

(2) Понуде се отварају на сједници комисије за набавке на дан и вријеме који су наведени у тендерској документацији. Сви понуђачи који су на вријеме доставили понуде или њихови овлаштени представници, као и сва друга заинтересована лица имају право присуствовати поступку отварања понуда. Измјена крајњег рока за пријем понуда утицаће на промјену датума отварања понуда.

(3) Коверте отвара предсједавајући комисије за набавке на отвореној сједници или други члан комисије, без обзира на то да ли састанку присуствују понуђачи или њихови овлаштени представници.

(4) Приликом отварања понуда присутним понуђачима саопштава се:

а) назив понуђача;

б) укупна цијена наведена у понуди;

ц) попуст наведен у понуди који мора бити посебно приказан; ако попуст није посебно приказан, сматра се да није ни понуђен;

д) поткритеријуми који се вреднују у оквиру критеријума економски најповољније понуде.

(5) Резултати поступка јавног отварања понуда уносе се у записник који обавезно садржи све елементе из става (4) овог члана. Форму записника прописује Агенција подзаконским актом.

(6) Копија записника о отварању понуда доставља се свим понуђачима одмах или најкасније у року од три дана од дана отварања понуда.

(7) Поступак провјере квалификације кандидата, односно понуђача и оцјена понуда проводе се на затвореним сједницама комисије за набавке.

Члан 64.

(Критеријуми за додјелу уговора)

(1) Уговорни орган додјељује уговор на основу једног од сљедећих критеријума:  
а) економски најповољнија понуда или  
б) најнижа цијена.

(2) Уговорни орган дужан је у тендерској документацији разрадити критеријум економски најповољније понуде на начин да дефинише и детаљно разради поткритеријуме за оцјену, у складу с природом и сврхом конкретног предмета набавке. Поткритеријуми могу бити: квалитет предмета набавке, цијена, техничка способност предмета набавке, функционалне и еколошке карактеристике, оперативни трошкови, економичност, постпродајни сервис и техничка помоћ, рок испоруке или рок за извршење и сл., уз обавезу да се у тендерској документацији утврди прецизна методологија вредновања сваког поткритеријума.

(3) Услови за квалификацију кандидата, односно понуђача из чл. 45. до 51. овог закона не могу бити поткритеријуми за оцјену понуда.

Члан 65.  
(Оцјена понуда)

(1) Уговорни орган оцјењује понуде које су поднијели квалификовани понуђачи, примјењујући критеријум за додјелу уговора утврђен у тендерској документацији.

(2) Након оцјене понуда, уговорни орган дужан је сачинити записник о оцјени понуда који садржи најмање сљедеће податке:

а) назив уговорног органа;

б) предмет јавне набавке;

ц) назив понуђача чије су понуде одбијене и разлоге за њихово одбијање;

д) додјелу бодова по поткритеријумима за оцјену понуда, ако је критеријум економски најповољнија понуда, према методологији утврђеној у тендерској документацији;

е) ранг-листу оцијењених понуда, почевши од најуспјешније ка најмање успјешној;

ф) назив понуђача чија је понуда оцијењена најповољнијом;

г) вриједност уговора или оквирног споразума.

(3) У отвореном и ограниченом поступку, преговори између уговорног органа и понуђача нису допуштени.

Члан 66.  
(Неприродно ниска понуђена цијена)

(1) Ако уговорни орган оцијени да је понуђена цијена неприродно ниска, писмено ће од понуђача захтјевати да образложи понуђену цијену. Ако понуђач уговорном органу не понуди основано образложење, које може, између осталог, садржавати и поређење с цијенама на тржишту, уговорни орган одбациће понуду.

(2)  Понуђач је дужан писмено доставити детаљне информације о релевантним саставним елементима понуде, укључујући елементе цијене, односно разлоге понуђене цијене. Уговорни орган разматра објашњења која се на примјерен начин могу односити на:

а) економичност производног процеса, пружених услуга или грађевинске методе;  
б) изабрана техничка рјешења и/или изузетно погодне услове које понуђач има за достављање робе или услуга или за извођење радова;

ц) оригиналност робе, услуга или радова које је понуђач понудио;

д) усклађеност с важећим одредбама које се односе на радну заштиту и услове рада на мјесту гдје се испоручује роба, пружа услуга или изводи рад;

е) могућност да понуђач прима државну помоћ.

(3) Ако уговорни орган утврди да је понуда неприродно ниска зато што понуђач прима државну помоћ, понуда може бити одбачена само ако понуђач није у могућности доказати, у разумном року који је одредио уговорни орган, да је државна помоћ додијељена у складу с важећим законом.

Члан 67.  
(Преференцијални третман домаћег)

Примјена преференцијалног третмана домаћег дефинише се посебним подзаконским актом који доноси Савјет министара БиХ у року од 30 дана од дана ступања на снагу овог закона.

Члан 68.

(Разлози за одбацивање захтјева за учешће или понуде)

(1) Уговорни орган одбацује захтјев за учешће или понуду ако кандидат/понуђач није доставио тражене доказе или је доставио непотпуне доказе или је лажно представио информације које су доказ испуњавања услова из чл. 45. до 51. овог закона;

(2) Захтјев за учешће, односно понуда кандидата/понуђача или групе кандидата/понуђача који су директно или индиректно учествовали у припреми поступка јавне набавке биће одбачена у случају из члана 52. став (7) овог закона.

(3) Уговорни орган може позвати кандидате/понуђаче да у року од три дана појасне документе које су доставили у складу с чл. 45. до 51. овог закона или да доставе оригиналне документе ради поређења с копијом која је достављена уз понуду, а с циљем отклањања формалног недостатка докумената.

(4) Уговорни орган дужан је одбацити захтјев за учешће или понуду и у сљедећим случајевима кад:

а) понуђач у својој понуди не наведе цијену, него само наведе да ће понудити цијену која је за одређени постотак или вриједност нижа од понуде с најнижом цијеном, или понуду у којој цијена није приказана у укупном износу, у складу са захтјевима из тендерске документације;

б) се уз понуду захтјева гаранција за озбиљност понуде, а она није достављена уз понуду;

ц) није отклоњен недостатак из става (3) овог члана;

д) се понуда односи на више лотова него што је уговорни орган допустио тендерском документацијом и обавјештењем о набавци;

е) је у понуди дата алтернативна понуда, а она није допуштена;

ф) у понуди писаним објашњењем понуђача није отклоњен недостатак или нејасноћа;

г) за понуду понуђач није писаним путем прихватио исправку рачунске грешке;

и) понуда није потпуна и не испуњава захтјеве из тендерске документације;

ј) и у другим оправданим случајевима.

Одјељак Б. Исход поступка јавне набавке

Члан 69.

(Престанак поступка јавне набавке)

(1) Поступак јавне набавке може се окончати:

а) закључењем уговора о јавној набавци или оквирног споразума или

б) поништењем поступка јавне набавке.

(2) Уговорни орган обавезан је поништити поступак јавне набавке у случају да:

а) није достављена ниједна понуда у одређеном крајњем року;

б) није достављен ниједан захтјев за учешће у ограниченом поступку, у преговарачком поступку са или без објаве обавјештења или у такмичарском дијалогу;

ц) није достављен број понуда одређен у члану 32. став (4) овог закона, ако је било предвиђено закључење оквирног споразума;

д) ниједна од примљених понуда није прихватљива;

е) цијене свих прихватљивих понуда знатно су веће од осигураних средстава за предметну набавку.

(3) Уговорни орган може отказати поступак јавне набавке само због доказаних разлога који су изван контроле уговорног органа и који се нису могли предвидјети у вријеме покретања поступка јавне набавке.

Члан 70.

(Одлука о избору и одлука о поништењу)

(1) Уговорни орган доноси одлуку о избору најповољнијег понуђача или одлуку о поништењу поступка набавке у року који је одређен у тендерској документацији као рок важења понуде, а најкасније у року од седам дана од дана истека важења понуде, односно у продуженом периоду рока важења понуда, у складу с чланом 60. став (2) овог закона.

(2) Одлуке из овог члана достављају се кандидатима/понуђачима у року од три дана, а најкасније у року од седам дана од дана доношења одлуке, и то: електронским средством или путем поште или непосредно.

(3) Одлука о избору садржи: податке о уговорном органу, број и датум доношења одлуке, податке о јавном оглашавању, врсту поступка набавке, број запримљених понуда, назив и податке о изабраном понуђачу, детаљно образложење разлога за избор, поука о правном лијеку, потпис овлаштеног лица и печат уговорног органа.

(4) Одлука о поништењу поступка набавке садржи: податке о уговорном органу, број и датум доношења одлуке, податке о јавном оглашавању, врсту поступка набавке, законски основ за поништење поступка набавке, детаљно образложење поништења, поука о правном лијеку, потпис овлаштеног лица и печат уговорног органа.

(5) Одлуку о резултату претквалификације кандидата у поступку који се састоји од двије или више фаза уговорни орган доноси након окончања фазе претквалификације. Ова одлука садржи: податке о уговорном органу, број и датум доношења одлуке, податке о јавном оглашавању, врсту поступка набавке, број запримљених захтјева за учешће, назив и податке о квалификованим кандидатима, податке и образложење о неквалификованим кандидатима, поуку о правном лијеку, потпис овлаштеног лица и печат уговорног органа.

(6) Одлуке из ст. (3) и (4) овог члана уговорни орган објављује на својој интернет страници, ако је има, и то истовремено с упућивањем одлука понуђачима који су учествовали у поступку јавне набавке.

Члан 71.  
(Обавјештавање кандидата и понуђача о резултатима)

(1) Уговорни орган дужан је истовремено, а најкасније у року од седам дана од дана доношења одлуке, писмено обавјестити кандидате/понуђаче који су благовремено поднијели захтјеве или понуде о одлукама које су донесене у погледу претквалификације, оцјене понуда или поништења поступка.

(2) Уговорни орган дужан је уз обавјештење о резултатима поступка доставити и одговарајућу одлуку из члана 70. овог закона и записник о оцјени понуда из члана 65. став (2) овог закона.

Члан 72.  
(Уговори)

(1) Уговорни орган доставља на потпис изабраном понуђачу приједлог уговора, и то након истека рока од 15 дана, рачунајући од дана када су сви понуђачи обавјештени о избору најповољније понуде. Изабрани понуђач прихвата приједлог уговора и закључује уговор.

(2) Уговор о јавној набавци закључује се у складу са законима о облигационим односима у Босни и Херцеговини. Уговори који се додјељују у отвореном поступку, ограниченом поступку, преговарачком поступку са објавом или без објаве обавјештења, конкурсу за израду идејног рјешења или такмичарском дијалогу, осим уговора из члана 21. став (1) тачка д) овог закона, не могу се закључити у периоду од 15 дана од дана када су понуђачи обавјештени о исходу поступка набавке.

(3) Уговорни орган доставља приједлог уговора оном понуђачу чија је понуда по ранг-листи одмах након понуде најуспјешнијег понуђача, у случају да најуспјешнији понуђач:

а) пропусти доставити оригинале или овјерене копије документације из чл. 45. и 47. овог закона, не старије од три мјесеца од дана достављања понуде или захтјева за учешће, у року који одреди уговорни орган; или

б) пропусти доставити документацију која је била услов за потписивање уговора, а коју је био дужан прибавити у складу с прописима у Босни и Херцеговини; или

ц) у писаној форми одбије додјелу уговора; или

д) пропусти доставити гаранцију за извршење уговора у складу са условима из тендерске документације и у року који му је одредио уговорни орган; или

е) пропусти потписати уговор о набавци у року који му је одредио уговорни орган; или

ф) одбије закључити уговор под условима наведеним у тендерској документацији и понуди коју је доставио.

(4) Ако изабрани понуђач не достави гаранцију за извршење уговора у остављеном року, након закључивања уговора, закључени уговор сматра се апсолутно ништавним.

(5) Приликом додјеле уговора о набавци, цијена наведена у најповољнијој понуди као и услови утврђени у тендерској документацији не могу се мијењати. Изузетно, ако се у тендерској документацији предвиђа одредба о промјењивости цијена с објективно утврђеним правилима о промјењивости цијене, таква одредба уноси се у уговор о јавној набавци.

(6) Уговорни орган у уговору обавезно поставља услов да понуђач којем је додјељен уговор о јавној набавци нема право запошљавати, у сврху извршења уговора о јавној набавци, физичка или правна лица која су учествовала у припреми тендерске документације или су била у својству члана или стручног лица које је ангажовала Комисија за набавке, најмање шест мјесеци по закључењу уговора, односно од почетка реализације уговора.

Члан 73.

(Подуговарање)

(1) Уговорни орган не може забранити подуговарање, али може тражити од кандидата/понуђача да се изјасни да ли намјерава дио уговора подуговарањем пренијети на треће стране.

(2) Ако се кандидат/понуђач изјасни да намјерава дио уговора подуговарањем пренијети на треће стране, уговорни орган дужан је у уговор о јавној набавци унијети ту одредбу као основ за закључивање подуговора између изабраног понуђача и подуговарача.

(3) Понуђач којем је додјељен уговор неће склапати подуговор ни о једном битном дијелу уговора без претходног писменог одобрења уговорног органа. Елементи уговора који се подуговарају и идентитет подуговарача обавезно се саопштавају уговорном органу благовремено, прије склапања подуговора. Уговорни орган може извршити провјеру квалификација подуговарача у складу с чланом 44. овог закона и обавјестити добављача о својој одлуци најкасније у року од 15 дана од дана пријема обавјештења о подуговарачу. У случају одбијања подуговарача, уговорни орган дужан је навести објективне разлоге одбијања.

(4) Након што уговорни орган одобри подуговарање, у складу са ставом (3) овог члана, добављач којем је додјељен уговор дужан је прије почетка реализације подуговора доставити уговорном органу подуговор закључен с подуговарачем, као основ за непосредно плаћање подуговарачу, и који као обавезне елементе мора садржавати сљедеће:

1. робу, услуге или радове које ће испоручити, пружити или извести подуговарач;
2. предмет, количину, вриједност, мјесто и рок испоруке робе, пружања услуга или извођења радова;
3. податке о подуговарачу, и то: назив подуговарача, сједиште, ЈИБ/ИДБ, број трансакцијског рачуна и назив банке код које се води.

(5) Добављач којем је додијељен уговор сноси пуну одговорност за реализацију уговора.

Одјељак Ц. Обавезе уговорног органа по завршеном поступку

Члан 74.  
(Обавјештење о додјели уговора)

(1) Уговорни орган дужан је за отворени поступак, ограничени поступак, преговарачки поступак с објавом или без објаве обавјештења, конкурс за израду идејног рјешења, такмичарски дијалог **или конкурентски захтјев за достављање понуда** објавити обавјештење о додјели уговора на основу резултата поступка додјеле уговора, најкасније у року од 30 дана од дана закључивања уговора или оквирног споразума.

(2) У случају додјеле уговора из члана 8. овог закона и закључених оквирних споразума, уговорни орган објављује обавјештење о додјели свих уговора у току једне године, и то најкасније 30 дана од истека календарске године.

(3) Обавјештење о додјели уговора из ст. (1) и (2) овог члана садржи информације које утврђује Агенција подзаконским актом.

Члан 75.  
(Извјештај о поступку јавне набавке)

(1) Уговорни орган обавезан је Агенцији достављати извјештаје о отвореном поступку, ограниченом поступку, преговарачком поступку с објавом или без објаве обавјештења, конкурсу за израду идејног рјешења, такмичарском дијалогу, конкурентском захтјеву за достављање понуда и директном споразуму, као и у случају додјеле уговора из чл. 8. и 10. овог закона, у форми, на начин и у роковима које утврђује Агенција подзаконским актом.

**(2) Уговорни орган најкасније у року од 30 дана од дана закључења уговора, односно настале измјене, објављује основне елементе уговора за све поступке јавне набавке, као и све измјене уговора до којих дође у току реализације уговора на порталу јавних набавки.**

**(3) Уговорни орган објављује сљедеће податке:**

1. **редни број;**
2. **опис и ознаку по ЈРЈН;**
3. **врсту поступка и број обавјештења о додјели уговора с портала јавних набавки, за поступке јавне набавке за које постоји обавеза објаве обавјештења о додјели уговора;**
4. **податке о добављачу/добављачима у оквирном споразуму (назив, ИД број, мјесто);**
5. **основне елементе уговора/оквирног споразума (вриједност, период трајања/рок извршења, рок плаћања, гарантни период и др);**
6. **опис измјене основних елемената уговора с датумом измјене;**
7. **остатак вриједности уговора након учињене измјене/остатак вриједности оквирног споразума (након закљученог појединачног уговора);**
8. **датум закључења уговора;**
9. **датум потпуне реализације уговора/оквирног споразума и укупна потрошена вриједност;**
10. **напомену/образложење (значајније измјене, раскид уговора и сл).**
11. **Набавке из чл. 10е. и 10ф. овог закона не објављују се на порталу јавних набавки ни на интернет страници уговорног органа.**
12. **Изузетно од одредби члана 72.став (5) овог закона, уговор о јавној набавци може се измијенити током његовог трајања без провођења новог поступка јавне набавке ако су кумулативно испуњени сљедећи услови:**
13. **до потребе за измјеном дошло је због околности које пажљив и савјестан уговорни орган није могао предвидјети ;**
14. **измјеном се не мјења цјелокупна природа уговора;**
15. **свако повећање цијене није веће од 30% вриједности првобитног уговора и не може имати за циљ избјегавање примјене овог закона.**

**(6) Измјена уговора у смислу става (5) овог члана није могућа ако је ријеч о повећању цијена до 5% вриједности првобитног уговора робе и услуга, односно до 10% вриједности првобитног уговора о јавној набавци радова.**

**(7) Измјена цијена може се захтјевати само за разлику у цијени која прелази 5% односно 10%, осим ако је до повећања цијена дошло послије добављачевог доласка у доцњу.**

**(8) Ако је учињено неколико узастопних измјена, ограничење из става (5) тачка ц) овог члана процјењује се на основу нето кумулативне вриједности свих узастопних измјена.**

**(9) Уговорни орган обавезан је ,у погледу измјене уговора на основу овог члана, поступити у складу с чланом 75. ст. (2) и (3) овог закона.**

**(10) Ако уговор садржи одредбу о индексацији цијене (одредба о промјењивости цијене с објективно утврђеним правилима о промјењивости цијене), референтна вриједност за израчун максималног повећања цијене је ажурирана цијена првобитног уговора у тренутку измјене.**

**(11) У процесу измјене уговора уговорни орган мора осигурати доказе, у писаној форми, који потврђују постојање чињеница и околности из става (5) овог члана , на основу којих је извршена измјена уговора.**

**(12) Одредбе ст. од (5) до (11) овог члана на одговарајући начин примјењују се и на измјене оквирног споразума током његовог трајања.**

**(13) Одредбе ст. од (5) до (12) овог члана примјењују се на све уговоре о јавној набавци /оквирне споразуме, чије трајање и реализација је у току, као и на све будуће уговоре о јавној набавци/оквирне споразуме, који ће бити закључени након проведених поступака јавних набавки.**

Члан 76.  
(Архивирање)

Закључени уговори о набавци, захтјеви, понуде, тендерска документација и документи који се односе на испитивање и оцјењивање захтјева и понуда, као и други документи у вези с набавком чувају се у складу са законима Босне и Херцеговине који се односе на архивирање.

ПОГЛАВЉЕ IV. ПОСЕБНЕ ОДРЕДБЕ ЗА СЕКТОРСКЕ УГОВОРНЕ ОРГАНЕ КОЈИ ОБАВЉАЈУ ДЈЕЛАТНОСТ У ОБЛАСТИ ВОДОСНАБДИЈЕВАЊА, ЕНЕРГЕТИКЕ, ПРОМЕТА И ПОШТАНСКИХ УСЛУГА

Одјељак А. Опште одредбе

Члан 77.

(Област примјене)

(1) Ово поглавље Закона садржи посебне одредбе које примјењује секторски уговорни орган који обавља дјелатности у области водоснабдијевања, енергетике, транспорта и поштанских услуга, те секторски уговорни орган када закључује уговоре за потребе дјелатности у наведеним областима.

(2) Ово поглавље Закона не примјењује се на уговоре које секторски уговорни орган закључи у сврхе које не укључују обављање њихових дјелатности описаних у чл. 78. до 84. овог закона или ради обављања таквих дјелатности у другој земљи у условима који не укључују физичку употребу мреже или географског подручја унутар Босне и Херцеговине.

Члан 78.

(Водоснабдијевање)

(1) Дјелатности у области водоснабдијевања, у смислу овог закона, су:

а) стављање на располагање (пружање) или управљање непокретним (фиксним) мрежама за јавно снабдијевање у вези с производњом, пријевозом (транспортом) или дистрибуцијом питке воде;

б) снабдијевање (напајање) тих мрежа питком водом.

(2) Секторски уговорни орган примјењује одредбе овог закона за јавне набавке или конкурсе за пројекте које проводи, односно организира за обављање дјелатности из става (1) овог члана и који је:

а) повезан с пројектима водоградње, те с пројектима наводњавања или одводњавања (исушивања) под условом да количина воде која ће се користити за снабдијевање питком водом износи више од 20% од укупне количине воде стављене на располагање таквим пројектима, или инсталацијама за наводњавање или одводњавање (исушивање); или

б) повезан с одводњом или прочишћавањем отпадних вода.

(3) Секторски уговорни орган обавезан је примијенити одредбе овог закона, када обавља дјелатности које се односе на снабдијевање (напајање) мрежа питком водом у сврху јавног снабдијевања од субјекта који није уговорни орган и не сматра се дјелатношћу у смислу става (1) овог члана ако:

а) тај субјекат производи питку воду, јер му је она потребна за обављање неке дјелатности која није дјелатност из чл. 78. до 84. овог закона те

б) напајање (снабдијевање) јавне мреже зависи само од властите потрошње тог субјекта и не износи више од 30% укупне производње питке воде, у односу на просјек претходне три године, укључујући и текућу годину.

Члан 79.

(Плин, топлотна и електрична енергија)

(1) Дјелатности у области плина и топлотне енергије на које се примјењују одредбе овог закона су:

а) стављање на располагање (пружање) или управљање непокретним (фиксним) мрежама за јавну услугу у вези с производњом, пријеносом и дистрибуцијом плина и топлотне енергије;

б) снабдијевање (напајање) те мреже плином или топлотном енергијом.

(2) Ако снабдијевање (напајање) мрежа плином или топлотном енергијом у сврху јавне услуге обавља субјекат који није уговорни орган, то се не сматра дјелатношћу у смислу става (1) овог члана ако:

а) производња плина или топлотне енергије од стране тог субјеката настаје као неизбјежна посљедица обављања дјелатности која не спада у дјелатности из ст. (1) или (3) овог члана или из чл. 78. до 84. овог закона;

б) је снабдијевање јавне мреже посљедица привредног искориштавања напајања и ако у односу на просјек посљедње три године, укључујући и текућу годину, не чини више од 20% прихода субјекта.

(3) Секторски уговорни орган обавезан је примијенити одредбе овог закона, када обавља дјелатности из области електричне енергије, и то ако:

а) ставља на располагање (пружање) или управљање непокретним (фиксним) мрежама за јавну услугу у вези с производњом, пријеносом и дистрибуцијом електричне енергије;

б) снабдијева (напаја) ту мрежу електричном енергијом.

(4) Ако снабдијевање (напајање) мрежа електричном енергијом у сврху јавне услуге обавља субјекат који није уговорни орган, то се не сматра дјелатношћу у смислу одредбе става (3) овог члана ако:

а) субјекат производи електричну енергију због тога што је њена потрошња потребна у сврху обављања неке дјелатности која није дјелатност из ст. (1) или (3) овог члана или из чл. 78. до 84. овог закона; и

б) напајање (снабдијевање) јавне мреже зависи само од властите потрошње тог субјекта и не износи више од 30% укупне производње енергије, у односу на просјек претходне три године, укључујући и текућу годину.

Члан 80.

(Истраживање и вађење нафте, плина, угља и осталих чврстих горива)

Секторски уговорни орган обавезан је примјењивати одредбе овог закона када обавља дјелатности истраживања и вађења нафте, плина, угља и осталих чврстих горива, и то када се обављање те дјелатности односи на искориштавање географског подручја у сврху истраживања или вађења нафте, плина, угља или других чврстих горива.

Члан 81.

(Транспортне услуге)

(1) Дјелатности у области транспорта, у смислу овог закона, су:

а) када се ставља на располагање (пружање) или управљање мрежом за услуге јавног промета жељезницом, аутоматизованим системима, трамвајем, аутобусом, тролејбусом или жичарама;

б) мрежа на подручју транспорта постоји ако се услуге у промету обављају у складу с условима, нпр. за линије, транспортне капацитете, редове вожње и слично, а које је утврдио надлежни орган.

(2) Пружање јавних услуга аутобуског пријевоза није дјелатност, у смислу одредби овог члана, ако и други субјекти могу пружати те услуге уопштено или на одређеном географском подручју под истим условом као и секторски уговорни орган.

Члан 82.

(Ваздушне, поморске и ријечне луке)

Секторски уговорни орган који обавља дјелатности ваздушних, поморских и ријечних лука и које се односе на искориштавање географског подручја у сврху стављања на располагање ваздушних лука, поморских лука, ријечних лука или других прометних терминала, превозницима у ваздушном, поморском или ријечном пријевозу, обавезан је примјењивати овај закон.

Члан 83.

(Поштанске услуге)

(1) Поштанске услуге или друге услуге које не укључују поштанске услуге су дјелатности које се обављају под условима одређеним овим чланом.

(2) Поштанске услуге, у смислу става (1) овог члана, јесу услуге пријема, преноса и уручења поштанских пошиљки. Те услуге обухватају:

а) резервисане поштанске услуге, а то су поштанске услуге које у складу са законима о пошти обавља једино јавни оператер;

б) поштанске услуге које се обављају на слободном тржишту, у складу с одредбама закона о пошти.

(3) Поштанска пошиљка је писмена пошиљка, поштанска и телеграфска упутница и пакет који садржи робу са или без комерцијалне вриједности, без обзира на тежину, адресирана на одређеног примаоца којем пошиљку треба уручити. Поштанска пошиљка, у смислу става (2) овог члана, односи се и на књиге, каталоге и штампу.

(4) Друге услуге које не укључују поштанске услуге јесу услуге које се обављају у сљедећим областима, под условом да те услуге обавља субјекат који обавља поштанске услуге у смислу става (2) овог члана и под условом да те услуге нису директно изложене тржишној конкуренцији, а то су:

а) услуге управљања поштанском службом (услуге и прије и послије отпреме, као што су услуге управљања уруџбеном канцеларијом);

б) услуге додатне вриједности у вези с електронским средствима и које се у цјелини пружају путем електронских средстава (укључујући сигурно слање шифрованих докумената електронским средствима, услуге вођења адреса и слање препоручене електронске поште);

ц) услуге које се односе на пошиљке другачије од оних пошиљки назначених у ставу (3) овог члана (нпр. неадресиране пошиљке, рекламне пошиљке, промотивне пошиљке и сл.);

д) финансијске услуге према дефиницији из Анекса II. Одјељак А категорије 6 овог закона;

е) филателистичке услуге;

ф) логистичке услуге које су комбинација физичког достављања и/или складиштења и других непоштанских дјелатности.

Члан 84.

(Набавка која се односи на више дјелатности)

(1) На предмет набавке који се односи на обављање више дјелатности из овог поглавља примјењују се одредбе овог дијела закона за ону дјелатност која је главни дио предмета набавке.

(2) Ако се на дио предмета набавке планираног за обављање једне од дјелатности примјењују одредбе овог поглавља закона, а на други дио предмета набавке се не примјењују одредбе ни овог поглавља ни поглавља II. и III. овог закона, те ако није могуће објективно утврдити за коју је дјелатност намјењен претежни дио предмета набавке, онда се поступак јавне набавке проводи у складу с одредбама овог дијела закона.

(3) Ако дио предмета набавке планиран за обављање једне од дјелатности подлијеже одредбама овог поглавља закона, а други дио предмета набавке подлијеже одредбама поглавља II. и III. овог закона, те ако није могуће објективно утврдити за коју је дјелатност намијењен претежни дио предмета набавке, онда се поступак јавне набавке проводи у складу с одредбама поглавља II. и III. овог закона.

Одјељак Б. Посебне одредбе

Члан 85.

(Систем квалификације)

(1) Секторски уговорни орган може успоставити и водити систем квалификације кандидата/понуђача. Секторски уговорни орган који успостави или води систем квалификације обавезан је у објави навести сврху система квалификације и начин како се могу затражити правила квалификације, те осигурати да привредни субјекат у сваком тренутку може захтјевати квалификацију. Ако систем квалификације траје дуже од три године, успостављање система квалификације објављује се сваке године. При краћем трајању система квалификације довољна је објава на почетку поступка.

(2) Систем квалификације, у складу са ставом (1) овог члана, може обухватати различите степене, а води се на основу објективних квалификационих критеријума и квалификационих правила које поставља секторски уговорни орган. Квалификациони критеријуми и правила могу се по потреби ажурирати.

(3) Квалификациони критеријуми и правила, у складу са ставом (2) овог члана, могу обухватати услове о финансијској и економској и/или техничкој и професионалној способности. Секторски уговорни орган обавезан је предвидјети критеријуме и правила квалификације, као и разлоге искључења.

(4) Ако квалификациони критеријуми и правила садрже услове финансијске и економске и/или техничке и професионалне способности, привредни субјект се у сврху доказа захтјеване способности може у датом случају ослонити на ресурсе других привредних субјеката, независно од правног односа између њега и тог привредног субјекта. У том случају он мора доказати да тим ресурсима заиста и располаже све вријеме трајања система квалификације.

(5) Под истим претпоставкама као и у ставу (4) овог члана, и групе понуђача могу се ослонити на ресурсе својих чланова или других привредних субјеката.

(6) Квалификациони критеријуми и правила, у складу с одредбом става (2) овог члана, стављају се на располагање заинтересованим привредним субјектима на њихов захтјев. Секторски уговорни орган обавјештава сваки заинтересовани привредни субјекат о измјени и допуни квалификационих критеријума и правила. Ако секторски уговорни орган сматра да систем квалификације других секторских уговорних органа одговара захтјевима и условима понуђача, односно кандидата који су квалификовани, учиниће доступним називе тих других секторских уговорних органа квалификованим кандидатима.

(7) Секторски уговорни орган дужан је подносиоце захтјева у примјереном року обавјестити о одлуци коју је донио о квалификацији подносиоца захтјева. Ако се одлука не може донијети у року од четири мјесеца након запримања захтјева за квалификацију, секторски уговорни орган дужан је подносиоца захтјева најкасније два мјесеца након запримања захтјева за квалификацију обавијестити о разлозима продужења обраде и навести када ће бити донесена одлука о прихватању или одбијању његовог захтјева. Подносилац захтјева обавјештава се о одлуци о захтјеву за квалификацију најкасније у року шест мјесеци након пријема захтјева за квалификацију.

(8) О негативним одлукама о квалификацији, уз навођење разлога, подносилац захтјева обавјештава се без одгађања, а најкасније 15 дана након доношења одлуке. Разлози се морају заснивати на квалификационим критеријумима које је успоставио секторски уговорни орган у складу са ставом (3) овог члана.

(9) Успјешни подносиоци захтјева уврштавају се у списак, при чему је могућа даља подјела према предмету набавке, за који су поједини подносиоци захтјева квалификовани.

(10) Секторски уговорни орган може привредном субјекту оспорити признање квалификације само из разлога који се заснивају на критеријумима које је утврдио секторски уговорни орган у складу са ставом (3) овог члана. Секторски уговорни орган оспорава признату квалификацију привредном субјекту, о чему га обавјештава у писменој форми, уз навођење разлога, и то у року не краћем од 15 дана од дана када оспорава квалификацију.

(11) Ако се позив на такмичење објављује успостављањем система квалификације, понуђачи, односно кандидати бирају се у ограниченом поступку јавне набавке или у преговарачком поступку јавне набавке између привредних субјеката који су се квалификовали у оквиру система квалификације.

(12) Успостављање система квалификације објављује се у складу с чланом 36. овог закона, у форми која ће бити дефинисана подзаконским актом који доноси Савјет министара БиХ.

Члан 86.

(Изузећа за секторске уговорне органе)

(1) Секторски уговорни орган, осим изузећа из члана 10. овог закона, изузет је од примјене овог закона, и када додјељује:

а) уговор за набавку робе или услуга за даљњу продају или давање у закуп трећим лицима, под условом да секторском уговорном органу не припада посебно или искључиво право на продају или давање у закуп предмета таквих уговора, те да и други субјекти могу слободно продавати или давати под закуп под истим условима као и секторски уговорни орган или секторски уговорни органи;

б) уговор који закључи секторски уговорни орган у сврхе које не укључују обављање дјелатности дефинисаних чл. 78.-84. овог закона.

(2) Секторски уговорни орган који обавља дјелатности дефинисане законом изузет је од примјене одредби овог закона за уговоре које додјељује повезаном предузећу, пословном партнерству или секторском уговорном органу који је саставни дио пословног партнерства. Услови и начин на који се додјељују ови уговори биће дефинисани упутством које доноси Савјет министара БиХ, у року од шест мјесеци од ступања на снагу овог закона.

ПОГЛАВЉЕ V. ОСТАЛИ ПОСТУПЦИ ЈАВНЕ НАБАВКЕ

Одјељак А. Додјела уговора мале вриједности

Члан 87.

(Врсте поступка за додјелу уговора мале вриједности)

(1) Поступци јавне набавке за додјелу уговора мале вриједности су:

а) конкурентски захтјев за достављање понуда; и

б) директни споразум.

(2) Уговорни орган проводи поступак конкурентског захтјева за достављање понуда у случају да је процијењена вриједност набавке робе или услуге мања од износа од 50.000,00 КМ, односно када је за набавку радова процијењена вриједност мања од износа од 80.000,00 КМ**, при чему ни укупна процијењена вриједност истоврсних набавки на годишњем нивоу није једнака или већа од 50.000,00 КМ за робе или услуге, односно 80.000,00 КМ за радове.**

(3) Уговорни орган проводи поступак директног споразума за набавку робе, услуга или радова чија је процијењена вриједност једнака или мања од износа од 6.000,00 КМ, **при чему ни укупна процијењена вриједност истоврсних набавки на годишњем нивоу није већа од 10.000,00 КМ.**

(4) Уговорни орган може за вриједности набавке из ст. (2) и (3) овог члана провести један од поступака из чл. 25.-35. овог закона.

**Члан 88.**

**(Конкурентски захтјев за достављање понуда)**

**(1)   Конкурентски захтјев за достављање понуда је поступак у којем уговорни орган припрема поједностављену тендерску документацију која садржи: опис/техничку спецификацију предмета набавке, минимум докумената којим се доказује квалификованост понуђача (ако их захтјева), рок за достављање понуда и начин припреме и достављања понуда.**

**(2)   У поступку конкурентског захтјева за достављање понуда доноси се одлука о покретању поступка набавке и објављује обавјештења о набавци на порталу јавних набавки.**

**(3)   Уговорни орган одређује рок за достављање  понуда који не може бити краћи од десет дана од дана објављивања обавјештења.**

**(4) Понуђач може затражити појашњење тендерске документације најкасније три дана прије истека рока за преузимање тендерске документације.**

**(5)  Уговорни орган именује комисију за јавну набавку и предвиђа јавно отварање понуда.**

Члан 89.

(Додјела уговора у поступку конкурентског захтјева)

(1) Додјела уговора у поступку конкурентског захтјева за достављање понуда заснива се на критеријуму најниже цијене или критеријуму економски најповољније понуде, у складу с одредбама члана 64. овог закона.

(2) Сваки понуђач може понудити само једну цијену, и то укупну цијену, коју не може мијењати након истека рока за достављање понуда. Уговорни орган не може преговарати о понуди, као ни о цијени.

(3) Када уговорни орган прими једну прихватљиву понуду, додјељује уговор том понуђачу и то најкасније у року од десет дана **рачунајући од дана пријема одлуке уговорног органа о избору најповољнијег понуђача.**

**Члан 90.**

**(Директни споразум)**

**(1) Поступак директног споразума проводи се на начин да се осигура поштивање принципа из члана 3. овог закона. Уговорни орган бира понуђача на начин који гарантује најбољу размјену вриједности за новац.**

**(2) Уговорни орган писаним путем или путем портала јавних набавки тражи приједлог цијене или понуду од једног или више привредних субјеката који обављају дјелатност која је предмет јавне набавке.**

**(3) Након што прими приједлог цијене или понуду на један од начина из става (2) овог члана, који је уговорни орган одабрао, уговорни орган прихвата приједлог цијене или понуду привредног субјекта.**

**(4) У поступку директног споразума је дозвољено преговарање о цијени или понуди.**

**(5) Директни споразум се сматра закљученим прилагањем рачуна или друге одговарајуће документације.**

**(6) Извјештај о проведеном поступку директног споразума из члана 75. став (1) овог закона, уговорни орган објављује на порталу јавних набавки.**

ПОГЛАВЉЕ VI. ИНСТИТУЦИЈЕ ЗА ПРАЋЕЊЕ ПРИМЈЕНЕ ЗАКОНА

Члан 91.

(Институције)

Агенција и КРЖ су институције надлежне за праћење примјене овог закона и подзаконских аката.

Члан 92.

(Агенција за јавне набавке Босне и Херцеговине)

(1) Агенција је самостална управна организација са статусом правног лица. Агенција има сједиште у Сарајеву и печат у складу са Законом о печату институција Босне и Херцеговине (у даљем тексту: Закон о печату институција БиХ).

(2) Агенција има двије филијале са сједиштем у Бањој Луци и Мостару. Филијале немају статус правних лица. Филијале имају печате идентичне печату Агенције, који додатно садрже назив и сједиште филијале.

(3) Улога Агенције је да осигура правилно провођење овог закона. За остваривање улоге Агенције утврђене су сљедеће надлежности:

1. припрема и израда нацрта закона, нацрта измјена и допуна закона и пратећих подзаконских аката, у сврху осигурања њихове дјелотворности и сврсисходности;
2. унапређење информисаности уговорних органа и понуђача о прописима о јавним набавкама и њиховим циљевима, поступцима и методама;
3. објављивање приручника и упутстава, као и израда и ажурирање стандардних образаца и модела у складу с одредбама овог закона;
4. пружање техничке помоћи и савјетодавних мишљења уговорним органима и понуђачима у вези с правилном примјеном овог закона и подзаконских аката;
5. успостављање система праћења поступака које проводе уговорни органи за набавку робе, услуга и радова, с циљем едукације и отклањања уочених неправилности у појединачним поступцима јавних набавки;
6. прикупљање података, израда анализе и објављивање информација у вези с поступцима јавних набавки и додјељеним уговорима о јавним набавкама;
7. развијање и успостављање електронских информационих система у области јавних набавки у Босни и Херцеговини;
8. покретање, подржавање и стварање претпоставки за развој праксе електронских набавки и комуникација у области јавних набавки;
9. организовање и одржавање обука за овлаштене предаваче и службенике за јавне набавке, објављивање информација у вези с обукама, те припрема приручника и других пратећих материјала за професионални развој у области јавних набавки у складу с подзаконским актом које доноси Савјет министара БиХ;
10. праћење рада овлаштених предавача и вођење евиденције о акредитованим предавачима из области јавних набавки и службеницима за јавне набавке;
11. израда годишњих извјештаја за Савјет министара БиХ.

(4) Агенција има директора и Одбор Агенције.

(5) Директор Агенције има статус секретара с посебним задатком. Избор и именовање директора Агенције, с могућношћу једног поновног именовања, као и разрјешење с дужности је у надлежности Савјета министара БиХ, у складу с одредбама Закона о државној служби у институцијама БиХ.

(6) Директор Агенције представља и заступа Агенцију, руководи радом Агенције, организује и осигурава законито и ефикасно обављање послова из надлежности Агенције, доноси подзаконске и друге акте којим се осигурава законито и ефикасно обављање послова и одговоран је за рад Агенције.

(7) Одбор Агенције надлежан је да разматра питања у вези с функционисањем и унапређењем система јавних набавки, те даје претходну сагласност на акте, којим се уређује систем јавних набавки, које доноси Савјет министара БиХ или директор Агенције.

(8) Одбор Агенције има пет чланова. Чланови Одбора Агенције су представници Министарства финансија и трезора БиХ, ентитетских министарстава финансија, Дирекције за европске интеграције, и представник Владе Брчко Дистрикта БиХ. Посматрачи у Одбору Агенције су представници: Спољнотрговинске коморе БиХ, Удружења послодаваца БиХ и ентитета, те невладиног сектора, директор Агенције и предсједавајући КРЖ-а. Савјет министара БиХ именује чланове Одбора Агенције и то на мандат од пет година. Одбор Агенције доноси пословник о раду у року од 30 дана од дана објављивања одлуке о именовању у "Службеном гласнику БиХ".

(9) Чланови Одбора Агенције, већином гласова, између себе бирају предсједавајућег и замјеника предсједавајућег, на период од двије године. Одбор Агенције одржава сједнице најмање два пута годишње. За рад чланова Одбора Агенције исплаћује се накнада у складу с одлуком Савјета министара БиХ.

(10) Одбор Агенције на сједницама води записнике, те припрема информације и иницијативе које, преко Агенције, упућује Савјету министара БиХ на усвајање.

(11) Сви уговорни органи у Босни и Херцеговини дужни су сарађивати с Агенцијом и Одбором Агенције када они обављају своје активности које проистичу из надлежности утврђених овим законом и подзаконским актима.

Члан 93.

(Канцеларија за разматрање жалби Босне и Херцеговине)

(1) КРЖ је самостална, независна институција са статусом правног лица, са сједиштем у Сарајеву. КРЖ има печат у складу са Законом о печату институција БиХ.

**(2) КРЖ има 17 чланова.**

(3) КРЖ **са сједиштем у Сарајеву** има седам чланова, од чега по два из реда народа у БиХ, један из реда осталих, при чему су два члана из реда народа у БиХ из Републике Српске, четири из реда народа из Федерације Босне и Херцеговине, а један из реда осталих алтернативно се бира из једног или другог ентитета.

(4) Три члана КРЖ-а **са сједиштем у Сарајеву**, између којих се бира предсједавајући, морају имати универзитетско образовање правног смјера и положен правосудни испит**. Остала четири** члана КРЖ-а су стручњаци с високом стручном спремом у области извођења радова, јавних набавки, транспорта или стратешког пословног управљања.

(5**) КРЖ има двије филијале, са сједиштима у Бањој Луци и Мостару. Филијале немају статус правних лица. Филијале имају печате идентичне печату КРЖ-а, који као једину допуштену разлику садржава назив и локацију филијале.**

(6) Филијале у Бањој Луци и Мостару имају по пет чланова, од којих су три члана признати стручњаци управног права и/или управног поступка, а два члана су стручњаци у области извођења радова, јавних набавки, транспорта и стратешког пословног управљања и бирају се путем јавног огласа.

(7) КРЖ са сједиштем у Сарајеву надлежан је за доношење одлука по жалбама за вриједности набавке у износу већем од 800.000,00 КМ, као и за све набавке институција Босне и Херцеговине и институција Брчко Дистрикта БиХ, и других уговорних органа Босне и Херцеговине и Брчко Дистрикта БиХ.

(8) Филијале КРЖ-а у Бањој Луци и Мостару надлежне су за доношење одлука по жалбама за вриједности набавке до 800.000,00 КМ. Надлежност филијале одређује се према ентитетском сједишту уговорног органа.

(9) КРЖ рјешава по жалбама у поступцима јавне набавке.

(10) Чланови КРЖ-а су у извршавању своје функције независни, једнаки и везани искључиво за Устав БиХ и законе у Босни и Херцеговини.

(11) Чланове КРЖ-а именује Парламентарна скупштина Босне и Херцеговине (у даљем тексту: ПСБиХ). ПСБиХ доноси одлуку о покретању и провођењу процедуре избора и именовања, именовању ad hoc комисије за избор и именовање чланова КРЖ-а. Ad hoc комисија сачињава листу успјешнијих кандидата и доставља је ПСБиХ која именује на дужност и разрјешава дужности чланове КРЖ-а.

(12) Мандат чланова КРЖ-а је пет година, с могућношћу једног поновног именовања. У случају пријевременог разрјешења једног од чланова КРЖ-а, нови члан КРЖ-а именује се за остатак мандата.

(13) Ако ПСБиХ не именује благовремено чланове КРЖ-а, члановима КРЖ-а продужава се мандат до именовања нових чланова, не дуже од осам мјесеци.

(14) Функција чланова КРЖ-а неспојива је с било којом другом посредном или непосредном, сталном или повременом дужности, са изузетком академских, научних или публицистичких активности.

(15) ПСБиХ може члана КРЖ-а пријевремено разрјешити дужности само у случајевима ако члан КРЖ-а:

а) поднесе оставку ПСБиХ;

б) је правоснажно осуђен за кривично дјело на казну затвора у трајању дужем од шест мјесеци;

ц) трајно изгуби радну способност за обављање своје функције;

**д) испуни услове прописане чланом 71. став (1) тачка а) алинеја 1) Закона о раду у институцијама Босне и Херцеговине ("Службени гласник БиХ", бр. 26/04, 7/05, 48/05, 60/10, 32/13 и 93/17).**

(16) КРЖ има правилник о унутрашњој организацији, који се усваја на општој сједници КРЖ-а и за који гласа натполовична већина свих чланова КРЖ-а.

(17) КРЖ има пословник о раду КРЖ-а, који усваја на општој сједници КРЖ-а и за који гласа натполовична већина свих чланова КРЖ-а.

(18) Чланови КРЖ-а и сви запослени у КРЖ-у дужни су у свом раду чувати тајност података у складу са законом.

(19) КРЖ подноси ПСБиХ годишњи извјештај о раду, након што га усвоји натполовична већина свих чланова КРЖ-а.

Одјељак ТРЕЋИ – ПРАВНА ЗАШТИТА  
ПОГЛАВЉЕ I. ПОСТУПАК ПРАВНЕ ЗАШТИТЕ

Одјељак А. Опште одредбе

Члан 94.

(Странке у поступку)

(1) Странке у поступку правне заштите су: жалилац, уговорни орган и изабрани понуђач, а својство странке могу имати и други привредни субјекти, који имају правни интерес у предметном поступку јавне набавке.

**(2) При разматрању жалбе у складу са чланом 100. ст. (4) и (5) овог закона, КРЖ о вођењу поступка по жалби обавјештава изабраног понуђача, односно кандидата у фази у којој је изјављена жалба.**

(3) Свака странка има право изјаснити се о захтјевима и наводима друге стране и предложити доказе. КРЖ свакој странци у поступку доставља поднеске које заприми у предмету, о којима се расправља о главној ствари или предлажу нове чињенице и докази.

(4) Свака странка овлаштена је разгледати спис предмета, осим оног дијела понуде и документације, који је у складу са законом утврђен тајним или повјерљивим.

(5) Уговорни орган дужан је у поступку по жалби, на захтјев КРЖ-а, доставити документацију у року који одреди КРЖ.

Члан 95.

(Достављање писмена у иностранство)

Странци која учествује у поступку по жалби пред КРЖ-ом, а чије је сједиште, пребивалиште или боравиште изван БиХ, КРЖ може поштом доставити писмено.

Члан 96.

(Језик поступка)

Поступак правне заштите води се на једном од језика који су у службеној употреби у Босни и Херцеговини и уз употребу латиничног или ћирилићног писма.

Члан 97.

(Активна легитимација)

Жалбу може поднијети сваки привредни субјекат који има или је имао интерес за додјелу уговора о јавној набавци и који учини вјероватним да је у конкретном поступку јавне набавке била или **му** је могла бити проузрокована штета због **незаконитог** поступања уговорног органа, а које се у жалби наводи као повреда овог закона и подзаконских аката од стране уговорног органа у поступку јавне набавке.

Члан 98.

(Забрана закључења уговора)

(1) Уговорни орган не може потписати уговор о јавној набавци у року 15 дана од дана када су понуђачи обавјештени о избору најповољнијег понуђача.

(2) Забрана потписивања уговора из става (1) овог члана не примјењује се:

а) ако је само један понуђач учествовао у отвореном поступку, преговарачком поступку без објаве обавјештења и у поступку додјеле уговора о набавци услуга из Анекса II. и његова понуда је изабрана **под условом да није објављено ex ante обавјештење о транспарентности.**

б) ако је само један понуђач учествовао у другој фази ограниченог поступка, преговарачког поступка с објавом обавјештења и такмичарског дијалога и његова понуда је изабрана;

ц) у случају додјеле уговора у склопу оквирног споразума или динамичког система куповине.

(3) Изјављена жалба не спречава потписивање уговора о јавној набавци за лотове на које није изјављена жалба.

(4) У случају да на одлуку о додјели уговора у поступку набавке мале вриједности нема жалбе, уговорни орган дужан је закључити уговор у року од десет дана од дана обавјештавања учесника поступка о избору најповољнијег понуђача.

Одјељак Б. Изјављивање жалбе

Члан 99.

(Начин изјављивања жалбе)

(1) Жалба се изјављује **КРЖ-у путем уговорног органа** у писаној форми директно, електронским путем, ако је електронско средство дефинисано као начин комуникације у тендерској документацији, или препорученом поштанском пошиљком.

(2) Жалба се подноси у довољном броју примјерака, а који не може бити мањи од три, како би могла бити уручена квалификованом кандидату или изабраном понуђачу, као и другим странкама у поступку.

**(3) При разматрању жалбе у складу са чланом 100. ст. (2) и (3) овог закона, уговорни орган по пријему жалбе путем портала јавних набавки обавјештава понуђаче о вођењу поступка по жалби.**

(4) Датум запримања жалбе директно код уговорног органа, односно датум запримања жалбе електронским путем уз осигурање доказа о упућивању, односно запримању жалбе, или датум предаје на пошту препоручене поштанске пошиљке сматра се даном уручивања жалбе.

(5) У случају директне предаје жалбе, уговорни орган дужан је издати жалиоцу потврду о времену пријема жалбе.

(6) Ако уговорни орган одбије издати потврду о времену запримања, сматраће се да је жалба поднесена у року, осим ако уговорни орган не докаже супротно.

**Члан 100.**

**(Поступак уговорног органа по жалби)**

**(1) Уговорни орган дужан је у року од пет дана од дана запримања жалбе утврдити да ли је жалба благовремена, допуштена, изјављена од овлаштеног лица и од лица које има активну легитимацију.**

**(2) Ако уговорни орган утврди да је жалба неблаговремена, недопуштена и изјављена од неовлаштеног лица, од лица које нема активну легитимацију, одбациће је закључком. Против овог закључка жалилац има могућност подношења жалбе КРЖ-у и то у року од пет дана од дана пријема закључка.**

**(3) Ако је жалба благовремена, допуштена и изјављена од овлаштеног лица и лица које има активну легитимацију, уговорни орган, разматрајући жалбу, може утврдити да је она дјелимично или у цјелини основана и својим рјешењем исправити радњу, предузети чињење, измијенити и/или допунити тендерску документацију или може постојећу одлуку или рјешење ставити ван снаге и замијенити је другом одлуком или рјешењем, или поништити поступак јавне набавке у случају да су испуњени услови из члана 69. ст. (2) и (3) овог закона, те о томе обавјестити учеснике у поступку јавне набавке на начин одређен овим законом, у року од пет дана од дана пријема жалбе.**

**(4) Против рјешења уговорног органа из става (3) овог члана може се изјавити жалба КРЖ-у, путем уговорног органа, у року од десет дана од дана пријема рјешења. Уговорни орган прослијеђује жалбу КРЖ-у са својим изјашњењем и документацијом у року од пет дана од датума запримања.**

**(5) Ако уговорни орган поступајући по жалби утврди да је жалба благовремена, допуштена, изјављена од овлаштеног лица и лица које има активну легитимацију, али да је у цјелини неоснована, неће доносити одлуку о томе, али је дужан у року од пет дана од датума запримања жалбу прослиједити КРЖ-у, са својим изјашњењем на наводе жалбе, као и комплетном документацијом у вези с поступком против којег је изјављена жалба.**

**Члан 101.**

(**Рокови изјављивања жалбе уговорном органу)**

**(1) Жалба се изјављује:**

1. **у року од десет дана од дана објаве обавјештења у односу на податке из обавјештења о набавци, односно у року од десет дана од дана преузимања тендерске документације на садржај тендерске документације;**
2. **у року од десет дана од дана објаве измјене и/или допуне тендерске документације у односу на садржај измјене и/или допуне тендерске документације;**
3. **у року од пет дана по пријему записника о отварању понуда, у односу на радње, поступања, нечињења или пропуштања у поступку отварања понуда;**
4. **у року од десет дана од пријема одлуке о квалификованости кандидата или одлуке о избору најповољнијег понуђача или одлуке о поништењу поступка;**
5. **у року од десет дана од дана када је уговорни орган требао донијети одлуку из поступка, а пропустио је да је донесе.**

(2) Жалба се изјављује најкасније 30 дана по сазнању да је уговор закључен без проведеног поступка јавне набавке у супротности с овим законом, а најкасније у року од једне године од дана закључења уговора у том поступку.

**(3) У случају додјеле уговора на основу оквирног споразума из члана 32. став (5) тачка б) овог закона или у оквиру динамичког система куповине из члана 123. овог закона, жалба се изјављује у року од десет дана након што уговорни орган обавјести понуђаче да је уговор на основу оквирног споразума или динамичког система куповине закључен у односу на поступак додјеле уговора у склопу оквирног споразума или динамичког система куповине.**

(4) У случају преговарачког поступка без објаве обавјештења и поступка додјеле уговора о набавци услуга из Анекса II., жалба се изјављује најкасније:

1. 10 дана од дана објаве добровољног *ex ante* обавјештења о транспарентности, ако је ово обавјештење објављено;
2. 30 дана од дана објаве обавјештења о додјели уговора, ако добровољно *ex ante* обавјештење о транспарентности није објављено.

**(5) У поступку набавке који се проводи путем конкурентског захтјева жалба се изјављује у року од пет дана од:**

1. **преузимања конкурентског захтјева;**
2. **пријема записника о отварању понуда;**
3. **пријема одлуке о избору најповољнијег понуђача или пријема одлуке о поништењу поступка набавке.**

**(6) У поступку директног споразума жалба није допуштена.**

(7) Жалилац који је пропустио изјавити жалбу према одредбама ст. (1) до (5) овог члана губи право тражити испитивање законитости по истом основу, у каснијој фази поступка.

Одјељак Ц. Правна заштита пред КРЖ-ом

Члан 102.

(Доказивање у поступку по жалби)

(1) Странке у поступку дужне су изнијети све чињенице на којима заснивају своје захтјеве или одлуке, поступке, радње или нечињења, те предложити доказе којима се те чињенице утврђују.

(2) У поступку правне заштите уговорни орган дужан је доказати постојање чињеница и околности на основу којих је донио одлуку о правима, предузео радње или пропуштања те провео поступке, који су предмет поступка по жалби.

(3) У поступку правне заштите жалилац је дужан доказати или бар учинити вјероватним постојање чињеница и разлога који се тичу правног интереса на подношење жалбе, повреда поступка или повреда примјене материјалног права, које су истакнуте у жалби, за које зна или би требало да зна.

Члан 103.

(Битне повреде закона)

**(1) У поступцима јавне набавке апсолутно битне повреде закона су оне повреде о којима КРЖ води рачуна по службеној дужности и које могу довести до поништења поступка у потпуности или дјелимично, и то:**

1. **неусклађеност тендерске документације с овим законом или подзаконским актима, која је усљед недоречености, противрјечности или нејасноће довела до немогућности утврђивања основаности жалбених навода или која је усљед битних пропуста довела до нарушавања основних принципа овог закона, односно незаконите додјеле уговора;**
2. **повреде поступка приликом отварања понуда, захтјева за учешће;**
3. **рок за достављање понуда или захтјева за учешће није продужен, а постојала је обавеза у складу одредбама овога закона;**
4. **након истека рока за доставлање понуда у поступцима у којима није дозвољено преговарање уговорни орган је водио преговоре или је понуђач измијенио своју понуду супротно одредбама овога закона.**

(2) Релативно битне повреде закона су повреде које могу довести до поништења поступка јавне набавке, ако се успостави директна веза између повреде и исхода поступка.

Члан 104.

(Овлаштења КРЖ-а)

(1) КРЖ у поступку правне заштите поступа у границама захтјева из жалбе, а по службеној дужности у односу на повреде описане у члану 103. став (1) овог закона.

(2) КРЖ није дужан контролисати чињенично и правно стање које је било предмет претходне жалбе у истом поступку јавне набавке.

Одјељак Д. Жалба  
  
 Члан 105.

(Садржај жалбе)

Жалба садржи:

а) име или назив жалиоца, пребивалиште или сједиште жалиоца, име заступника или опуномоћеника жалиоца ако га има;  
б) назив уговорног органа против којег се подноси жалба;

ц) број и датум поступка јавне набавке и податке о објављивању обавјештења о јавној набавци, ако је обавјештење објављено;  
д) број и датум одлуке о избору понуде, поништењу поступка или друге одлуке уговорног органа;

е) друге податке о радњи, пропуштању радње или поступцима уговорног органа који су предмет поступка или о предмету набавке;

ф) опис чињеничног стања;  
г) опис повреда овог закона и подзаконских аката и образложење;  
х) приједлог доказа;

**и) доказ о плаћеној накнади за покретање жалбеног поступка, у износу прописаном чланом 108. овог закона, на основу којег се може несумњиво утврдити да је трансакција извршена;**

ј) потпис жалиоца или потпис овлаштеног лица односно опуномоћеника (ако га жалилац има) и печат (ако га жалилац има).

Члан 106.

(Поступак с неуредном жалбом)

**(1) Ако достављена жалба не садржи податке из члана 105. овог закона, КРЖ позива жалиоца да употпуни жалбу у року од три дана од дана пријема захтјева за допуну.**

(2) Ако жалилац не поступи по захтјеву КРЖ-а у складу са ставом (1) овог члана, жалба ће бити одбачена као неуредна, осим ако би се из њеног садржаја могло поступати и ако жалба има постављен жалбени захтјев и доказ о плаћеној **накнади за покретање жалбеног поступка**.

**Члан 107.**

**Брише се.**

**Члан 108.**

**(Накнада за покретање жалбеног поступка)**

**(1) Жалилац је обавезан платити накнаду за покретање жалбеног поступка у износу од:**

**а) 500,00 КМ за процијењену вриједност набавке до 50.000,00 КМ;**

**б) 800,00 КМ за процијењену вриједност набавке од 50.001,00 КМ до 80.000,00 КМ;**

**ц) 2.000,00 КМ за процијењену вриједност набавке од 80.001,00 КМ до 250.000,00 КМ;**

**д) 3.500,00 КМ за процијењену вриједност набавке од 250.001,00 КМ до 400.000,00 КМ;**

**е) 5.000,00 КМ за процијењену вриједност набавке од 400.001,00 КМ до 800.000,00 КМ;**

**ф) 7.500,00 КМ за процијењену вриједност набавке од 800.001,00 КМ до 9.000.000,00 КМ;**

**г) 10.000,00 КМ када је вриједност набавке једнака или већа од 9.000.000,00 КМ.**

**(2) Жалилац уплаћује одговарајући износ накнаде из става (1) овог члана на основу података о процијењеној вриједности набавке из тендерске документације.**

**(3) Жалилац уплаћује одговарајући износ накнаде из става (1) овог члана на основу податка из тендерске документације о процијењеној вриједности лота на који се жали, односно збиру процијењених вриједности лотова на које се жали, у случају када се жалба не односи на набавку у цјелини него на један или више лотова.**

**(4) Прије разматрања жалби КРЖ је дужан утврдити да ли је жалилац уплатио накнаду у складу са ст. (1) и (2) овог члана и члана 105. тачка (и) Закона.**

**(5) Ако процијењена вриједност набавке није позната у тренутку изјављивања жалбе КРЖ-у или није објављена, накнада за покретање жалбеног поступка плаћа се у износу од 2.000,00 КМ. КРЖ ће позвати жалиоца на плаћање разлике накнаде у одређеном року ако се током жалбеног поступка утврди да је накнада плаћена у недовољном износу.**

**(6) Накнада се уплаћује у корист буџета институција Босне и Херцеговине и међународних обавеза Босне и Херцеговине и она је неповратна у случају неосноване жалбе.**

**(7) У случају основане жалбе, а и у случају неуредне жалбе за коју се накнадно утврди да је уплата извршена изван остављеног рока, КРЖ у року од седам дана од дана доношења одлуке поводом жалбе доноси посебно рјешење о поврату накнаде за покретање жалбеног поступка,** **која се мора провести у року од 30 дана од дана запримања рјешења о поврату накнаде за покретање жалбеног поступка у складу са Инструкцијом о начину уплате, контроле и поврата такси прописаних овим чланом.**

Члан 109.

(Поступање КРЖ-а по жалби)

(1) КРЖ по запримању жалбе утврђује благовременост, допуштеност те да ли је жалба изјављена од овлаштеног лица **и од лица које има активну легитимацију**.

(2) Када КРЖ утврди да је жалба благовремена, допуштена и изјављена од овлаштеног лица **и од лица које има активну легитимацију**, наставиће разматрати жалбене наводе.

Члан 110.

(Суспензивно дјеловање жалбе)

(1) **Благовремена, допуштена, од овлаштеног лица и лица које има активну легитимацију изјављена жалба** одгађа наставак поступка јавне набавке, закључење и/или извршење уговора о јавној набавци или оквирног споразумадо доношења одлуке КРЖ-а .

**(2) Уговорни орган све учеснике у поступку јавне набавке о изјављеној жалби обавјештава путем портала јавних набавки.**

Одјељак Е*.* Одлучивање по жалби

Члан 111.

(Одлуке по жалби)

(1) У поступку правне заштите КРЖ може:

а) обуставити поступак по жалби због одустајања од жалбе;

б) одбацити жалбу закључком због ненадлежности, недопуштености, неуредности, неблаговремености и због тога што је изјављена од лица које нема активну легитимацију;

ц) одбити жалбу због неоснованости;

д**) усвојити жалбу**, поништити одлуку, поступак или радњу у дијелу у којем је повријеђен закон или подзаконски акти;

е**) одлучити о захтјеву уговорног органа за наставак поступка јавне набавке у било којем тренутку након пријема жалбе, а до доношења одлуке КРЖ-а, по испуњењу услова у смислу да одлука о обустави поступка не проузрокује несразмјену штету на рачун јавног интереса. Захтјев уговорног органа за наставак поступка мора бити образложен, а терет доказивања на постојање околности за наставак поступка је на уговорном органу. КРЖ ће донијети одлуку по захтјеву за наставак поступка јавне набавке у року од пет дана од дана достављања документације по жалби од стране уговорног органа, односно подношења захтјева, ако је захтјев достављен након што је уговорни орган доставио жалбу с документацијом;**

ф) поништити уговор о јавној набавци или оквирни споразум у околностима из става (2) овог члана.

(2) КРЖ ће поништити уговор о јавној набавци или оквирни споразум ако је уговорни орган:

а) примјенио преговарачки поступак без објавјављивања обавјештења или је поступак додјеле уговора о набавци услуга из Анекса II. у супротности с одредбама овог закона;

б) пропустио објавити обавјештење о набавци на порталу јавних набавки ако се то захтјева овим законом;

ц) закључио уговор или оквирни споразум у супротности с чланом 98. овог закона ако то спречава КРЖ да размотри жалбу прије закључења уговора или оквирног споразума;

д) закључио уговор или оквирни споразум без примјене поступка јавне набавке, осим у случајевима када то овај закон допушта.

(3) Уговор о јавној набавци или оквирни споразум неће бити предмет поништења, ако је, у случајевима из става (2) тач. а), б) и д) овог члана, уговорни орган имао оправдане разлоге да сматра да поступа у складу с овим законом, ако је објавио добровољно *ex ante* обавјештење о транспарентности и уговор или оквирни споразум није закључен прије истека периода од 15 дана након објаве тог обавјештења.

(4) У оправданим случајевима наведеним у ставу (5) овог члана, КРЖ може оставити на снази уговор или оквирни споразум који је предмет поништења, у обиму у којем је уговор или оквирни споразум већ извршен. У том случају КРЖ ће уговорном органу одредити новчану казну у износу назначеном у ставу (8) овог члана.

(5) КРЖ неће поништити уговор или оквирни споразум ако, након што је размотрио све релевантне околности, утврди да превладавајући разлози у вези с општим интересом захтјевају да уговор треба остати на снази.

(6) Општи интерес у смислу става (5) овог члана не односи се на економски интерес у директној вези с уговором или оквирним споразумом, што обухвата посебно трошкове који могу настати због закашњења у извршењу уговора или оквирног споразума, трошкове који произилазе из провођења новог поступка јавне набавке, трошкове који могу настати због промјене привредног субјекта који извршава уговор или оквирни споразум и трошкове правних обавеза које су резултат поништења уговора или оквирног споразума. Економски интерес да уговор остане на снази може се сматрати важним општим интересом само када би поништење уговора или оквирног споразума довело до несразмјерних посљедица.

(7) Поништење уговора или оквирног споразума има учинак од момента закључења уговора.

(8) Новчане казне из става (4) овог члана намећу се уговорном органу у износу до 5% вриједности уговора, узимајући у обзир врсту и обим повреде као и околности под којима је повреда почињена.

(9) Казна одређена према одредбама овог члана уплаћује се у корист буџета државног, ентитетског или локалног нивоа у којем уговорни орган има сједиште.

(10) КРЖ о главној ствари одлучује рјешењем, а у осталим случајевима закључком.

(11) КРЖ је дужан донијети закључак или рјешење по жалби у року од 15 дана од дана када уговорни орган комплетира жалбу, али не касније од 30 дана од дана када прими жалбу од уговорног органа.

(12) У изузетно сложеним случајевима предсједавајући КРЖ-а закључком може продужити рок из става (3) овог члана, али не дуже од 30 дана. Овај закључак доставља се свим странкама у поступку.

(13) Рјешење или закључак КРЖ-а из овог члана је коначно и извршно.

Члан 112.

(Спајање поступака)

(1) Ако постоји више жалби, које се односе на исти поступак јавне набавке, предсједавајући КРЖ-а може донијети закључак о спајању поступака, без утврђивања постојања било каквих других услова за спајање поступака. У том случају доноси се једно рјешење по жалбама у том поступку јавне набавке. Рокови се рачунају од датума пријема посљедње жалбе.

(2) Против закључка КРЖ-а из става (1) овог члана није допуштено изјавити правни лијек у складу с овим законом.

Члан 113.

(Одлучивање КРЖ-а)

(1) КРЖ у поступцима по жалби одлучује у вијећима састављеним од предсједника вијећа и два члана вијећа.

(2) У сложеним случајевима и случајевима међународних вриједносних разреда предсједавајући вијећа предлаже да се случај рјешава на пленарној сједници.

(3) У пленуму се засједа у случајевима када се доноси нови став у односу на раније заузете ставове.

(4) У случајевима из ст. (2) и (3) овог члана предсједавајући вијећа доноси посебан закључак.

(5) Чланови КРЖ-а не могу се суздржати од гласања.

(6) Рјешење, односно закључак из члана 112. став (2) овог закона потписује предсједник вијећа и акт се овјерава печатом КРЖ-а.

(7) Састав вијећа за одлучивање по жалби утврђује предсједавајући КРЖ-а посебним рјешењем. Предсједавајући КРЖ-а може предсједавати савјетом за одлучивање по жалби.

(8) Закључци и рјешења КРЖ-а, те пресуде Суда Босне и Херцеговине по њима, јавно се објављују на порталу јавних набавки.

Члан 114.

(Изузеће због сукоба интереса)

(1) Члан КРЖ-а или друго лице које је укључено у поступање у одређеном предмету не може доносити одлуку о њему или бити укључено у поступак одлучивања ако је с понуђачем или уговорним органом, правним представником или лицем које су овластили понуђач, уговорни орган или њихови правни представници, чланови управе или одговорни представници: у пословној вези, у директној или индиректној (укључујући родбинску везу закључно са четвртим степеном) родбинској вези, у брачној (чак и ако је дошло до развода брака) или ванбрачној заједници или у тазбинској вези закључно с трећим степеном.

(2) Члан КРЖ-а, односно друго лице које је било у радном односу, тј. запослено код понуђача или уговорног органа, а од престанка радног односа нису протекле двије године у складу са ставом (1) овог члана, не може доносити одлуке о одређеном предмету, нити бити укључен у поступак рјешавања истог предмета КРЖ-а.

(3) У случају постојања разлога из ст. (1) и (2) овог члана као и других разлога за изузеће, члан КРЖ-а мора без одгађања обавјестити предсједавајућег КРЖ-а, који је дужан донијети одлуку о изузећу члана КРЖ-а. Против ове одлуке није допуштена жалба у складу с овим законом. Одредбе овог става примјењују се и на друго лице које је укључено у рјешавање одређеног предмета, ако по одредбама овог члана не може бити укључено у поступак његовог рјешавања.

(4) У случају да код предсједавјућег КРЖ-а постоје разлози из ст. (1) и (2) овог члана, предсједавајући КРЖ-а дужан је без одгађања о томе обавјестити остале чланове КРЖ-а, који доносе одлуку о изузећу.

(5) Против одлуке из ст. (3) и (4) овог члана није допуштено посебно изјављивање правног лијека у складу с овим законом.

ПОГЛАВЉЕ II. ПРАВНА ЗАШТИТА ПРОТИВ ОДЛУКА КРЖ-а

Одјељак А. Судска заштита

Члан 115.

(Управни спор)

1. Против одлуке КРЖ-а уговорни орган и учесници у поступку могу покренути управни спор пред Судом Босне и Херцеговине (у даљем тексту: Суд БиХ) у року од 30 дана од дана пријема одлуке.

(2) Управни спор по тужби коју поднесу странке у поступку јавне набавке води се по хитном поступку, **а одлука по тужби доноси се у року 60 дана од дана пријема тужбе.**

1. Уговорни орган или учесник у поступку може поднијети и захтјев за одгађање коначног рјешења или закључка КРЖ-а, заједно с тужбом којом се покреће управни спор у року из става (1) овог члана.
2. Цијенећи јавни интерес и штету коју би одгађање коначне одлуке КРЖ-а могло изазвати, о захтјеву из става (3) овог члана рјешава Суд БиХ посебним рјешењем, којим одгађа извршење коначне одлуке КРЖ-а на одређено вријеме или до доношења одлуке суда по тужби у управном спору.

Члан 116.  
(Прекршајне одредбе)

(1) КРЖ подноси **захтјев за покретање прекршајног поступка код надлежног суда**, када утврди да је било повреда поступка јавне набавке које представљају прекршај у смислу одредби овог закона. У случајевима када није било поступка по жалби, Агенција подноси прекршајну пријаву код надлежног суда за прекршаје, када утврди повреде овог закона које су у њеној надлежности.

(2) Новчаном казном у износу од 1.500,00 до 15.000,00 КМ казниће се за прекршај уговорни орган:  
а) ако набави робу, радове или услуге без провођења поступака јавне набавке прописаних овим законом осим у случајевима када то закон допушта;  
б) ако не заштити податке које му прослиједи привредни субјекат, означивши их као повјерљиве, а који према одредбама овог закона могу бити проглашени повјерљивим;  
ц) ако се не придржава услова и начина јавне набавке према процијењеним вриједностима и дијели вриједност набавке с намјером избјегавања примјене прописаног поступка набавке;  
д) ако примијени преговарачки поступак без објаве обавјештења супротно одредбама чл. 21., 22., 23., 24. и 28. овог закона;  
е) ако не стави на располагање тендерску документацију свим привредним субјектима који су је тражили, у складу с обавјештењем о јавној набавци, односно не омогући увид у документацију;

ф) ако не поштује рокове за пријем захтјева за учешће и понуда;  
г) ако при припреми техничке спецификације не поштује вазеће техничке стандарде, прописе или норме;

х) ако не достави одлуке за које је овим законом прописана обавеза достављања понуђачима у поступку јавне набавке;

и) ако не заврши поступак јавне набавке закључивањем уговора о јавној набавци или одлуком о поништењу;   
ј) ако закључи уговор о јавној набавци који није у складу с одабраном понудом и условима одређенима у тендерској документацији;  
к) ако не чува документацију о јавној набавци, у складу с прописима о архивирању докумената;  
л) ако уступи поступак набавке или за провођење набавке овласти треће лице или лице које није уговорни орган у смислу овог закона да би на тај начин избјегао његову примјену;  
м) ако на захтјев КРЖ-а не достави тражену документацију или онемогући увид у документацију;  
н) ако не изврши рјешење КРЖ-а;  
о) ако предмет уговора, конкурсне услове, техничке спецификације или друге елементе јавног позива прилагоди конкретном понуђачу, или ако додијели уговор понуђачу који је учествовао у припреми конкурсне документације или неког њеног дијела, а није у поступку доказао да није био у повољнијем положају;

п) ако не достави извјештај о додјељеном уговору;

р) ако не донесе план набавки и не објави га на веб-страници уговорног органа;

**с) ако настави поступак јавне набавке, закључи уговор о јавној набавци или оквирни споразум у току суспензивног дејства жалбе супротно члану 110. овог закона.**

(3) Новчаном казном у износу од 300,00 до 3.000,00 КМ казниће се одговорно лице у уговорном органу за прекршај из става (2) овог члана.

(4) Новчаном казном у износу од 1.000,00 до 10.000,00 КМ казниће се за прекршај понуђач ако је дао нетачне податке у документима којима доказује личну, пословну, финансијску, техничку и професионалну способност.

(5) Новчаном казном у износу од 200,00 до 2.000,00 КМ казниће се и одговорно лице понуђача за прекршај из става (4) овог члана;

(6) Захтјев за покретање прекршајног поступка КРЖ подноси надлежном суду према сједишту уговорног органа.

(7) КРЖ, рјешавајући у поступку по жалби, а на основу стања у спису, може поднијети кривичну пријаву.

Одјељак Б. Супсидијарна примјена

Члан 117.

(Супсидијарна примјена правила управног поступка)

На поступак пред КРЖ-ом који није уређен одредбама овог закона примијениће се одредбе Закона о управном поступку.

Члан 118.

(Однос према осталим прописима)

На одговорност уговорних страна за испуњавање обавеза из уговора о јавној набавци примјењују се одговарајуће одредбе закона о облигационим односима.

Одјељак Ц. Накнада трошкова поступка

Члан 119.

(Право на накнаду трошкова у поступку јавне набавке)

(1) Ако уговорни орган повриједи одредбе овог закона или подзаконских аката, привредни субјекат има право од уговорног органа захтјевати накнаду трошкова за припрему понуде и трошкова учешћа у поступку јавне набавке.

(2) Право из одредбе става (1) овог члана не постоји ако је, након доношења одлуке о избору или након одлуке о поништењу поступка јавне набавке, КРЖ утврдио да кандидат/понуђач чија понуда није разматрана, ни уз поштивање одредби овог закона и подзаконских аката, не би имао реалне изгледе за избор његове понуде, или чија је жалба одбијена.

**(3) У поступку правне заштите свака странка сноси трошкове проузроковане поступком, као што су трошкови долажења, губљења времена (неизвршавања редовних радних обавеза) од редовних послова, за правно заступање и стручно помагање. Трошкови за правно заступање надокнађују се само у случајевима кад је такво заступање било нужно и оправдано са јасно прецизираним разлозима нужности.**

**(4) КРЖ одлучује о трошковима жалбеног поступка, одређује ко сноси трошкове жалбеног поступка и њихов износ те коме се и у којем року морају платити.**

**(5) Странка на чију је штету жалбени поступак окончан дужна је супротној странци надокнадити јасно прецизиране оправдане трошкове који су јој настали учешћем у жалбеном поступку.**

**(6) У случају одустајања од жалбе, одбијања или одбацивања жалбе, жалилац нема право на накнаду трошкова жалбеног поступка.**

**(7) У случају дјеломичног усвајања жалбе, КРЖ може одлучити да свака странка сноси своје трошкове, да се трошкови жалбеног поступка подијеле на једнаке дијелове или да се подијеле размјерно усвајању жалбе.**

**(8) У случају усвајања жалбе, КРЖ својом одлуком налаже уговорном органу плаћање трошкова жалбеног поступка жалиоцу у року од осам дана од дана пријема рјешења КРЖ-а.**

**(9) Жалба може садржавати захтјев за накнаду трошкова жалбеног поступка који мора бити одређен и достављен КРЖ-у прије доношења одлуке.**

**(10) На жалбене поступке за накнаду трошкова правног заступања висина накнаде одређује се према висини накнаде на коју адвокати имају право у управним поступцима у непроцјењивим предметима.**

Члан 120.

(Надлежност у поступку накнаде трошкова)

(1) За рјешавање захтјева за накнаду трошкова у поступку јавне набавке из члана 119. става (1) овог закона надлежан је КРЖ.

(2) Захтјев за накнаду трошкова допуштен је само ако је КРЖ утврдио да:

а) због поступања супротно одредбама овог закона или подзаконских аката, одлука није донесена према наводима из обавјештења о набавци за понуду с најнижом цијеном или за економски најповољнију понуду; или

б) је избор поступка јавне набавке без објаве обавјештења био супротан овом закону; или

ц) је одлука о поништењу поступка јавне набавке била супротна одредбама овог закона или подзаконских аката; или

д) је одлука о избору, која је у корист једног привредног субјекта донесена без учешћа других субјеката у поступку, на основу одредби овог закона или подзаконских аката била недопустива; или

е) уговорни орган, након знатног прекорачења рока за доношење одлуке и супротно захтјеву понуђача да се настави поступак јавне набавке, поступак није наставио, нити га је окончао одлуком о избору најповољнијег понуђача, односно одлуком о поништењу.

Члан 121.

(Накнада штете)

Сваки од учесника поступка јавне набавке који је претрпио штету због повреде овог закона има могућност покренути поступак за остваривање права на накнаду штете због измакле добити пред надлежним судом, према опћим прописима о накнади штете.

**Члан 121а.**

**(Усклађивање са правном тековином Европске уније)**

**Овим законом се преузимају одредбе Директиве 2014/24/ЕУ Европског парламента и Савјета од 26. фебруара 2014. о јавним набавкама и о стављању изван снаге Директиве 2004/18/ЕЗ, Директиве 2014/25/ЕУ Европског парламента и Савјет од 26. фебруара 2014. о набавкама субјеката који дјелују у сектору водопривреде, енергетском и саобраћајном сектору те сектору поштанских услуга и стављању изван снаге Директиве 2004/17/ЕЗ, 2014/25, Директиве 2007/66/ЕЗ Европског парламента и Савјета од 11. децембра 2007. о измјени директива Савјета 89/665/ЕЕЗ и 92/13/ЕЕЗ у вези с побољшањем учинковитости поступака правне заштите који се односе на склапање уговора о јавним набавкама, и Директиве 2009/81/ЕЗ Европског парламента и Савјета од 13. јула 2009. о усклађивању поступака набавке за одређене уговоре о радовима, уговоре о набавци робе и уговоре о услугама које склапају уговорни органи или уговорни органи у подручју одбране и безбједности те измјени директива 2004/17/ЕЗ и 2004/18/ЕЗ.**

Члан 122.

(Прелазне одредбе)

(1) Поступци јавне набавке покренути до почетка примјене овог закона у којима нису закључени уговори о јавној набавци биће окончани према одредбама Закона о јавним набавкама који је на снази у вријеме покретања поступка јавне набавке.

(2) Ако се против одлуке уговорног органа која је донесена у складу са ставом (1) овог члана води поступак по жалби, одлука КРЖ-а је коначна и извршна. Против одлуке КРЖ-а може се у року од 30 дана покренути управни спор код Суда БиХ.

(3) Поступци за накнаду штете покренути прије почетка примјене овог закона биће окончани према одредбама Закона о јавним набавкама који је на снази у вријеме покретања поступка јавне набавке.

(4) У случају да се различитим прописима у Босни и Херцеговини уређују иста питања као овим законом, примјена овог закона имаће предност у односу на остале прописе.

(5) Ако овим законом нису посебно дефинисани рокови за подзаконске акте које доноси Савјет министара БиХ и Агенција, они ће бити донесени у року од шест мјесеци од ступања на снагу овог закона.

(6) Директор Агенције чији је мандат у току остаје на мјесту директора до истека мандата од пет година, рачунајући од дана када је именован. Чланови Одбора Агенције чији је мандат у току остају на мјесту члана Одбора Агенције до истека мандата од пет година, рачунајући од дана када су именовани.

(7) Чланови КРЖ-а који су именовани и чији је мандат у току остају на мјесту члана КРЖ-а до истека мандата од пет година, рачунајући од дана када су именовани. Ако је протекао рок од пет година од именовања, чланови КРЖ-а дужни су да обављају послове из надлежности КРЖ-а до избора нових чланова. ПСБиХ ће расписати конкурс најкасније у року од 30 дана од дана ступања на снагу овог закона.

(8) До успостављања и почетка рада филијала све жалбе рјешава сједиште КРЖ-а у Сарајеву. Савјет министара БиХ дужно је осигурати финансијска средства и услове за почетак рада филијала најкасније у року од три мјесеца од дана примјене овог закона.

1. Члан 123.
2. (Електронске набавке, електронске аукције и динамички систем куповине)

(1) Начин објављивања обавјештења у поступцима јавних набавки прописан је Упутством о начину објављивања обавјештења у поступцима јавних набавки.

(2) Електронске набавке, електронска аукција и динамички систем куповине, начин, рокови и почетак примјене биће дефинисани подзаконским актом који доноси Савјет министара БиХ, најкасније у року од једне године од почетка примјене овог закона.

Члан 124.

(Престанак важења)

„Службени гласник БиХ“, број 39/14

(1) Даном почетка примјене овог закона престаје да важи Закон о јавним набавкама Босне и Херцеговине ("Службени гласник БиХ", бр. 49/04, 19/05, 52/05, 8/06, 24/06, 70/06, 12/09, 60/10 и 87/13).

(2) Даном почетка примјене овог закона престају да важе подзаконски акти донесени на основу Закона из става (1) овог члана, и то:

а) Упутство о примјени Закона о јавним набавкама Босне и Херцеговине ("Службени гласник БиХ", бр. 3/05 и 24/09);

б) Упутство о начину вођења записника о отварању понуда ("Службени гласник БиХ", бр. 17/05 и 27/08);

ц) Листа уговорних органа, по категоријама, који су обавезни примјењивати Закон о јавним набавкама Босне и Херцеговине ("Службени гласник БиХ", бр. 3/05 и 86/06);

д) Правилник о поступку директног споразума ("Службени гласник БиХ", бр. 53/06 и 20/09);

е) Упутство о примјени и кориштењу модела стандардне тендерске документације за поступке јавне набавке за робе, услуге и радове ("Службени гласник БиХ", број 56/07).

**„Службени гласник БиХ, број 59/22**

**(2) Даном почетка примјене овог закона престају да важе:**

**а) Упутство за објаву основних елемената уговора и измјена уговора („Службени гласник БиХ“, број 56/15);**

**б) Правилник о поступку директног споразума („Службени гласник БиХ“, број 90/14).**

Члан 125.

**(**Завршне одредбе)

„Службени гласник БиХ“, број 39/14

(1) Овај закон ступа на снагу осмог дана од дана објављивања у "Службеном гласнику БиХ", а примјењиваће се истеком шест мјесеци од дана ступања на снагу овог закона.

(2) Овај закон објавиће се и у службеним гласилима ентитета и Брчко Дистрикта БиХ.

**„Службени гласник БиХ, број 59/22**

**(3) Овај закон ступа на снагу осмог дана од дана објављивања у „Службеном гласнику БиХ“, а примјењиваће се истеком три мјесеца од дана његовог ступања на снагу, осим одредби:**

**а) нових чл. 4а и 4б. Закона, који се додају чланом 3. овог закона, који се примјењују од дана приступања Босне и Херцеговине Европској унији;**

**б) нових ст. (5), (6), (7), (8), (9), (10), (11), (12) и (13), којим се, у складу с чланом 33. овог закона, допуњава члан 75. Закона, које се примјењују од дана ступања на снагу овог закона.**

# АНЕКС I

ЛИСТА РАДОВА НА КОЈЕ СЕ ПРИМЈЕЊУЈЕ ЗАКОН О ЈАВНИМ НАБАВКАМА

Ови радови укључују изградњу нових објеката, реконструкцију постојећих објеката као и уобичајене поправке и редовно одржавање:

|  |  |  |  |
| --- | --- | --- | --- |
| **Група** | **Класа** | **Предмет** | **Опис радова** |
| 1 |  | Припрема градилишта |  |
|  | 11 | Рушење зграда, одвоз земље, демонтажа објеката | Ова класа укључује:  - рушење зграда и других грађевина;  - рашчишћавање градилишта;  - измјештање и пребацивање земље:  а) копање земље,  б) пуњење земљом,  ц) поравнање и градирање градилишта,  д) копање ровова, канала,  е) разбијање и уклањање стијена,  ф) рушење експлозивима итд.  - припрема градилишта за минирање:  а) уклањање вишка терета, наслага минерала  б) остали радови на развоју и припреми  локације за извођење.  - дренажу градилишта;  - дренажа пољопривредног и шумског земљишта. |
|  | 12 | Бушење и бургијање | Ова класа укључује:  - пробно бушење, пробно бургијање, узимање узорака језгре у сврху градње, те у геофизичке, геолошке или сличне сврхе.  Ова класа искључује:  - бушење извора сирове нафте или плина за производњу (видјети класу 25);  - бушење изворишта воде (видјети класу 25);  - потапање јама и окна;  - копање окомитих ровова;  - искориштавање нафтних и плинских поља, геофизичко, геолошко и сеизмичко мјерење. |
| 2 |  | Изградња цијеле грађевине или њених дијелова, грађевинарство |  |
|  | 21 | Изградња зграда и грађевински радови | Ова класа укључује:  - градњу свих типова зграда;  - градњу грађевина у грађевинарству и то:  а) мостова, надвожњака, подвожњака,  б) вијадукте,  ц) тунеле и метрое,  д) дугачке цјевоводе,  е)комуникацијске и електроводове,  ф) градске цјевоводе,  г) градске кумуникацијске и електроводове;  - помоћне градске радове;  - монтажу и подизање монтажних грађевина на градилишту;  Ова класа искључује:  - услужне активности везане за вађење нафте и плина;  - грађевинске радове, осим зграда, за стадионе, базене, спортске  дворане, тениске терене, голф терене и друге спортске објекте (видјети класу 23);  - инсталације у зградама (видјети групу 3);  - завршавање зграда (видјети групу 4);  - архитектонске и инжењерске услуге за грађење;  - вођење грађевинског пројекта. |
|  | 22 | Подизање кровних покрова и оквира | Ова класа укључује:  - подизање кровова;  - покривање кровова;  - хидроизолацију. |
|  | 23 | Градња аутопутева, цеста, аеродрома и спортских објеката | Ова класа укључује:  - градњу аутопутева, цеста, свих путева за возила и пјешаке, улица;  - градњу жељезница;  - градњу аеродромских писта;  - грађевинске радове, осим зграда, за стадионе, базене, спортске дворане, тениске терене, голф терене и друге спортске објекте;  - бојење ознака на аутопутевима, цестама, улицама, на површини и на паркинг просторима.  Ова класа искључује претходне земљане радове. |
|  | 24 | Градња водопривредних објеката | Ова класа укључује градњу:  - водених путева;  - лука и ријечних радова;  - марина;  - гатова;  - брана и насипа;  - багеровање;  - радове испод површине. |
|  | 25 | Други грађевински радови који укључују посебне занатске радове | Ова класа укључује специфичне грађевинске послове који су заједнички за различите врсте објеката, а које захтјевају посебне вјештине или опрему:  - изградњу темеља, укључујући и одвоз земље;  - бушење и градњу водених изворишта, потапање јама и окна;  - подизање готових челичних елемената;  - савијање челика;  - полагање цигле и камена или других материјала;  - подизање и скидање скела и радних платформи, укључујући најам скела и радних платформи;  - подизање димњака и индустријских пећи;  Ова класа искључује најам скеле без подизања и демонтаже (скидања). |
| 3 |  | Грађевинске инсталације |  |
|  | 31 | Инсталирање електричних инсталација и прикључака (склопова) | Ова класа укључује инсталације у зградама или другим грађевинским објектима и пројектима:  - електричних жица и склопова;  - телекомуникацијских система;  - електричних гријних система;  - резиденцијалних антена;  - протупожарних система и аларма;  - алармних протупровалних система;  - лифтова и ескалатора;  - громобрана и сл. |
|  | 32 | Активности изолационих радова | Ова класа укључује:  - топлотне инсталације;  - звучне или вибрационе изолације у зградама и другим грађевинским пројектима.  Ова класа искључује хидроизолацију (видјети класу 22.). |
|  | 33 | Водоводне инсталације | Ова класа укључује инсталације у зградама или другим грађевинским пројектима:  - водоводне инсталације и санитарну опрему;  - плинске инсталације и прикључке;  - опрему за гријање, вентилацију, хлађење или климу;  - системе за прскање.  Ова класа искључује инсталацију електричних система за гријање (видјети класу 31.) |
|  | 34 | Друге инсталације у зградама | Ова класа укључује:  - инсталацију расвјете и сигналних система на цестама, жељезницама, аеродромима и лукама;  - инсталацију у зградама или другим грађевинским пројектима осталих инсталација, каблова и водова. |
| 4 |  | Завршни грађевински радови |  |
|  | 41 | Гипсани радови | Ова класа укључује:  - постављање у зградама или другим грађевинским пројектима унутрашњег или вањског гипса или штукатуре, малтерисање укључујући сличне материјале. |
|  | 42 | Врата и прозоре (столарију) | Ова класа укључује:  - монтажу готових врата, прозора, те оквира за врата и прозоре, уградбене кухиње, степенице, опрему за продавнице и продајне објекте, као и сличне елементе од дрвета или других материјала;  - унутрашње завршне радове (нпр. стропове, облагање површина ламперијом, монтажу покретних преграда и др.).  Ова класа искључује постављање паркета и других дрвених подлога (видјети класу 43.). |
|  | 43 | Подне и зидне облоге | Ова класа укључује:  - постављање, полагање, вјешање или уклапање у зградама или другим грађевинским пројектима;  - зидова или подних плоча од керамике или резаног камена;  - паркета или других дрвених подних подлога;  - тепиха или линолеумских подних облога, укључујући и гумене и пластичне облоге;  - терацо, мраморне, гранитне или шкриљчане подне или зидне облоге;  - тапете. |
|  | 44 | Бојење и устакљивање | Ова класа укључује:  - унутрашње или вањско бојење зграда;  - бојење грађевина;  - монтажа стакла, огледала и других стаклених површина;  Ова класа искључује монтажу прозора ( видјети класу 42.). |
|  | 45 | Остали радови за довршетак градње | Ова класа укључује:  - инсталацију приватних базена;  - инсталацију парних праоница;  - разбијање пијеска и сличне активности за градњу екстеријера;  - друге радове завршавања градње и завршне радове.  Ова класа искључује чишћење зграда и других грађевина. |
| 5 |  | Најам опреме |  |
|  | 50 | Најам опреме за градњу или рушење с радником који управља опремом | Ова класа искључује најам машина и опреме за градњу или рушење без радника који управљају опремом. |

**АНЕКС II.**

|  |  |
| --- | --- |
| **ДРУШТВЕНЕ И ДРУГЕ ПОСЕБНЕ УСЛУГЕ** | |
| **Ознака ЈРЈН** | **Опис** |
| **75200000-8; 75231200-6; 75231240-8; 79611000-0; 79622000-0 [услуге прибављања особа за помоћ у домаћинству]; 79624000-4 [услуге прибављања особља за медицинску његу] и 79625000-1 [услуге прибављања медицинског особља] од 85000000-9 до 85323000-9; 98133100- 5, 98133000-4; 98200000-5; 98500000-8 [приватна домаћинства са запосленим особљем] и од 98513000-2 до 98514000-9 [услуге посредовања за радну снагу за домаћинства, услуге агенцијског особља за домаћинства, услуге уредског особља за домаћинства, особље за рад на одређено вријеме за домаћинства, услуге помоћи у кући и услуге домаћинства]** | **Здравствене, друштвене и повезане услуге** |
| **85321000-5 и 85322000-2, 75000000-6 [услуге управе, одбране и социјалног осигурања], 75121000-0, 75122000-7, 75124000-1; од 79995000-5 до 79995200-7; од 80000000-4 услуге образовања и стручног оспособљавања до 80660000-8; од 92000000-1 до 92700000- 879950000-8 [услуге организовања изложби, сајмова и конгреса], 79951000-5 [услуге организовања семинара], 79952000-2 [услуге организовања разних догађања], 79952100-3 [услуге организовања културних догађања], 79953000-9 [услуге организовања фестивала], 79954000-6 [услуге организовања прослава], 79955000-3 [услуге организовања модних ревија], 79956000-0 [услуге организовања сајмова и изложби]** | **Административне, друштвене, образовне, здравствене услуге и услуге везане уз културу** |
| **75300000-9** | **Услуге обвезног социјалног осигурања, осим ако се ради о непривредним услугама од општег интереса** |
| **75310000-2, 75311000-9, 75312000-6,**  **75313000-3, 75313100-4,**  **75314000-0, 75320000-5, 75330000-8, 75340000-1** | **Услуге у вези с накнадама** |
| **98000000-3; 98120000-0; 98132000-7; 98133110-8 и 98130000-3** | **Друге услуге заједнице, друштвене и личне услуге, укључујући услуге синдиката, политичких организација, удружења младих и других организација с чланством** |
| **98131000-0** | **Вјерске услуге** |
| **55100000-1 до 55410000-7; 55521000-8 до 55521200-0 [55521000-8**  **услуге достављања припремљене хране у приватна домаћинства, 55521100-9 услуге редовног довожења хране, 55521200-0 услуге доставе хране]**  **55520000-1 услуге достављања припремљене хране, 55522000-5 услуге достављања припремљене хране за превозна предузећа, 55523000-2**  **услуге достављања припремљене хране за остала подузећа или установе,**  **55524000-9 услуге достављања припремљене хране у школе**  **55510000-8 услуге мензе, 55511000-5 услуге мензе и друге услуге ресторана са самопослуживањем затвореног типа, 55512000-2 услуге вођења мензе, 55523100-3 услуге школских оброка** | **Хотелске и угоститељске услуге** |
| **79100000-5 до 79140000-7; 75231100-5;** | **Правне услуге, у мјери у којој оне нису искључене на основу члана 10а. става (1) тачке д)** |
| **75100000-7 до 75120000- 3; 75123000-4; 75125000-8 до75131000-3** | **Друге административне услуге и државне услуге** |
| **75200000-8 до 75231000-4** | **Пружање услуга за заједницу** |
| **75231210-9 до 75231230-5; 75240000-0 до 75252000-7; 794300000-7;**  **98113100-9** | **Затворске услуге, услуге јавне безбједности и спасилачке услуге у мјери у којој оне нису искључене на основу члана 10а. става (1) тачка х)** |
| **79700000-1 до 79721000-4 [истражитељске услуге и услуге у подручју безбједности, услуге у подручју безбједности, услуге надзора алармних уређаја, чуварске службе, услуге надзора, услуге система праћења, услуге потраге за бјегунцима, услуге патролних служби, услуге издавања идентификацијских значки, истражитељске услуге и услуге детективских агенција] 79722000- 1[графолошке услуге], 79723000-8 [услуге анализе отпада]** | **Истражитељске услуге и услуге у подручју безбједности** |
| **98900000-2 [услуге које пружају екстратериторијалне организације и органи] и 98910000-5 [услуге које су својствене међународним организацијама и органима]** | **Међународне услуге** |
| **64000000-6 [поштанске и телекомуникацијске услуге], 64100000-7 [поштанске и курирске услуге], 64110000-0 [поштанске услуге], 64111000- 7 [поштанске услуге у вези с дневном штампом и часописима], 64112000-4 [поштанске услуге у вези с писмима], 64113000-1 [поштанске услуге у вези с пакетима], 64114000-8 [поштанске шалтерске услуге], 64115000-5 [изнајмљивање поштанског сандучића], 64116000-2 [услуге подизања на пошти], 64122000-7 [унутрашње канцеларијске поштанске и достављачке услуге** | **Поштанске услуге** |
| **50116510-9 [услуге протектирања гума], 71550000-8 [ковачке услуге]** | **Разне услуге** |